Dho?! Shath ge badhige in Addu ge raha gadha koffi\nއައިމިނަތު ޝަތުފާ (ޝަތު) މީގެ މަހެއް ހާ ދުވަސް ކުރީން ބޯކިބާއެއް އަޅައި އޭގެ ފޮޓޯ ސޯޝަލް މީޑިއާއަށް ވައްޓާލީ މާ ބޮޑު ކަމަކަށް ހަދައިގެންނެއް ނޫނެވެ. އެކަމަކު އެއީ ސަތު ކުރަމުން އައި އުންމީދަކަށް ލިބުނު ފެހި ސިގްނަލަކަށްވި އެވެ. ތަފާތު އޯތެންޓިކް ދިވެހި ރަހަތައް އަދި ހާއްސަކޮށް އައްޑޫގެ ރަހަތައް އާންމުންނަށް ފޯރުކޮށްދެވޭނެ ކަމުގެ ހިތްވަރު އެހާ ހިސާބުން ޝަތު އަށް ލިބުނީ އެވެ.\nއައްޑު އަށް އުފަން ސަތު ސިޔާސީ ހަރަކާތްތަކުގެ ތެރެއިން ގިނަ ބަޔަކަށް އެނގިފައި ވިޔަސް މިއީ އަދި އެހެން ވާހަކައެކެވެ.\nމާލޭ ސިޓީ ކައުންސިލުގައި އަދާކުރި ވަޒީފާ އިން ވެސް މިދިޔަ މަހު އިސްތިއުފާ ދީފައި ވާއިރު ސަތު ބުނީ އެއާ އެކު ހުސް ވަގުތު ވަރަށް ގިނަވި ކަމަށެވެ.\nA post shared by Amna Shath Shafyu (@amnashath)\n"އަބަދުވެސް ވަރަށް ކައްކާ ހިތްވޭ ހަމަ. ކުރިން ވަޒީފާގައި އުޅުން އިރު ވެސް ހަމަ ކޮންމެ ދުވަހަކު ކޮންމެ ވެސް ތަފާތު އެއްޗެއް ކައްކާނުލައި ހިތްހަމައެއް ނުޖެހޭ،" ޝަތު ބުންޏެވެ.\nޝަތު ބުނީ ވަޒީފާއިން ވަކިވުމަށް ފަހު ގޭގައި ބޯކިބާ އަޅަންފެށީ ކަމަށެވެ. އައްޑޫގެ ރަހަތައް ހިމެނޭ ގޮތަށް ތައްޔާރުކުރާ ބޯކިބާ އަކީ ރާއްޖޭގެ އެހެން ސަރަހައްދުގެ ބޯކިބާތަކާ ތަފާތު ބޯކިބާއެއް ކަމަށް ޝަތު ބުންޏެވެ.\nA post shared by Amna Shath Shafyu (@shathskitchen)\nޝަތު އަޅާ ބޯކިބާ\nއަދި އެ ބޯކިބާތައް ހަދާއިރު އޯޓްސް އަޅައިގެން ބޯކިބާ ހަދާ ކަމަށް ޝަތު ބުންޏެވެ. އެގޮތުން އެއް ދުވަހަކު ދެ ބޯކިބާ އަޅާފައި އެކަތި ބާކީ ވުމުން އޭގެ ފޮޓޯ ސޯޝަލް މީޑިއާ އަށް ލީ އެވެ.\n"ދެން ޓްވިޓާއަށް ލާފައި 15 ވަރަކަށް މިނެޓަށް ބިޑް ހުޅުވާލީ އެންމެ ބޯކިބާއެއް ވީމަ ގަންނާނެ މީހަކު ވޭތޯ. ދެން ވަރަށް ބައިވަރު މީހުން އެއަށް ބިޑް ކުރީ. އަސްލު ދެން ވަރަށް ބައިވަރު މީހުން ބުނަން ފެށި ކައްކަން ފަށަން ވީނުހޭ،" އޭނާ ބުންޏެވެ.\nއެހާ ހިސާބުން އަމިއްލަ ކައްކަން ފަށައި އެ ތަކެތި ވިއްކަން ހިޔާލު އުފެދިގެން އައެވެ. ޝަތު ބުނީ ފުރަތަމަ މަދުމަދުން ތަކެތި ވިއްކަން ފެށި ކަމަށެވެ. އަދި އެ ހުރިހާ ތަކެއްޗަކީ ވެސް އައްޑޫގެ ރަހަތައް ހިމެނޭ ތަފާތު ދިވެހި އުފެއްދުންތައް ކަމަށް އެނާ ބުންޏެވެ.\nޝަތުގެ އެންމެ މަގުބޫލު ރިހަ އާއި ޕޫރީ\n"އަބަދު ވެސް އޮތެންޓިކް ދިވެހި އެއްޗެހި އެގޮތަށް ވިއްކާހިތްވޭ. އާއިލާގެ ގިނަ މީހުންނަކީ ވެސް ކައްކާ އުޅޭ މީހުން. އެހެންވެ ކައްކައި އުޅުމަކީ ވަރަށް ހިތްހަމަ ޖެހޭ ކަމެއް. ދެން މާމަމެން ގާތުން އައްޑޫ އެއްޗެހި ކައްކަން ދަސްވީ،" ޝަތު ބުންޏެވެ.\nޝަތު ބުނެފައިވަނީ ބޯކިބާގެ އިތުރުން އޭނާ ހަދާ ޕޫރީ އާއި އައްޑޫ ހަވާދުގެ ކުކުޅު ރިހަ އަކީ އެންމެ ގިނަ ބަޔަކަށް ކަމުދާ ކެއުން ކަމަށެވެ. އެ ކައިފައި އެތައް ބަޔަކު ދައްކަނީ އޭގެ މީރު ވާހަކަ ކަމަށް ޝަތު ބުންޏެވެ. ދެން އެންމެންގެ މެދުގައި ބޮޑަށް ހިނގަނީ ހަވާދުލީ ބިސް ކަމަށް ވެސް ޝަތު ފާހަގަކުރި އެވެ.\nޝަތުގެ ބަދިގޭގައި އެންމެ މަގުބޫލު ކެއުންތަކަކީ އައްޑޫގެ ރަހަތެކެވެ. ނަމަވެސް އެ ބަދިގެއިން "އޮފާ" ކުރަނީ ހަމައެކަނި އެ ކެއުމެއް ނޫނެވެ. ބައެއް ލޯ ކާބް ޑައިޓްތައްވެސް އޭނާ މިވަގުތު ފޯރުކޮށްދެމުން ދާ ކަމަށް ޝަތު ބުންޏެވެ. ބަރަބޯ ސްޕެގެޓީ އާއި ޗިކެން ޕާސްޓާ އެ މެނޫގައި ހިމެނެ އެވެ.\nލޯ ކާބް ޑައިޓްގައި ހިމެނޭ ކްރީމީ ބަރަބޯ ޕާސްޓާ\nހުސްވަގުތު ގޭގައި ހުރެ މަސައްކަތް ކުރަން ލިބޭތީ ވަރަށް ހިތްހަމަ ޖެހޭ ކަމަށް ޝަތު ބުންޏެވެ. އެގޮތުން ގޭގައި މަސައްކަތްކުރާތީ ޝަތު އަށް އޭނާގެ ދަރިފުޅާ އެކު ވަގުތު ހޭދަކުރުމަށް ވަގުތު ލިބޭ ކަމަށް އޭނާ ބުންޏެވެ.\nޝަތު ބުނީ ކުރިއަށް އޮތް ތަނުގައި އޭނާގެ މެނޫ އިތުރަށް ތަރައްގީކޮށް އާންމުކުރާނެ ކަމަށެވެ. އަދި ކުރިއަށް އޮތް ތަނުގައި އަމިއްލަ ކެފޭއެއް ފަދަ ތަނެއް ހުޅުވުމަކީ ވެސް ޕްލޭންގައި އޮތް ކަމެއް ކަމަށް ޝަތު ބުންޏެވެ. އޭނާ ބުނީ އަބަދުވެސް އަމިއްލަ ކެފޭއެއް ހުޅުވަން ބޭނުންވާ ކަމަށެވެ. މިހާރު ކުރަމުންދާ މަސައްކަތުން، އެ މަސައްކަތައް ކުރިއެރުން ލިބޭނެ ކަމުގެ ވަރަށް ބޮޑު އުއްމީދު އޮތް ކަމަށް އޭނާ ބުންޏެވެ.\nސަމާގެ ސަމާސާއެއް ނޫން، މިއީ 25 ކިލޯގެ ފަރަގެއް!\nނަފީސާ މިނަން ގެންގުޅެނީ ގަރުނެއްވީ ނާށި\nފާސްޓް ފެޝަންގެ ބަތާނަ ވަރަށް މުޑުދާރު!\nއަނީސްގެ ދަނޑުގައި އިސްކޮޅަށް ވުރެ ދިގު ކެޔޮގަނޑު!\nބުޅާ ގެންގުޅޭނީ އެކަމާ ވެގެން؛ ނަމަކަށް ނޫން!\nބަލަނީ ރެސިޕީއަށް، ތަރުތީބަކަށް ނޫން!


Stelco in furathama faharah Hulhule ah karantu dheyn fashaifi | Mihaaru\nސްޓެލްކޯ އިން ފުރަތަމަ ފަހަރަށް ހުޅުލެ އަށް ކަރަންޓް ދޭން ފަށައިފި\nމާލެ އާއި ހުޅުލެ އާއި ހުޅުމާލެ ކަރަންޓުގެ އެއް ވިއުގައަކުން ގުޅާލައި ފުރަތަމަ ފަހަރަށް ޓެސްޓު ކުރަނީ-- ފޮޓޯ/ ސްޓެލްކޯ\n23 ޖެނުއަރީ 2022 - 12:09\nމާލެ، ހުޅުލެ އަދި ހުޅުމާލޭގެ ކަރަންޓުގެ އެއް ވިއުގައަކުން ގުޅާލުމަށް ސްޓެލްކޯއިން ފެށި ހާއްސަ މަޝްރޫއުގެ ދަށުން ހުޅުލެ އަށް ކަރަންޓް ދޭން ފަށައިފި އެވެ. ސްޓެލްކޯ އިން މިކަން ފާހަގަކޮށް ބުނެފައި ވަނީ، މިއީ ކަރަންޓުގައި އާ ހަރުފަތަށް ދެވުން ކަމަށެވެ.\nސްޓެލްކޯއިން ބުނީ ގްރޭޓާ މާލެ އިންޓަކަނެކްޝަން ގްރިޑަށް ހުޅުލެ އިތުރު ކުރީ މިދިޔަ ހުކުރު ދުވަހުގެ ރޭ ކަމަށެވެ. ހުޅުލެ އަށް ކަރަންޓް ދިނުމަށް އެމްއޭސީއެލްއާ އެކު ސްޓެލްކޯއިން އެއްބަސްވުމަކަށް އައިސްފައިވަނީ މި މަހުގެ ހަ ވަނަ ދުވަހު އެވެ.\nމާލެ، ހުޅުލެ އަދި ހުޅުމާލޭގެ ކަރަންޓުގެ އެއް ވިއުގައަކުން ގުޅާލައި އެ ވިއުގަ ފުރަތަމަ ފަހަރަށް ޓެސްޓު ކޮށްފައިވަނީ މިދިޔަ އަހަރުގެ ޖުލައި މަހު އެވެ.\nމިދިޔަ އަހަރު މާލެ އިން ހުޅުމާލެ އަށް އަދި ހުޅުމާލެ އިން މާލެ އަށް ކަރަންޓު ފޮނުވޭނެ ގޮތަށް އިންޓަކަނެކްޓް ވަނީ ކޮށްފަ އެވެެ،\nމި ޕްރޮޖެކްޓާ އެކު ހަކަތައިގެ ސިނާއަތުގައި އާ ހަރުފަތަކަށް ދެވިފައިވާ ކަމަށް ސްޓެލްކޯ އިން ބުންޏެވެ. އަދި އޭގެ ފައިދާ ރައްޔިތުންނަށް ކުރާނެ ކަމަށް ވެސް އެ ކުންފުނިން ބުންޏެވެ. މި ޕްރޮޖެކްޓްގެ ދަށުން ރާއްޖޭގައި މިހާތަނަށް ބެހެއްޓި އެންމެ ބޮޑެތި ޓްރާންސްފޯމަރުތައް މާލެ އާއި ހުޅުމާލޭގައި ވަނީ ބަހައްޓައިފަ އެވެ.\nހުޅުމާލޭގައި ހުންނަނީ 50 މެގަވޮޓުގެ އިންޖީނުގެ އެކެވެ. ހުޅުމާލެ އަށް ބޭނުން ވަނީ އެންމެ 15 މެގަވޮޓްގެ ކަރަންޓެވެ. އެހެންވެ، ބާކީ އުފައްދާ ކަރަންޓު މި ވިއުގަ މެދުވެރިކޮށް މާލޭގެ ކަރަންޓު ޑިމާންޑު ފޫބައްދަން މާލެ އަށް ބަހާލާނެ އެވެ.\nމާލެ ސަރަހައްދުން ކަރަންޓުގެ ޑިމާންޑު އަހަރަކު ގާތްގަނޑަކަށް ހަތް ޕަސެންޓަށް އިތުރުވާއިރު، މާލެ އާއި ހުޅުމާލޭގެ އިންޖީނުގެ އެއް ވިއުގައަކުން ގުޅާލުމާ އެކު ކަރަންޓުގެ ޑިމާންޑާ އެއްވަރަށް ކަރަންޓު ފޯރުކޮށްދެވޭނެ ކަމަށް ސްޓެލްކޯ އިން ކުރިން ބުނެފައި ވެ އެވެ.\nކަރަންޓު ސްޓެލްކޯ ކަރަންޓް ފިއުލް ސާޗާޖް\nމާދަން ސްޓެލްކޯ އާއެކު ހެލްތު މިނިސްޓްރީން ސޮއިކުރާނެ، އައިޖީ އެމްއެޗައް ޓެކްނޮލޮޖީ ހޯދަން! ވަރަށް ރީތި ސްކްރީން އެބަފެނޭވިއްޔާ ތިތަނުން!\nދެން ނޫހުގައި ޖަހާލަން އައްޑޫ ކޮންމެވެސް ސުކޫލެއްގައި ބެޓެރީ އެއް ބަހައްޓަންވީނު. އޭރުން އިގޭނެ ތިމަންނާމެންގެ ވެރިކަމުގައި އައްޑޫ ތަރައްޤީ ކުރާނަމޭ ބުނެ އަނގަ ފުޅާކުރިވަރަށް އައްޑޫގައި ޕްރޮޖެކްޓް އެބަހިގާކަން.\nހުޅުމާލެގެ ވައިތައައިޔަރުކޮށް މާލޭމީހުންނަށް މިތާގެ ޖަނެރޭޓރުން ކަރަންޓުދިނުން ރަންގަޅުބާ؟؟ ހުޅުމާލެ ބާއްވަންބީ މިއޮތްގޮތަށް..\n''ގްރޭޓާ މާލެ އިންޓަކަނެކްޝަން ގްރިޑް'' މިހެން ކިޔަން އެނގުނީ ކާކުގެ ސަބަބުން؟؟ ފުރަތަމަ މިކަން ސާފްވާން ޖެހޭ.\nއިނގިރޭސި މީޑިއަމް ތައުލީމު ރާއްޖެއަށް ފެތުރި ބޭފުޅާ ތޯ؟


Areef ah kuraa terrorism ge dhauvaa ge miadhuge adu ehun cancel koffi | Mihaaru\nކުރީގެ ސީޕީ އަރީފް ހައްޔަރުކޮށްގެން ދޫނިދު އަށް ގެންދާއިރު ކެމެރާ އަށް އަތުން އިޝާރާތް ކުރައްވަނީ.---ފޮޓޯ: ހުސެއިން ވަހީދު/މިހާރު\nއަރީފަށް ކުރާ ޓެރަރިޒަމްގެ ދައުވާގެ މިއަދުގެ އަޑުއެހުން ކެންސަލްކޮށްފި\n04 ޖޫން 2018 - 11:47\nއިދިކޮޅު ސިޔާސީ ލީޑަރުންތަކެއް ހިމެނޭ ގޮތަށް ނުވަ ގައިދީއަކު ދޫކުރުމަށް އަންގައި މިދިޔަ ފެބްރުއަރީ މަހުގެ ފުރަތަމަ ދުވަހު ސުޕްރީމް ކޯޓުން ނެރުނު އަމުރަށް ފަހު، ހައްޔަރު ކުރި އަރީފްގެ މައްޗަށް ކުރާ ޓެރަރިޒަމްގެ ދައުވާއާ ގުޅިގެން މިއަދު ބާއްވަން ހަމަޖެއްސި އަޑުއެހުން ކެންސަލްކުރި ސަބަބެއް ސާފެއް ނުވެ އެވެ.\nމިއީ އަރީފްގެ މައްސަލަ ތާވަލު ކުރުމަށް ފަހު ކެންސަލް ކުރި ދެ ވަނަ ފަހަރެވެ.\nއަރީފްގެ މައްޗަށް ކުރާ ދައުވާގައި ބުނެފައިވަނީ ޕޮލިސް ކޮމިޝަނަރުގެ މަގާމުގައި ހުންނަވައިގެން މިދިޔަ އަހަރުން ފެށިގެން މަގާމުގެ ނުފޫޒު ބޭނުން ކޮށްގެން ސަރުކާރު ވައްޓާލަން އަރީފް މަސައްކަތް ކުރެއްވި ކަމަށެވެ. އަދި ސުޕްރީމް ކޯޓުގެ އަމުރު ނެރުމުގެ ކުރިން އެ ކަމަށް ދުރާލައި އަރީފް ތައްޔާރުވި ކަމަށާއި އަދި ފުލުހުންގެ ތެރޭގައި އޮންނަ އުސޫލުތަކާ ޚިލާފަށް އޭނާ ބޭނުންވާ ބައެއް ފުލުހުންތަކެއް، ފެބްރުއަރީ 1 ގެ އަމުރު ނެރެންވާ އިރަށް މަގުމައްޗަށް ނެރެން ތައްޔާރުކުރި ކަމަށް ދައުވާގައިވެ އެވެ. ފުލުހުންތައް ނެރެގެން އަރީފް މަސައްކަތް ކުރީ އެހެން ފުލުހުންނާ ކުރިމަތިލައި، ހަމަނުޖެހުން ހިންގަން ކަމަށް ދައުވާގައިވެ އެވެ.\nއަރީފްގެ މައްޗަށް އެ ދައުވާ ސާބިތުވެއްޖެ ނަމަ 17 އަހަރާ 20 އަހަރާ ދެމެދުގެ ޖަލު ހުކުމެއް އަންނާނެ އެވެ.\nއަރީފްގެ އިތުރުން ކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދާއި ރައްޔިތުންގެ މަޖިލީހުގެ ހަތަރު މެމްބަރަކަށް ވެސް ޓެރަރިޒަމްގެ ދައުވާ ދައުލަތުން ކުރެ އެވެ.\nއިތުރު ލިޔުންތައް ކުށްކުރުން ފުލުހުން ޓެރަރިޒަމް ދިވެހި ސަރުކާރު ކްރިމިނަލް ކޯޓް ސުޕްރީމް ކޯޓް ކުރީގެ ޕޮލިސް ކޮމިޝަނަރު އަރީފް\nއަރީފް އުޅުނީ ސަރުކާރު ވައްޓާލަން: ދައުލަތް\nކުރެއްދޫ ރިސޯޓުގެ ޑޮކްޓަރު ފުރުން މަނާކޮށްފި\n"ޓެރަރިސްޓް" އަމީންގެ ބަންދަށް އިތުރު ހަތް ދުވަސް


BREAKING: Furabandhukohffi Nama Delivery Kohdheyne Faraaithah Registry Vaan Edhijje - Vaguthu\nފުރަބަންދުކޮށްފި ނަމަ ޑެލިވަރީ ކޮށްދޭނެ ފަރާތްތައް ރަޖިސްޓްރީވާން އެެދިއްޖެ\nމިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19 މާލެއިން ފެނުމާއި ގުޅިގެން މާލެ ފުރަބަންދު (ލޮކްޑައުން)ކޮށްފާނެ ހާލަތެއްގައި ޑެލިވަރީ ކޮށްދިނުމަށް ބޭނުންވާ ފިހާރަތަކުން ރަޖިސްޓްރީ ވުމަށް މާލެ ސިޓީ ކައުންސިލުން ހުޅުވާލައިފިއެވެ.\nމާލެސިޓީ ކައުންސިލުން ވަނީ އެ ކައުންސިލްގެ ވެބްސައިޓް ގައި މިހާރު ފިހާރައަށް ނުގޮސް ގުޅައިގެން ނުވަތަ އޮންލައިންކޮށް އޯޑަރުކޮށްގެން ގޭގެ އަށް ތަކެތި ޑެލިވަރީ ކޮށްދޭނެ ފިހާރަތަކުން ރަޖިސްޓްރީ ވުމަށް ހުޅުވާލައިފައެވެ. އަދި މި ވެބަސައިޓް މެދުވެރިކޮށް މިފަދައިން ތަކެތި ޑެލިވަރީ ކޮށްދޭ ފިހާރަތައް ހޯދާލުމަށް އާންމުންނަށް ފަސޭހަވާނެ ކަމަށް އެ ކައުންސިލުން ބުނެއެވެ.\nކޮވިޑް-19 މާލެއިން ފެނިފައިވާ މީހާ އާއި ގުޅޭ އިތުރު އެއްވެސް މައުލޫމާތެއް އެޗްޕީއޭ އިން ނުވަތަ އެއްވެސް އިދާރާ އަކުން ހާމަކޮށްފައި ނުވާއިރު މިފަހަރު މި ބައްޔަށް ފައްސިވެފައި ވަނީ އެއްވެސް ޓްރެވަލް ހިސްޓްރީ އެއް ނެތް މީހެކެވެ.\nމީގެ ދެގަޑިއެއްހާ އިރު ކުރިން މާލެއިން މީހަކު ކޮވިޑް-19 އަށް ފައްސިވި ހަބަރު ލިބުމާއި އެކު ގިނަ ބަޔަކު ދަނީ ތޮއްޖެހިގެއް ގެއަށް ބޭނުންވާ ކާބޯތަކެތި ގަންނަމުންނެވެ.\nނަމަވެސް މިދަނޑިވަޅުގައި މީހުން އެއް ނުވުމަށް ސިއްހީ އިދާރާތަކުން ދަނީ އިލްތިމާސްކުރަމުންނެވެ. މިހާރު މިއޮތް ހާލަތާއި ގުޅިގެން މާލޭގެ ޑެލިވަރީ ނުކުރާ ގިނަ ފިހާރަތަކަކުން ވަނީ ޑެލިވަރީގެ ހިދުމަތް ފަށާފައެވެ.


Covid-19: Gina massala thakeh HRCM inn balanee | Mihaaru\nކޮވިޑް-19: ގިނަ މައްސަލަތަކެއް އެޗްއާރުސީއެމުން ބަލަނީ\n11 އެޕްރީލް 2020 - 16:374comments\nއެ ކޮމިޝަނުން ބުނީ، ކޮވިޑް-19އާ ގުޅިގެން ގެންނަމުންދާ ބަދަލުތަކުގެ ސަބަބުން އާންމުންގެ ބައެއް ހައްގުތައް ގެއްލި، އެ ކަމުގެ ގިނަ ޝަކުވާތަކެއް ލިބިފައިވާ ކަމަށެވެ. އޭގެ ތެރޭގައި ވަޒީފާއާ ބެހޭ ޝަކުވާތަކާއި ޖަލުތަކުގެ އެކި މައްސަލަތައް ވެސް ހިމެނެ އެވެ.\nއެޗްއާރުސީއެމުން ބުނީ ރިސޯޓްތަކުގެ މުވައްޒަފުން ވަކި މުއްދަތެއް ނެތް ގޮތަށް މުސާރަ ނުދީ ގޭގައި މަޑުކުރުމަށް އަންގާ މައްސަލަތަކާއި ވަޒީފާގެ ގާނޫނާ ހިލާފަށް ޗުއްޓީ ނެގުމަށް މަޖުބޫރު ކުރުވާ މައްސަލަތައް އެ ކޮމިޝަނަށް އެކި މީސްމީހުން ހުށަހަޅާފައިވާ ކަމަށެވެ. އަދި އަމިއްލަ ބައެއް ބޮޑެތި ކުންފުނިތަކުން މުވައްޒަފުން ވަކިކުރަމުންދާ ކަމަށާއި މުސާރަ ނުލިބޭ ގޮތަށް ގޭގައި މަޑުކުރުމަށް އަންގާ ކަމުގެ މައުލޫމާތު ވެސް ކޮމިޝަނަށް ލިބިފައިވާ ކަމަށް ބުންޏެވެ.\nއެހެންވެ، އެ ކުންފުނިތަކުން މައުލޫމާތު ހޯދައި، އެކަން ލޭބާ ރިލޭޝަން އޮތޯރިޓީ އާއި ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީގެ ސަމާލުކަމަށް ގެނެސް އެ މައްސަލަތަށް ބެލުމަށް އެދިފައި ވާނެ ކަމަށް އެޗްއާރުސީއެމުން ބުނެ އެވެ.\nކޮވިޑް-19އާ ގުޅިގެން، ކަރެކްޝަނަލް ސާވިސް އިން ގެނައި ބައެއް ބަދަލުތަކުގެ ސަބަބުން، މާފުށީ ޖަލުގައި ތިބި ބައެއް ގައިދީން ނުރުހުން ފާޅުކުރަމުންދާ ކަމަށް ވެސް އެޗްއާރުސީއެމުން ބުންޏެވެ. މިކަމުގެ ސަބަބުން ކަރެކްޝަނަލް ސާވިސްގެ އޮފިސަރުންނާއި ބަންދު މީހުންނާ ދެމެދު ހިނގި ހަމަނުޖެހުމެއްގައި ބަންދު މީހުންނަށް އަނިޔާ ލިބިފައިވާ ކަމުގެ ޝަކުވާ ލިބިފައިވާ ކަމަށް އެޗްއާރުސީއެމުން ބުންޏެވެ.\nމި ޝަކުވާތައް ލިބުމާ ގުޅިގެން އެޗްއާރުސީއެމުން އަންނަނީ މާފުށީ ޖަލާއި މާލެ ޖަލަށް ޒިޔާރަތްކޮށް އެ މައްސަލަތައް ވެސް ބަލަމުންނެވެ.\nއިތުރު ލިޔުންތައް ކަރެކްޝަނަލް ސާވިސް އެޗްއާރުސީއެމް ޖަލުތައް ހިއުމަން ރައިޓްސް ހިއުމަން ރައިޓްސް ކޮމިޝަން


Covid aa gulhigen Raa. Atholhah kanda'elhuvvi mandhoobu 'Alhaanulavvaa' kamuge shakuvaa! ކޯވިޑާއި ގުޅިގެން ރ. އަތޮޅަށް ކަނޑައެޅުއްވި މަންދޫބު ‘އަޅާނުލައްވާ’ ކަމުގެ ޝަކުވާ! – Meedhoo Times Covid aa gulhigen Raa. Atholhah kanda'elhuvvi mandhoobu 'Alhaanulavvaa' kamuge shakuvaa!\nކޯވިޑާއި ގުޅިގެން ރ. އަތޮޅަށް ކަނޑައެޅުއްވި މަންދޫބު ‘އަޅާނުލައްވާ’ ކަމުގެ ޝަކުވާ!\nރާއްޖޭގެ ކޯވިޑްގެ ހާލަތު އޮތް ގޮތް ގާތުން ބެއްލެވުމަށް ރައީސުލްޖުމުޙޫރިއްޔާ ކޮންމެ އަތޮޅަކަށްވެސް މަންދޫބެއް ކަނޑައަޅުއްވާފައިވާއިރު، ރ. އަތޮޅަށް ކަނޑައަޅުއްވާފައިވާ މިނިސްޓްރީ އޮފް ހަޔަރ އެޑިއުކޭޝަންގެ ސްޓޭޓް މިނިސްޓަރު މުޙައްމަދު ހާޝިމް ރ. އަތޮޅުގެ ކަންކަމުގައި އަޅާނުލައްވާ ކަމަށް ރ. އަތޮޅު ކައުންސިލްގެ ރައީސް ވިދާޅުވެއްޖެއެވެ.\nރ. އަތޮޅު ކައުންސިލްގެ ރައީސް ހުސައިން ނާސިފް މީޑިޔާއަށް މަޢުލޫމާތު ދެއްވަމުން ވިދާޅުވީ، އެ މަސްއޫލިއްޔަތު ހަވާލުކުރެއްވި ފަހުން ކުރީ ކޮޅު ގަވާއިދުން ހާލަތު ބެއްލެވި ނަމަވެސް ހާލަތު ބެއްލެވުމަށް ނުގުޅުއްވާތާ 22 ދުވަސް ފަހުން މިއަދު ގުޅުއްވިކަމަށެވެ. ފާއިތުވެދިޔަ ދުވަސްތަކަކީ ރ. އަތޮޅުގެ ކޯވިޑްގެ ހާލަތު ގޯސް ދުވަސްތަކެއްކަން ފާހަގަކޮށްލެވެއެވެ.\nހާޝިމްއަށް މަންދޫބުގެ މަސްއޫލިއްޔަތު ހަވާލުކުރެއްވި ފަހުން އަތޮޅުގެ ކޯވިޑް ހާލަތު ދެނެގަނެ ހޯދުމަށް އެކުލަވާލި ކޮމިޓީއާއި ބައްދަލުކުރެއްވުމަށް ހާޝިމް ބޭނުންވެލެއްވި ދުވަހު ބުނުއްވި ގަޑީގައި މީޓިންގ ހަމަޖެއްސެވުމުންވެސް މީޓިންގގައި ބައިވެރިވެލައްވާފައި ނުވާކަމަށްވެސް ނާސިފް ވިދާޅުވިއެވެ.\nރ. އަތޮޅު ކޯވިޑްގެ ހާލަތު އަދިވެސް ރަނގަޅުވެފައިވާ ނުވާއިރު އަލިފުއްޓާއި މީދޫ، ފައިނު އަދި ދުވާފަރުވެސް އޮތީ މޮނިޓަރިންގ ހާލަތުގައެވެ. މިއަދު ެއެކަނިވެސް ރ. ދުވާފަރުން 34 މީހުން ކޯވިޑަށް ފައްސިވިއިރު މީދޫއިންވެސް ވަނީ 10 މީހުން ފައްސިވިފައެވެ. އަލިފުށި އަދި ފައިނުގެ ޙާލަތު އަންނަނީ މިހާރު ރަނގަޅުވަމުންނެވެ.


Ice cube in moonuge hangandah kuraa faidhaa – Iru\n3 ޖުލައި 2020\nމި ކަންތައްތައް ފެންނަ ނަމަ ގުޅުން ކުރިއަކަށް ނުދާނެ!\nމި ސިފަތައް ހުންނަ މީހަކަށް އެންމެންގެ ލޯބި ލިބޭނެ!\nނޫސްކިޔާއިރު ކިޔަން ދަތިވާވަރަށް އަކުރުތައް އެއްވެފައި ހުރޭތަ؟ ހައްލަކީ މިއީ!\nޑާކްރެއިންގެ ޕްރޮޖެކްޓްތަކުން ޖުމައްޔިލް ވަކިކޮށްފި\nރޭޕް އަދި ޖިންސީ އަނިޔާތަކާ ދެކޮޅަށް މިއަދު ވެސް މުޒާހަރާ ކުރަނީ\nރިޒް އިން މުވައްޒަފުންނަށް މުސާރަ ނުދެވެންވީ އެއްވެސް ސަބަބެއް ނެތް، އިތުރަށްވެސް ފައިސާ ވަނީ ދީފައި: ސީލް މޯލްޑިވްސް\nއިދިކޮޅުން ހިޔާ ފްލެޓްތައް ދައްކާލަން އެދެފި\nކައުންސިލް އިންތިހާބަށް ކުރިމަތިލި ބައެއް ކެނޑިޑޭޓުންގެ ނަން އަނބުރާ ގެންގޮސް\nރޭޕް ކޭސްގެ މީޑިއާ ރިޕޯޓްތަށް ބަލަން ބްރޮޑްކޮމް އަށް މަޖިލީހުން ސިޓީއެއް ފޮނުވަނީ\nއެންމެ މޮޅު ތަރުކާރީ އަކީ މިއީ؟\nކްލަބްތަކުން ގަރާރު ކުށްވެރިކޮށް ކަންބޮޑުވުން ފާޅުކޮށްފި\nއެފްއޭއެމްގެ އިންތިހާބު މިއަދު ބާއްވަނީ\nފީފާގެ އިންޒާރެއް: އެފްއޭއެމްއަށް ހުރަސްއަޅާ ނަމަ ސަސްޕެންޝަނެއް އަތުވެދާނެ\nއައިސް ކިއުބުން މޫނުގެ ހަންގަނޑަށް ކުރާ ފައިދާ\nޝާޝާ· 28 މޭ 2020\nއައިސް ކިއުބަކީ މޫނުގައި އުނގުޅުމުން، ހަންގަނޑަށް ވަރަށް ގިނަ ފައިދާތައް ކުރާ އެއްޗެކެވެ. މިއީ ކޮރެއާއިން ފެށިގެން އައި ކަމެކޭ ބުނެވެއެވެ. ނަމަވެސް، މިއީ ބައެއް ދިވެހި އަންހެނުންގެ މެދުގައި ވެސް ކޮށް އުޅޭ، ފަސޭހަ “ފޭސް ތެރަޕީ” އެކެވެ. މިފަހަރު މި ފާހަގަކޮށްލަނީ އައިސް ކިއުބުން މޫނުގެ ހަންގަނޑަށް ކުރާ ބައެއް ފައިދާތަކެވެ.\n1. ލޯ ކައިރި ކަޅުވުމަށް ހައްލެއް\nގަވާއިދުން މޫނުގައި އައިސްކިއުބް ހާކާ ނަމަ ލޯކައިރީގައި ކަޅުވެފައި ހުންނަ ހުރުން ފިލުވާލުމަށް އެހީއަކަށް ވެގެންދެ އެވެ. ފިނިފެންކޮޅެއް (ރޯޒް ވޯޓާ) ކައްކާލުމަށްފަހު ކިއުކަމްބާ ދިޔަ އެއާ އެއްކުރާށެވެ. މި އައިސްކިއުބް ތަށްޓަކަށް އަޅައި ގަނޑުކުރުމުށް ފަހު ލޮލުގެ ތިރީގައި ހާކާށެވެ. އެކަމަކު އެންމެ ރެއަކުން ނަތީޖާ ނިކުންނާނެ ކަމަށް ބަލައިގެން ނުވާނެ އެވެ. ގަވާއިދުން ދުވަސްކޮޅަކު މަސައްކަތްކޮށްލުމުން ނަތީޖާ ފެންނަން ފަށާނެއެވެ.\n2. މޫނު އަލިކޮށްދޭ\nމޫނުގައި އައިސް ކިއުބް އުނގުޅުމުން ހަންގަނޑުގެ ލޭ ދައުރުވުން ރަނގަޅުކޮށްދީ މޫނު އަލިކޮށްދެ އެވެ. އައިސް އުނގުޅުމުން ބްލަޑް ވެސެލްތަކުގެ މަސައްކަތް ލަސްކޮށްލައި ހަންގަނޑަށް ލޭ ދައުރުވާ މިންވަރު ލަސްކޮށްލަ އެވެ. މިހެންވެ މިކަމާ ވިއްދައި ހަށިގަނޑު ދައުރުވާ ލޭ އިތުރުކޮށް މޫނަށް ފޮނުވަ އެވެ. ނަތީޖާއަކީ މޫނުގެ ހަންގަނޑަށް ދިރުން ގެނެސް އަލިކުރުމެވެ.\n3. މޫނުގައި ހުންނަ ރޫތައް ފޮރުވައިދޭ\nމުސްކުޅިވުމަކީ އެކަކަށް ވެސް ހުއްޓުވޭނެ ކަމެއް ނޫނެވެ. އެކަމަކު މުސްކުޅިވަމުން އަންނައިރު މޫނުގައި ޖެހެމުންދާ ރޫތައް ބޭރުފުށަށް ފެންނަލެއް ކުޑަކުރެވިދާނެ އެވެ. ފަރުވާއަކީ އައިސްކިއުބެވެ. މޫނުގައި ހުރި ރޫތައް ފެންނަލެއް ކުޑަކޮށްދިނުމުގެ އިތުރަށް އިތުރު ރޫތައް އެރުމުން ދުރުކޮށްދޭނެ އެވެ.\nމޭކަޕަކީ އޮޅުވާލުމެއް ކަން ގަބޫލުކުރަނީ ކިތައް މީހުން؟\n4. މޫނުގައި އުނގުޅާ ކްރީމްތައް ފަސޭހައިން ހަންގަނޑަށް ވަދެގެންދޭ\nނައިޓް ކްރީމްއެއް ނުވަތަ ސިރަމްއެއް މޫނުގައި އުނގުޅާނަމަ އޭގެ މަތިން އައިސްކިއުބްއެއް މޫނުގައި އުނގުޅާށެވެ. އެއިރުން އެ ބާވަތެއް ރީތިކޮށް ހަންގަނޑުގެ ތެރެއަށް ވަދެގެން ދާނެއެވެ.\n5. މޫނުގައި އުފެދޭ އޮށާޅަތައް ތިރިކޮށްދޭ\nމޫނުގައި އައިސްކިއުބް ހޭކުމުން މޫނުގައި ތެޔޮ އުފެދޭ މިންވަރު މަދުކުރެ އެވެ. އަދި ހަމަ އެހެންމެ އޮށާޅަ ނެގުމުން އުފުލި ދުޅަވެފައި ހުންނަ ތަންތަނުގެ ދުޅަ ތިރިކޮށްދީ ފަސޭހަކޮށްދެ އެވެ. އަލަށް އޮށާޅައެއް ފުރަތަމަ ނިކުތުމާ އެކު އެ އިތުރަށް ބޮޑުވިޔަ ނުދޭން އައިސްކިއުބް ބޭނުން ކުރާށެވެ\n26 1371\n28 މޭ 2020\nވަރަށް މުހިއްމު ލިޔުމެއް. ތޭންކްސް\nއިރު އޮންލައިން އެޕް މާފަސޭހަ\nފެންވަރާއިރު މި ކަންތައްތަކުން ދުރުވެލާ!\nމި ތަރިންގެ ކުރީގެ ފޮޓޯތަކަކަށް ފާޑުކިޔައި، ކަރަން އަށް ވަރުގަދަ ރައްދެއް ކަންގަނާ ދީފި\nސުޝާންތުގެ ޖަނާޒާގައި އަހަންނާ ވާހަކަ ދެއްކީ ހަމައެކަނި ކްރީތީ: ސުޝާންތުގެ ބައްޕަ


BREAKING: Mosta aai J4, mivaguthu MNPah soinukuran ninmavaifi | ThePress\nމުހައްމަދު ނަޝީދާއި މުހުސިން، މިވަގުތު އެމްއެންޕީއަށް ސޮއިނުކުރަން ނިންމަވައިފި\nނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) އާއި ނިލަންދޫ ދާއިރާގެ މެންބަރު އަބްދުލް މުހުސިން ހަމީދު (ޖޭ4)\nރައްޔިތުންގެ މަޖިލީހުގެ ނޮޅިވަރަމް ދާއިރާގެ މެމްބަރު މުހައްމަދު ނަޝީދު (މޮސްޓާ) އާއި ނިލަންދޫ ދާއިރާގެ މެމްބަރު އަބްދުލް މުހުސިން ހަމީދު (ޖޭ4) މިވަގުތު އެމްއެންޕީއަށް ސޮއި ނުކުރަން ނިންމަވައިފިއެވެ.\nމޮސްޓާ އާއި ޖޭ4 އެމްއެންޕީއަށް ސޮއި ނުކުރަން ނިންމިކަން ހާމަ ކުރައްވާފައި މިވަނީ މާދަމާ އެމްއެންޕީ އުފެއްދުމަށް އިލެކްޝަންސް ކޮމިޝަނަށް ފޯމް ހުށަހެޅުމަށް އެ ޕާޓީން ތައްޔާރު ވެ އިއުލާން ކޮށްފައި ވަނިކޮށެވެ. އެމްއެންޕީ އުފެއްދުމަށްޓަކައި މާދަމާ 10 ޖަހާއިރު އިލެކްޝަނަށް ފޯމް ހުށަހަޅާއިރު 5000 އަށް ވުރެ ގިނަ މީހުންގެ ސޮއެ އެ ޕާޓީން މިހާތަނަށް ހޯދާއިފާ ވާ ކަމުގެ މައުލޫމާތު ވަނީ ލިބިފައެވެ.\nކުރީގެ ޑިފެންސް މިނިސްޓަރު އަދި ދަނގެތީ ދާއިރާގެ މަޖިލިސް މެންބަރު މުހައްމަދު ނާޒިމް އިސްވެ ހުންނަވައި މަޖިލީހުގެ އިތުރު ހަތަރު މެމްބަރުންނާ އެކު ޕާޓީ ވުޖޫދަށް ގެނައުމުގެ މަސައްކަތް ފެށްޓެވީ މިދިޔަ ޖުލައި 15 ގައެވެ. އެމްއެންޕީ އުފައްދުމާ ގުޅޭ ގޮތުން ޖުލައި 26، 2021 ވަނަ ދުވަހު ސްޓެލްކޯގެ ޖަލްސާ ކުރާ މާލަމުގައި ބޭއްވި ފުރަތަމަ ބައްދަލުވުމުގައި މޮސްޓާއާއި ޖޭ4ބައިވެރިވެވަޑައިގަތެއެވެ.\nނަމަވެސް ފަހުން ބޭއްވި އެ ޕާޓީގެ އެއްވެސް އިވެންޓަކުން އެ2ބޭފުޅުން ފެނިފައި ނުވާއިރު، އެ2ބޭފުޅުންނަކީވެސް ރައީސް އަބްދުﷲ ޔާމީނުގެ ޕީޕީއެމް ފިކުރުގެ2ބޭފުޅުންނެވެ. ނަމަވެސް އެ2ބޭފުޅުން މަޖިލީހުގައި ތިއްބަވަނީ އަމިއްލަ މެންބަރުންގެ ގޮތުގައެވެ.\nއިލެކްޝަންސް ކޮމިޝަންގައި ސިޔާސީ ޕާޓީއެއް ރަޖިސްޓްރީ ކޮށްދޭނީ ސައްހަ 3000 މެމްބަރުންގެ ސޮޔާ އެކުކަމަށް ވާއިރު އެމްއެންޕީ މާދަމާ ރަޖިސްޓްރީ ކުރަން ފޯމް ހުށަހެޅުމުގެ ރަސްމިއްޔާތު ފަށަނީ ބިލަބޮންގް ސްކޫލު ކައިރީގައި އޮންނަ ބުރު ޕާކުންނެވެ.\nއެމްއެންޕީ އުފެއްދުމުގައި ނާޒިމްގެ އިތުރުން ވިލިމާލެ ދާއިރާގެ މެމްބަރު އަހްމަދު އުޝާމާއި ތިމަރަފުށި ދާއިރާގެ މެންބަރު އަބްދުﷲ ރިޔާޒުގެ އިތުރުން ނިލަންދޫ ދާއިރާގެ މެންބަރު އަބްދުލްމުހުސިން އަބްދުލްހަމީދާއި ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) އުޅުއްވިއެވެ.\nހަބަރު އެމްއެންޕީ މުހައްމަދު ނަޝީދު އަބްދުﷲ (މޮސްޓާ) ސިޔާސީ\nނަންވާނީ ވަށަފަރު މީހުން


EU Parliament Ge Ninmunthakah Thabaavaakah Nujeheyne - PPM - Vaguthu\nއީޔޫ ޕާލަމެންޓްގެ ނިންމުންތަކަށް ތަބާވާކަށް ނުޖެހޭނެ - ޕީޕީއެމް\nއީޔޫ ޕާލަމެންޓް އަކީ އެތަނުން ނިންމާ ނިންމުން ތަކަށް ތަބާވުން ލާޒިމު ކުރާ ތަނެއް ނޫން ކަމަށާއި އީޔޫ ޕާލިމެންޓުގައި ރާއްޖެއާއި ދެކޮޅަށް ފިޔަވަޅު އަޅަން ނިންމާނެ ކަމަށް ގަބޫލު ނުކުރެވޭ ކަމަށް ވެރިކަން ކުރާ ޕީޕީއެމް އިން ބުނެފިއެވެ.\nއީޔޫ ޕާލިމެންޓް ގައި މާދަމާ ރާއްޖޭގެ މައްސަލަ އެޖެންޑާ ކޮއްފައިވާއިރު ރާއްޖޭ އާއި ދެކޮޅަށް ފިޔަވަޅު އަޅަން ނިންމާފާނެ ތޯ "ވަގުތު" އިން ސުވާލު ދެންނެވުމުން ޕީޕީއެންގެ ސެކެޓަރީ ޖެނަރަލް އަދި ނިލަންދޫ ދާއިރާގެ މަޖިލިސް މެންބަރު ޑރ.އަބްދުﷲ ހަލީލް ވިދާޅުވީ އީޔޫ އިން ރާއްޖެއާއި ދެކޮޅަށް ފިޔަވަޅު އަޅަން ނިންމާނީ ވަރަށް ބޮޑަށް ވިސްނަވާފައި ކަމަށެވެ.\n"އަޅުގަނޑުމެން ގަބޫލު ކުރަނީ އީޔޫ އިން ރާއްޖެއާއި ދެކޮޅަށް ފިޔަވަޅެއް އެޅުމުގެ ކުރިން ކަންތައްތައް ވަރަށް ރަނގަޅަަށް ބައްލަވާނެ, އީޔޫ ޕާލިމެންޓަކީ އެތަނުން ނިންމާ ނިންމުން ތަކަށް ތަބާވުން ލާޒިމު ކުރާތަނެއް ނޫން" ހަލީލް ވިދާޅުވިއެވެ.\nހަލީލް ވިދާޅުވީ ރާއްޖޭއާއި ދެކޮޅަށް ފިޔަވަޅު އެޅިއަސް އަޅާނީ ވަކި ވަކި ގައުމުތަކުން ކަަމަށާއި ހުރިހާ ގައުމުތަކުން ފިޔަވަޅު ނާޅާނެ ކަމަށެވެ.\nޔޫރަޕިއަން ޔޫނިއަންއިން ދިވެހި ސަރުކާރުގެ އިސް ފަރާތްތަކާއި ދެކޮޅަށް ދަތިކުރުމުގެ ފިޔަވަޅު އަޅާނެކަމުގެ އިންޒާރު ދީފައިވަނިކޮށް ރާއްޖޭގެ މައްސަލަ މާދަމާ އަނެއްކާވެސް ޕާލަމެންޓުގައި ވަނީ އެޖެންޑާކޮށްފައެވެ.\nޔޫރަޕިއަން ޕާލަމެންޓުގައި މި ޤަރާރުގެ އިއްވާނީ ރާއްޖެ ގަޑިން ބުރާސްފަތި ދުވަހުގެ މެންދުރުފަހު 2:30 ގައި ކުރިއަށްދާ ސެޝަންގައެވެ. އަދި ޤަރާރަށް ވޯޓަށް އަހާނީ ބުރާސްފަތި ދުވަހު ރާއްޖެގަޑިން 4:30 ގައި އޮންނަ ސެޝަންގައެވެ.\nޔޫރަޕިއަން ޕާލަމެންޓަށް މިފަހަރު ހުށަހަޅާ ޤަރާރު ސްޕޮންސަރކުރަނީ އީޔޫ ޕާލަމެންޓްގެ7ޕާލަމެންޓްރީ ގްރޫޕަކުންނެވެ.\nޔޫރަޕިއަން ޕާލަމެންޓަށް ހުށައަޅާ މިޤަރާރުގައިވަނީ އަޅާނެ ފިޔަވަޅުތައް ލިސްޓްކުރުމަށް ގޮވާލާފައެވެ.\nމާޗް 14, 2018 11:59\nޔަހޫދީންނަށް ވާގިވެރިވާ ފަރާތްތަކަށް ޔަހޫދީން ވާގިވެރިވާނެ! އިސްލަމްދީނަށް ނަޞްރުދޭ ފަރާތްތަކަށް ﷲ ތަޢާލާގެ މަދަދު ލިބިގެންދާނެ! ވީމާ ބާޠިލާ ޙައްޤާދެމެދު ކުރެވޭ ހަގުރާމައަށް ގިނަފަހަރު ނަޞްރުލިބޭނީ ޙައްޤުގެފަރާތަށް!\nމާޗް 14, 2018 12:37\nވޯ ސޯ ގައްޑާ\nމާޗް 14, 2018 13:29\nޔަހޫދީންނަށް ވާގިވެރިވާ ފަރާތްތަކަށް ޔަހޫދީން ވާގިވެރިވާނެ! އިސްލަމްދީނަށް ނަޞްރުދޭ ފަރާތްތަކަށް ﷲ ތަޢާލާގެ މަދަދު ލިބިގެންދާނެ! ވީމާ ބާޠިލާ ޙައްޤާދެމެދު ކުރެވޭ ހަގުރާމައަށް ގިނަފަހަރު ނަޞްރުލިބޭނީ ޙައްޤުގެފަރާތަށް! ހފްސާ-\nތިއީ އަސާސް މައްޗައް ބަލާ އަދާލަތު ޕާޓީން ކުރާ ކުރާ ސިޔާސީ ހަނގުރާމަ އަކީ ކޮން ކޮޅަކަށް ކުރެވޭ ހަނގުރާމަ އެއްތޯ؟؟؟


SunOnline: #VAAHAKA: Nuvaanan thafaatheh... episode: 12\nނުވާނަން ތަފާތެއް... - 12\nމުތައްހަރު އިބްރާހީމް (މުތާ) 03 Nov 2019, 10:39\n''މާދަން ހެނދުނު ދިހައެއް ޖަހާއިރަށް މިކޮޅަށް ދުރުވެވޭނެތޯ ކޮންޓްރެކްޓްގަ ސޮއިކޮށްލަން؟...''\nފޯނުގެ އަނެއްކޮޅުން ވިވިއަން ބުނެލި އަޑު މަލްސާއަށް އިވުނެވެ. އުފާވެރިކަން ހިތަށް ވެރިވެފައިވި މަލްސާއަށް ވަގުތުން ބޯޖަހާލެވުނެވެ. އެމަންޒަރު ދެކެން ވިވިއަން ގާތުގައި ނެތްކަން ހަނދާންވުމާއެކު ކުރެވީ މޮޔަކަމެއްކަން ހިތަށް އެރުމުން އަމިއްލަ ނަފުސަށް ހިނިތުންވެވުނެވެ. އަދި އަވަސްއަވަހަށް ވިވިއަންގެ ސުވާލަށް ޖަވާބު ދިނެވެ.\nފޯނުކޯލް ނިމުމުން ކަންފަތާއި ފޯނު ވަކިކޮށްލެވުނެވެ. އެނދަށް ހަށިގަނޑުގެ ބުރަހެލިކަން ދޫކޮށްލަމުން މުށުތެރޭގައި އޮތް ފޯނަށް ބަލަން މަލްސާއަށް އޮވެވުނެވެ. އޭރު އެތުންފަތުގައި ވަނީ ފުރިހަމަ ހިނިތުންވުމެކެވެ. ދެލޮލުގައި ވެސް ތަފާތު ވިދުވަރެއް ވިއެވެ. ޚިޔާލީ ދުނިޔެއެއްގައި ބަނދެވެމުން ދިޔަ މަލްސާ ސިއްސައިގެން ދިޔައީ ކޮޓަރީގެ ދޮރު ހުޅުވުނު އަޑަށެވެ. ޚިޔާލީ ދުނިޔެއިން ހޭލެވި ހަޤީޤަތާ ކުރިމަތިލާން ޖެހުނު މަލްސާ ކޮޓަރީގެ ދޮރާ ދިމާއަށް ބަލީލި ހިނދު އެތެރެއަށް ވަންނަނީ ގިޔާން އެވެ.\n''މި އީކުއޭޝަން ހަދަން އެހީއެއް ވެވިދާނެތަ؟...'' އަތުގައި އޮތް ހިސާބު ފޮތް ދައްކާލަމުން ގިޔާން އެދުނެވެ.\nގިޔާން ފެންނައިރަށް މަލްސާ އަވަސްއަވަހަށް އެނދުން ފޭބިއެވެ. މަލްސާއަށް ބަލާލި ގިޔާންއަށް ބުމަ އަރުވާލެވުނީ މަލްސާއަށް އައިސްފައިވި ކުއްލި ބަދަލު ދޭހަ ނުކުރެވިގެންނެވެ. ވާނުވާގެ ތެރޭގައި ވަނިކޮށް ވިދުވަރުގެ ހަލުވިމިނުގައި އައި މަލްސާ ގިޔާންގެ ގައިގައި ބައްދާލިއެވެ.\n''ވައި އާރ ޔޫ އެކްޓިންގް ވިޔާރޑް؟...'' ގިޔާންއަށް އަހާލެވުނެވެ.\nގިޔާންއާއި ދުރަށް ޖެހިލަމުން މަލްސާ ވެސް ކޮށްލީ ސުވާލެކެވެ. އަދި ހަށަން ބަނދެލަމުން ގިޔާންއަށް ބަލާލީ ޖަވާބެއްގެ އިންތިޒާރުގައިވާ މީހަކު ފަދައިންނެވެ. ގިޔާން މަލްސާއަށް ފުން ނަޒަރަކުން ބަލާލަމުން ބޯކަހާލިއެވެ. އަދި ވިސްނާލިއެވެ. އޭނައަށް ޖަވާބު ދެވުމުގެ ކުރިން ކެތްތެރިކަން ކޮޅުންލައިގެން ދިޔަ މަލްސާ އޭނައަށް ވަޒީފާ ހަމަޖެހިއްޖެކަމުގެ އުފާވެރި ޚަބަރު ކޮއްކޮއާ ހިއްސާކުރިއެވެ. އެއާއެކު ދޮންތަގެ އުފަލުގައި ގިޔާން ބައިވެރިވިއެވެ. ގިޔާންގެ މޫނުމަތިން ވެސް އުފާވެރިކަން ފެނުނެވެ.\n''މުސާރަވެސް އެހާ ރަގަޅު، އަދި އެތައް ބެނެފިޓެއް ވެސް ލިބޭ... ވަޒީފާއަށް ގޮސްގެން ސްޓޭބަލް ވީމަ ގިޔާ ގޮވައިގެން އެހެން ތަނަކަށް ބަދަލުވާނީ... އޭރުން ދޮންމަންމައަށް އަހަރެންގެ ފަރާތުން އުނދަގުލެއް ވެސް ނުޖެހޭނެތާ؟...'' މުސްތަޤުބަލާ މެދު ކުރަމުން އައި އުއްމީދުތައް ގިޔާންއާއި މަލްސާ ހިއްސާކުރިއެވެ. އެއީ އޭނަ އަބަދުވެސް ކުރަން ބޭނުންވެފައި ހުރި ކަމެކެވެ. އަމިއްލަ ބޯހިޔާވެރިކަމެއްގެ ދަށަށް ކޮއްކޮ ގޮވައިގެން ދާށެވެ. އޭރުން އެމީހުންނާ ދިމާއަށް އަޑުލާނެ އަދި ރުޅި އަންނާނެ މީހަކުވެސް ނުހުންނާނެއެވެ. މިނިވަންކަމާއެކު ހަމަޖެހިލައިގެން ނޭވާ ލުމުގެ ފުރުސަތުވެސް ފައިވެގެން ދާނެއެވެ. ހަޔާތުގައި މަލްސާ އަބަދު ދެކެމުން އަންނަ އެންމެ ބޮޑު ހުވަފެނެކީ އެއީއެވެ.\nރޭގަނޑުގެ ކެއުން ކުރިއަށް ދިޔަ ވަގުތު ޢާއިލާގެ އެންމެންގެ ގާތުގައި ވަޒީފާ ހަމަޖެހިއްޖެކަމުގެ އުފާވެރި ޚަބަރު މަލްސާ ދިނެވެ. ކާމެޒު ދޮށުގައި ހެޔޮހިތަކާއިގެން އޭނަގެ އުފަލުގައި ބައިވެރިވާން އިނީ ހަމައެކަނި ގިޔާންކަން މަލްސާއަށް ފާގަކުރެވުނެވެ. ބައްޕަގެ ފަރާތުން ފެނުނު ފަރުވާކުޑަކަމުން މަލްސާ ދެރަ ވިއެވެ. އެހެނަސް އެއީ އޭނަ މިހާރު އާދަވެފައިވާ ކަމެކެވެ. މަލްސާއަށް ހަށިފުރާ ނޭވާއެއް ދިއްކޮށްލެވުނެވެ.\nމަލްސާގެ ޖުމްލަ ވެގެން ދިޔައީ ޖަމީލާއަށް ބިރުވެރި ޚަބަރެކެވެ. އެއާއެކު ޖަމީލާއަށް އޭނަގެ އަތުގައި އޮތް އުލާއި ސަމުސާ ތަށީގެ ތެރެއަށް ދޫކޮށްލެވުނެވެ. މަލްސާގެ ފަރާތުން ފެންނަމުން ދިޔަ އުފާވެރިކަން ފެނި އޭނަ ގާތަށް ރުޅިއެވެ. މޭނުބައިކުރާ ގޮތްވެ ކާހިތް ވެސް ކެނޑިއްޖެއެވެ. ނުރުހުމުގެ ނަޒަރަކުން ކާމޭޒު ދޮށުގައި އިން ނޫރާލްއަށް ޖަމީލާ ބަލާލިއެވެ. މަލްސާ ކުރިއަރައިގެންދާ އިރު އޭނަގެ ހުރި ހަމައެކަނި އަންހެން ދަރިފުޅުގެ ދިރިއުޅުން ވަނީ އަޑިއަޅާލާފައެވެ. އެކަމާހުރެ ޖަމީލާ ވަކިން ބޮޑަށް ރުޅި އައެވެ. ނަމަވެސް ހިތުތެރޭގައި ރާވާފައި އޮތް ނުބައި މުރާދު ހާސިލުކުރަން ބޭނުންވާތީ ދެއްކުންތެރި ކަމާއެކު ހިނިތުންވެލިއެވެ. އަދި މަތިއޮމާންކޮށްލަމުން މަލްސާގެ އުފަލުގައި ބައިވެރިވާ ކަމަށް ހެދުނެވެ. ހިތާހިތުން ލަސްތަކެއް ނުވެ މަލްސާގެ އުފާތަކަށް ވިހަލާނެކަމަށް އަމިއްލަ ނަފުސަށް ވަޢުދުވަމުންނެވެ.\n''ހާދަ އުފާވެރި ޚަބަރެކޭ ތިދިނީ!، ކޮންތަނަކުންތަ ވަޒީފާ ހަމަޖެހުނީ؟...'' ފެންތަށިން ކޯވަރެއް ބޯލަމުން އެތެރެހަށީގައި ހިފާފައިވި ރުޅީގެ ހޫނަށް ފިނިކަން ގެންނަން މަސައްކަތްކުރަމުން ޖަމީލާ ވާހަކަދެއްކިއެވެ.\n''ޑަބްލިއު ކުންފުނިން!...'' މަލްސާ ޖަވާބުގައި ބުނެލިއެވެ. އެއާއެކެ ޖަމީލާ އައިސްފައި ހުރި ރުޅި ގަދަވެގެން ދިޔައެވެ. އެއީ ރާއްޖޭގައި ނަން މަޝްހޫރު ކުންފުންޏަކަށް ވީތީއެވެ. ޓީވީއާއި ނޫސްތަކުގައި އަބަދުމެ އެކުންފުނީގެ ކުރިއެރުންތަކުގެ ޚަބަރުތައް ގެނެސްދޭނެއެވެ. އެހާ ހައިބަތު ހުރި ކުންފުންޏަކުން ވަޒީފާ ހަމަޖެހުމުން މަލްސާއަށް ނުލާހިކު ރަގަޅު އާމްދަނީއެއް ލިބޭނެއެވެ. އެފަދަ ނިޢުމަތެއް މަލްސާއަށް ލިބުމުން ޖަމީލާގެ މޭގަނޑުގައި ދިލަ ނަގަން ފެށިއެވެ. ދަތްކުނޑިވިކާލެވުނެވެ.\n''ކޮން މަޤާމަކަށްތަ ދަނީ؟...'' ހުރިހާ އިރު ހިމޭނުން އިން ހުސޭނު ސުވާލުކުރިއެވެ. އެއާއެކު މަލްސާއަށް ބަލާލެވުނީ އޭނަގެ ބައްޕައަށެވެ.\n''ސެކްރެޓަރީއަކަށް...'' މަލްސާ ބުނެލިއެވެ. ހުސޭނުގެ ފަރާތުން ލިބިދާނެ ޖަވާބަކާ މެދު މަލްސާގެ ހިތަށް ނުތަނަވަސްކަން ވެރިވިއެވެ.\n''ކީކޭ؟... މޮޅަށް ކިޔަވައިގެން ހުރެވެސް އެފަދަ މަޤާމަކަށް ނޫނީ ދާކަށް ނޭގުނީތަ؟...'' ހުސޭނުގެ އަޑުގައި ހިތްހަމަނުޖެހުން ވިއެވެ. އޭނަގެ ނަޒަރުގައި އެއަށްވުރެން ރަގަޅު މަޤާމެއް ލިބުން މަލްސާއަށް ހައްޤެވެ. އެހާވެސް ރަގަޅަށް މަލްސާ ހުރީ ކިޔަވައިގެންނެވެ. އޭނަ ހިތްހަމަނުޖެހުނީ މަލްސާގެ ޤާބިލުކަމާއި އެކަށީގެންވާ ވަޒީފާއަކަށް ސެކްރެޓެރީއެއްގެ މަޤާމު ނުވާތީއެވެ. އެކަމުގެ ހިތްހަމަނުޖެހުން އޭނަ ފާޅުކުރިއެވެ.\n''ބައްޕާ، އަހަރެން ވަރަށް ގިނަ ތަންތަނަށް ކުރިމަތިލީ ފަހުން ޖަވާބެއް މިލިބުނީ ވެސް... ވަޒީފާއެއް ނެތި ގޭގައި ހުރުމަށް ވުރެން އެމަޤާމު ވެސް މާ ރަގަޅު ވާނެ...'' މަލްސާ ބުނެލިއެވެ.\n''މަލްސާ އެބުނީ ދޮގު ވާހަކައެއް ނޫން، އެތަނުގައި ހުރެފައި އެހެން ތަނަކަށް ވެސް ފަހުން ކުރިމަތި ލެވިދާނެއެއްނު...'' މަލްސާގެ އިތުބާރު އޭނައަށް ލިބެން ބޭނުންވެފައި ހުރި ޖަމީލާ އަވަސްއަވަހަށް މަލްސާގެ ވާހަކައަށް އެއްބާރުލުން ދެމުން ބުނެލިއެވެ. އެކަމުން މަލްސާއަށް ހައިރާންކަން ލިބުނެވެ. އޭނަ ހީކުރީ ޖަމީލާގެ ފަރާތުން ލިބޭނީ މަލާމާތުގެ ބަހެއް ކަމަށެވެ. ނަމަވެސް އޭނައަށް ފެނުނީ މުޅިން އެހެން މަންޒަރެކެވެ. ޖަމީލާއަށް އަންނަ ކުއްލި ބަދަލުތައް ދޭހަ ކުރުން މިހާރު މަލްސާއަށް ވެފައިވަނީ އުނދަގޫ ކަމަކަށެވެ. ގިޔާން އެދުނު ފަދައިން މިހާރު ޖަމީލާއާ މެދު ކުރިއަށް ވުރެން ބޮޑަށް ސަމާލުވާން އޭނަގެ ޒަމީރު އަބަދުމެ އިންޒާރު ދެއެވެ. އެގޮތް ނޭގޭ ބަދަލުތަކުގެ ފަހަތުގައި ކަމެއް ވަންހަނާ ވެފައި ވެދާނެތީއެވެ. ޝައްކުވާ ފަދަ ކަންކަން ވެސް ޖަމީލާގެ ފަރާތުން މިހާރަކަށް އައިސް ފެންނެއެވެ. ނަމަވެސް ނޭގެނީ ޖަމީލާގެ ހިތުގެ މުރާދެވެ.\n''އެންމެ ރަގަޅު، މަލްސާ ބޭނުން ގޮތެއް ހަދާ......'' ހުސޭނު ބުނެލިއެވެ. އެއާއެކު ހަމަޖެހުމުގެ ނޭވާއެއް މަލްސާއަށް ދޫކޮށްލެވުނެވެ. އަދި ހުސޭނުއާއި ހިނިތުންވުމެއް ބަދަލުކޮށްލިއެވެ.\nދެ ހަފްތާއެއް ފަސް...\nހެނދުނެވެ. އުޑުމަތީގައި ވިއްސާރަ ވިލާތައް ބޯވަމުން ދިޔައެވެ. ހިނދަށްހިނދަކަށް ދުނިޔެމަތި ބަނަކުރަމުން ދިޔަ އިރު އަންނަން އުޅޭ ތޫފާނުގެ އިންޒާރުތައް ދެމުން ދިޔައީ ބާރުވަމުން ދިޔަ ވައި ރޯޅިތަކުންނެވެ. ވިއްސާރަ އޮއްސާލުމުގެ ކުރިން މަންޒިލާ ހަމައަށް ދާން މަލްސާ ދިޔައީ ހަލުވި ފިޔަވަޅުތަކުގައެވެ. ވާރޭ ކަނި ޖަހަން ފެށީ އޭނައަށް އޮފީހާ ހިސާބަށް ދެވުނު ފަހުންނެވެ. އުޑަށް އަވަސް ނަޒަރެއް ދިން ހިނދު ދުނިޔެމަތި ވަނީ އިހުނަށްވުރެން ބަނަ ވެފައެވެ. ވަރޭ ވެހެން ފަށައިފިކަމުގައި ވަނީ ނަމަ މިއިން ޒަމާނަކު ވެސް ހުއްޓާލަފާނެ ހެނެއް ހިޔެއް ނުވެއެވެ.\nމަލްސާ އޮފީހަށް ވަން ވަގުތަކީ ވިވިއަން ވެސް އޮފީހަށް ވަން ވަގުތެވެ. އުފާވެރި ހިނިތުންވުމަކާއެކު ވިވިއަންއަށް ދުވަހުގެ މަރުހަބާ މަލްސާ ކިޔާލިއެވެ. އަދި އެކުއެކީގައި ހިނގައިގަތީ ލިފްޓާއި ދިމާއަށެވެ. ފާއިތުވެ ދިޔަ ދެ ހަފްތާގެ މުހުލަތުގެ ތެރޭގައި ވިވިއަންގެ ފަރާތުން ވަޒީފާއާ ބެހޭ ގިނަ ކަންތައްތައް މަލްސާ ވަނީ ދަސްކޮށްފައެވެ. އައު ކަންތައްތައް ދަސްކުރުމަކީ މަލްސާ ނުހަނު ގަޔާވާ ކަމެކެވެ. ވަޒީފާއި ދެމި ހުންނަން ބޭނުން ވާތީ ހުރިހާ ކަމަކަށް ވެސް އޭނަ ޝައުޤުވެރިކަން ބަހައްޓައެވެ.\n''މިއަދު މަލް އިނގޭ ހުރިހާ ކަމެއް ބަލަހައްޓާނީ، އަހަރެން ހުންނާނީ ބަލަން، މަލްގެ ވޯކް ޕްރޮގްރެސް ވަރަށް ރަގަޅު...'' ލިފްޓަށް އަރަމުން ވިވިއަން ބުނެލިއެވެ. އޭރު ބޯކޮށް ވާރޭވެހެން ފެށި އަޑު ފަޒާގައި ގުގުމާލައިފިއެވެ.\nލިފްޓްގެ ދޮރު ލެއްޕުމުގެ ކުރިން ފެނުނީ ބާރު ހިނގުމެއްގައި އައި އަޝްކާން ލިފްޓަށް އެރިތަނެވެ. ވާރޭގެ އަސަރު ކޮންމެވެސް ވަރަކަށް އެމޫނުގައި ވިއިރު ބޮލުގެ އިސްތަށިގަނޑުގައި ވެސް ފެނުގެ ތެތްކަން އެކުލެވިގެން ވިއެވެ.\nއަޝްކާން ފެންނައިރަށް ވިވިއަންއާއި މަލްސާއަށް އެކުއެކީގައި ދުވަހުގެ ތަހުނިޔާ ކިޔާލެވުނެވެ. މަލްސާމެންނަށް އަވަސް ނަޒަރެއް ދިން އަޝްކާން ހިނިތުންވެލިއެވެ.\nލިފްޓްގެ ދޮރު ހުޅުވެން ދެން މަލްސާގެ ނަޒަރު ހުއްޓިފައިވަނީ އަޝްކާން އަށެވެ. ހަފްތާއެއް ފާއިތުވެގެން ދިޔަ އިރުގައި ވެސް އަޝްކާން ފެނުމުން އޭނައަށް އަންނަ ބަދަލުތަކަށް ނިމުމެއް ނުވާ ކަހަލައެވެ. ގިނަ ފަހަރަށް ކައިރީގައި ހުންނަ މީހަކަށް ވެސް އޭނަގެ ހިތުގެ ވިންދު އަވަސްވެގެންދާ މިންވަރު ފާހަގަކުރެވިދާނެތީ އެކަމުގެ ނުތަނަވަސްކަން މަލްސާގެ ހިތުގައި އޮވެއެވެ. ވާހަކަދައްކާ އިރުގައި ވެސް މީހާ ފިނިވެއެވެ. އެބަދަލުތަކުން އަރައިގަނެވިދާނެބާއޭ މަލްސާގެ ހިތުގައި ސުވާލުއުފެދިފައި ވިއެވެ. ކުރީ ދުވަހެއްގައި އަޝްކާންގެ ތޫނުފިނި ނަޒަރު އޭނައަށް ހުއްޓުމުން ފައި އޮޅިގެން އޭނަ ނުވެއްޓުނީ ވެސް ކިރިޔާއެވެ. އެދުވަހު އޭނައަށް ބަލާލުމުގައި އަޝްކާންގެ ނަޒަރުގައި ތަފާތުކަމެއްވ އެކުލެވިގެންވިހެން މަލްސާއަށް ފާހަގަ ކުރެވުނެވެ. ނޫނީ އެއީ އޭނަ ދެކެމުންދާ ހުވެފެންތަކުގެ ސަބަބުން ލޮލަށް ދައްކާލި ބިލާހެކޭ ވެސް މަލްސާގެ ހިތަށް އެރިއެވެ. އޭނަ ފަދަ މެދުފަންތީގެ އާންމު އަންހެންކުއްޖަކަށް އަޝްކާން ބަލަންވީ ވެސް ކީއްވެގެން ހެއްޔެވެ؟ އަޝްކާންގެ އެންމެ އިޝަރާތަކުން ވެސް ފިދާވާން އޭނައަށް ވުރެން ރީތި، ފައިސާވެރި އަދި ޒަމާނަށް ފެތޭ އަންހެންކުދިން ތިބޭނެއެވެ. އެހުރިހާ ކުދިންތަކުގެ ތެރޭން ފުރޭނިގެން އައިސް އަޝްކާންގެ ސަމާލުކަން އޭނައަށް ހުއްޓުން އެއީ ވުން މުސްތަހީލުކަމެކެވެ. އެފަދަ ޚިޔާލުތައް ހިތަށް ވެރިވެގެން ދިއުމާއެކު ހިތްމަރުވެދާހެން މަލްސާއަށް ހީވެއެވެ. ލިބުން އަދި ހާސިލުވުމެއް ނެތް ފަރާތަށް އޭނަގެ ހިތް އެދޭތީއެވެ. ދުރުން ބަލައިގެން ހިތްހަމަޖައްސާލުން ނޫން އިތުރު އެއްވެސް ގޮތެއް އޭނައަކަށް ނެތެވެ.\nހަށިފުރާ ދޫކޮށްލި އުދާސްކަމުގެ ނޭވާއަށް ފަހު މަލްސާ އިސްތިރިކޮށްލިއެވެ.\nލިފްޓުން ނިކުމެވުމާއެކު އަޝްކާން ގޮސް ވަނީ އޭނަގެ ކެބިންއަށެވެ. ވިވިއަންއާއި އެކީގައި ދިޔަ މަލްސާ އިށީނީ އެމީހުނަށް ހާއްސަކުރެވިފައިވާ މޭޒުގައެވެ. އޭރުވެސް ވާރޭގެ ހިތްގައިމު އަޑު ލުއި މިޔުޒިކެއްގެ ސިފާގައި ފެތުރިފައިވިއެވެ. އިރުކޮޅެއް ފަހުން ގޮނޑިން ތެދުވި ވިވިއަން ގޮސް އެތާ ހުރި ކުޑަ ދޮރުތަކުގެ ފޮތިތައް ކަހާލިއެވެ. އެއާއެކު ތެތްފިނިކަން ސަވާރުވެފައިވި ބިއްލޫރިގަނޑުތަކަށް އޮހޮރެމުން ދިޔަ ވާރޭގެ ހިތްގައިމު މަންޒަރު ހާމަވެގެން ދިޔައެވެ. އެމަންޒަރު ބަލަން އިން މަލްސާގެ ތުންފަތަށް ލުއި ހިނިތުންވުމެއް ވެރިވިއެވެ. މޫސުމުގެ ދުވަސްތަކުގެ ތެރޭން އޭނައަށް އެންމެ ހިތްގައިމީ ވާރޭވެހޭ ދުވަސްތަކެވެ.\n''ބޮސްއަށް ދޭން ހެނދުނު ކޮފީ މިއަދު ތައްޔާރުކުރާނީ މަލް...'' މަލްސާއަށް ބަލާލަމުން ވިވިއަން ބުނެލިއެވެ.\nވިވިއަންގެ މޭޒާއި ކައިރީގައި ކުޑަ ޓީ ރޫމެއް ހުރެއެވެ. އެތާނގައި ބޮޑު ކިޗެން ކެބިނެޓެއް ބަހައްޓާފައި ހުންނައިރު ތަފާތު ރަހަތަކުގެ ކޮފީ ތައްޔާރުކުރެވޭނެ ފަދަ ކޮފީ މެޝިނެއް ވެސް ހުރެއެވެ. ހަމައެއާއެކު އަޝްކާންއާއި ބައްދަލުކުރަން އަންނަ މެހެމާނުންނަށް ކޮފީ ގެނެސްދޭން ތަފާތު ޑިޒައިންތަކަށް ފަރުމާ ކުރެވިފައިވާ ތަބަކާއި، ކޮފީ މަގުތަކުގެ އިތުރުން ތަށިތައް ވެސް ހުރެއެވެ. އޭގެ އިތުރުން ތަށިތައް ދޮވެލަން ޒަމާނީ ސިންކެއްވެސް ހުރެއެވެ. އެއީ ކުޑަވަރެއްގެ ބަދިގެއެއް ކަހަލައެވެ. އެތަނުން ވެސް ފެންނަނީ މުއްސަނދިކަމެވެ. ފިލްމުތަކުން ފެންނަ ފަދަ ތަނަވަސްކަމެވެ. އެފަދަ ތަނެއް އޮފީހެއްގައި ހުއްޓާ މަލްސާއަށް ފެނުނު އެއީ ފުރަތަމަ ފަހަރެވެ.\nވިވިއަން އިރުޝާދު ދީފައިވާ ފަދައިން މަލްސާ ކޮފީ ތައްޔާރުކުރިއެވެ. އަދި ތަބަކަށް ކޮފީއާއި އިތުރަށް ބޭނުންވެދާނެ ސާމާނުތައް ހަމަކޮށްގެން މަލްސާ ގޮސް އަޝްކާންގެ ކެބިންގެ ދޮރުގައި ޓަކި ދިނެވެ. އޭގެ އިރުކޮޅެއް ފަހުން އަޝްކާންގެ އަޑު އިވުނެވެ.\nމަލްސާ އެތެރެށް ވަން ވަގުތަކީ ކުޑަދޮރުކައިރީގައި ހުރި އަޝްކާން ދެޖީބަށް އަތްޖަހާލަމުން ފަސްއެނބުރި ބަލާލި ވަގުތެވެ. ގަމީހުގެ އަތުކުރި ވަނީ އެބާރުގަދަ މުލައްދަނޑިއާ ހަމައަށް އޮޅާލާފައެވެ. ވާރޭގެ ހަމަލާތައް އަމާޒުވަމުން ދިޔަ ކުޑަ ދޮރު ކައިރިން އަޝްކާން ފެނުމުން އިތުރު ހިތްގައިމުކަމެއް އެކުލެވިގެންވާ ހެން މަލްސާއަށް ހީވިއެވެ.\n''މާޝާﷲ....'' އަޝްކާންގެ ރީތިކަމާއި ފިރިހެންވަންތަކަން ހިތަށްވެރިވެގެން ދިއުމުން މަލްސާއަށް ހިތާހިތުން ބުނެލެވުނެވެ. އަދި އޭނަގެ ހިތުގެ މައްޗަށް ބާރުފޯރުވަމުން ކެބިންގައި ހުރި ސޯފާއާ ދިމާއަށް ހިނގައިގަތެވެ. ސޯފާ ކުރިމަތީ ހުރި ވަށް މޭޒުމަތީ އަތުގައި އޮތް ތަބައް ބަހައްޓަމުން ހިންދެމިލި މަލްސާ އަޝްކާންއަށް ބަލާލިއެވެ. އެހުރިހާ އިރުވަންދެން މަލްސާގެ ހަރަކާތްތަކަށް ބަލަން އަޝްކާން ހުރިކަން ފާހަގަ ކުރެވުނީ ދެނެވެ. އޭގެ ސަބަބުން މަލްސާގެ މެޔަށް ފިނިވިއެވެ. އަވަސްއަވަހަށް އަޝްކާންއާއި ނުތަނަވަސްކަމުގެ ހިނިތުންވުމެއް ބަދަލުކޮށްލެވުނެވެ. އެތޫނު ނަޒަރު ހުއްޓޭ ކޮންމެ ފަހަރަކު މީހާއަށް އެވާ ގޮތްތައް ބުނެދޭން މަލްސާއަށް ދައްޗެވެ. ނަފުސުގެ މައްޗަށް ބާރުފޯރުވުން އޭނައަށް ވަނީ ދަތި ކަމަކަށެވެ.\nއެދެމެދަށް ވެރިވެފައިވި ބީރައްޓެހިކަމާއި ހަމަހިމޭންކަމުން މަލްސާއަށް އިތުރު ނުތަނަވަސްކަމެއް ގެނެސްދިނެވެ. އަވަސްއަވަހަށް އަދަބުއިހުތިރާމް އަދާކުރަމުން ކެބިން އިން ނިކުންނަން ހިނގައިގަނެވުނީ އެހެންވެއެވެ.\nހަލުވި ފިޔަވަޅުތަކެއްގައި ކެބިން އިން ނިކުންނަން ދިޔަ މަލްސާގެ ފައިނޯޅުނީ ވެސް ކިރިޔާއެވެ. އަވަސްއަވަހަށް ފިޔަވަޅުތަކަށް ސަމާލުވެގެން ގޮސް ހުޅުވާލި ދޮރުން މަލްސާ ބޭރަށް ދެމިގެން ފިއެވެ.\nހަށަން ބަނދެލަމުން މަލްސާ ނިކުމެގެން ދަންދެން ބަލަން އަޝްކާން ހުއްޓެވެ. އެއަށްފަހު އޭނައަށް ދެފަރާތަށް ބޯހޫރާލެވުނެވެ. މަލްސާއަށް އެއަންނަ ކުއްލި ބަދަލުތަކުން އޭނަ ހައިރާން ވެސް ވިއެވެ. ބައެއްފަހަރު ސުވާލު އުފެދެއެވެ. އަނެއްބައިފަހަރު ހިނިތުންވެވެއެވެ.\n''ސްޓްރޭންޖް ގާރލް...'' އަޝްކާންއަށް ހިތާހިތުން ބުނެވުނެވެ.\nހަވީރުގެ ވަގުތެވެ. ވިވިއަން ފާޚަނާއަށް ދިއުމުން މަލްސާ އިނީ އެކަނިވެފައެވެ. ކަމެއް ނެތި ފޫހިވުމުން މަލްސާ ކޮމްޕިއުޓަރުން ދިވެހި ނޫހެއް ހުޅުވާލައިގެން އިނެވެ. ނޫސް ހާވަމުން ދަނިކޮށް ކަމުދާ ކަހަލަ ވާހަކައެއް ފެނުމުން ވާހަކައިގެ ދުނިޔެއަށް ގެއްލިފައި ވިއެވެ. އެހެން އިންދާ ސިއްސައިގެން ދިޔައީ ފިރިހެނަކު ކަރުކެހިލި އަޑަށެވެ. ސިއްސައިގެން ދިޔަ މަލްސާއަށް ހީވީ މޭގަނޑު އަނގަޔަށް އައިހެންނެވެ. ދެލޯބޮޑުކޮށްލަމުން އޭނައަށް އިސްއުފުލާލެވުނެވެ. އޭރު މޭޒުގައި ދެއަތް އަޅުވާލައިގެން އޭނައަށް ބަލަން ޒުވާނަކު ހުއްޓެވެ. މަލްސާއަށް ފުންމައިގެންފައި ގޮނޑިން ތެދުވެވުނެވެ. ކުރިމަތިން ފެންނަމުން ދިޔަ ޒުވާނާ ކޮންމެވެސް ތަނަކުން ފެނުނު ހަނދާނެއް މަލްސާ ވިއެވެ. ނަމަވެސް މީހާއަށް ލިބިފައިވި ނުތަނަވަސްކަމުގެ ސަބަބުން ވިސްނައިގަންނަން އުނދަގޫވިއެވެ.\nމަލްސާއަށް އައިސްފައިވި ބަދަލުތަކުން އަޑުވީއްލާ ހެވިދާނެތީ ކައްޔިސްއަށް ތުންފަތުގައި ދަތް އަޅާލެވުނެވެ. ބިރުން ގޮސް މަލްސާގެ މޫނު ހުދުވެފައިވާ މަންޒަރު ފެނުމާއެކު ސަމާކަން ފިލައި ސީރިޔަސް ވިއެވެ. މަލްސާއާ މެދު ހަމްދަރުދީވެވުމުން ކައްޔިސް މަޢާފަށް އެދެވުނެވެ.\n''ސީމްސް ލައިކް އައި މެޓް ޔޫ ބިފޯރ، އާހ... އެދުވަހު ޝާންގެ ކެބިން އިން ނިކުމެގެން ދަނިކޮށް މުޑިއެރި ކުއްޖާ ދޯ ތީ؟، ސޯ އިޓް ސީމްސް ލައިކް ޔޫއާރ ދަ ރިޕްލޭސްމެންޓް ފޯރ ވިވިއަން... ހާއި!... އައެމް ކައްޔިސް، ބޭނުން ނަމަ ކިޔާ ކިޔަސް ރަގަޅުވާނެ، އަހަރެންމީ ޝާންގެ ބެސްޓް ފްރެންޑް، ވެލް އެއީ އިތުރު ފްރެންޑަކު ވެސް ހުރި މީހެއް ނޫން، އެހެންވީމަ ހުރި ހަމައެކަނި އެކުވެރިޔާއޭ ބުންޏަސް ދޮގަކަށް ނުވާނެ، ޔޫ ނޯ، ޝާންގެ ސޯޝަލް ސްކިލްސް ނުހުންނާނެ އެހާ ރަގަޅަކަށް..... އެނީވޭސް އިޓް ވޯސް ނައިސް މީޓިންގް ޔޫ، އެންޑް ޔޫ އާރ؟...''\nދަތްދޮޅީގައި އަތްވިއްދާލަމުން މަލްސާއަށް ފުން ނަޒަރެއް ދިން ކައްޔިސް ވާހަކަދެއްކިއެވެ. އަޝްކާންއާއި ކައްޔިސްގެ މިޒާޖުގައި ހުރި ތަފާތު މަލްސާއަށް ފާހަގަ ކުރެވިގެން ދިޔައީ އެނދަޑިވަޅުގައެވެ. މިވީ ހަފްތާގެ ތެރޭގައި އޭނައާއި އަޝްކާންއާ ދެމެދު ދެކެވުނު ވާހަކަޔަށް ވުރެން އެންމެ މިނެޓެއްގެ ތެރޭގައި އޭނައާއި ކައްޔިސްއާ ދެމެދު ވާހަކަތައް ބަދަލުކުރެވިއްޖެއެވެ. ކައްޔިސްގެ ވާހަކަދެއްކުމުގެ ރާގުގައި ވެސް ވަނީ އެކުވެރިކަމެވެ.\nކައްޔިސް ހުރީ ނުރަސްމީ ހެދުމުގައެވެ. ޓީޝާޓަކާއި ޖިންސެއްލައިގެން ހުރިއިރު ކޮނޑުގައި ދަބަހެއްއަޅުވާފައި އޮތެވެ. ހީވާގޮތުން ކޮންމެވެސް ތަނަކަށް ދާން ނުވަތަ އައިސްގެން އުޅޭ ކަހަލައެވެ.\n''މަލްސާ...'' ހިނިތުންވުމަކާއެކު މަލްސާ ތަޢާރަފްވެލިއެވެ. އަދި ސަލާމަތް ކައްޔިސް ދިއްކޮށްލި އަތުގައި އޭނަ ހިފިއެވެ.\n''މަލްސާ!...'' މަލްސާގެ އަޑުގެ ދަށުން ކައްޔިސް ތަކުރާރުކޮށްލީ މަސްތުގައި ޖެހިފައިވާ މީހަކު ފަދައިންނެވެ. އޭގެ ސަބަބުން މަލްސާއަށް ހެވުނެވެ. ކައްޔިސްގެ މިޒާޖުންވެސް އެއީ ސަމާސާއަށް ލޯބިކުރާ ޒުވާނެއްކަން މަލްސާއަށް ދެނެގަނެވުނެވެ. މާކަ ގިނަ ވާހަތަކެއް ނުދެކެވުނަސް ބީރައްޓެހިކަމެއް އިހުސާސްނުކުރެވުނީ އެހެންވުމުންކަމަށް ވެދާނެއެވެ.\nމަލްސާގެ އަޑުގެ ދަށުން ހުނުމުގައި ކައްޔިސްއަށް ވެސް ބައިވެރި ވެވުނެވެ.\n''ވަރަށް ރީތި ހިނިތުންވުމެއް...'' މަލްސާއަށް ބަލާލަމުން ކައްޔިސް ބުނެލިއެވެ. ''އަބަދުވެސް ހިނިތުންވާތި، އިޓް މޭކްސް ޔޫ މޯރ ބިއުޓިފުލް...''\nބޭރުތެރޭން ހުނުމުގެ އަޑުއިވުމުން އަޝްކާން ކެބިން އިން ނިކުތެވެ. ކައްޔިސް ނުހަނު ގަޔާވެފައި މަލްސާއާއި ވާހަކަދައްކަން ހުރި ތަން އަޝްކާންއަށް ފެނުނެވެ. ހަމައެއާއެކު މަލްސާގެ ތުންފަތުގައިވި ފުރިހަމަ ހިނިތުންވުން ވެސް އޭނައަށް ފާހަގަކުރެވުނެވެ. އޭގެ ސަބަބުން ހައިރާންކަން ލިބުނެވެ.\nކީއްވެގެންކަމެއް އަޝްކާންއަކަށް ނޭގުނެވެ. އޭނައަށް ކައްޔިސްއާއި މަލްސާގެ ގާތަށް ދިއުމަށް ހިނގައިގަނެވިއްޖެއެވެ.\n''ކޮން އިރެއް ކިޔާ އަންނާނެ އިރެއްގެ އިންތިޒާރުގައި ހުންނަތާ؟، ލަސްވާނެ ނަމަ ގުޅާފަ ބުނެލެވިދާނެ ދޯ...'' އަޝްކާންގެ އަޑަށް ދެޒުވާނުންވެސް ވާހަކަތައް މެދުކަނޑާލަމުން އަޝްކާންއަށް ބަލާލިއެވެ.\n''އައި މިސްޑް ޔޫ ޓޫ!، ފްލައިޓުން ފޭބި ގޮތަށް މިއައީ، އެހެންނޫނަސް ވެހޭ ވާރޭގެ ތެރޭގަ އަންނަން އުނދަގޫވާނެ ދޯ... އަހަރެންގެ ކާރަށް މައްސަލައެއް ދިމާވެގެން އެންމެފަހުން އަންނަން ޖެހުނީ ވެސް ރައްޓެއްސަކާ އެކުގައި...'' ކައްޔިސް ބުނެލިއެވެ. އޭރު އަޝްކާން އައިސް އޭނަ ގާތަށް ހުއްޓެނީއެވެ.\n''މިތާ ވާހަކަދައްކަން ހުރުމަށް ވުރެން ކެބިންއަށް އައުން މުހިންމެއް ނުވިތަ؟، ފުރަތަމަ ވެސް ބުނިން ދޯ މުހިންމު ކަމެއްގަޔޭ އަންނަން ބުނީ...'' ފަޓުލޫނުގެ ޖީބަށް އަތްޖަހާލަމުން އަޝްކާން ބުނެލިއެވެ. އޭނަގެ ނަޒަރު ކައްޔިސްއަށް ހުއްޓުމުގެ ކުރިން ފުރަތަމަ ދަތުރުކުރީ މަލްސާ އަށެވެ. މަލްސާގެ މޫނުމަތިން އިރުކޮޅެއް ކުރިން ފެންނަން ހުރި އުފާވެރިކަން ފަނޑުވެ ސީރިޔަސްކަން ވެރިވެފައިވާތަން އަޝްކާންއަށް ފެނުނެވެ. އޭނަގެ ހާޒިރުގައި އެއީ އަބަދުމެ މަލްސާގެ ފަރާތުން ފެންނަ ސިފަތަކެވެ. ނުތަނަވަސްކަމާއި ހާސްކަމެވެ. އެއީ ކީއްވެގެން ހެއްޔެވެ؟\n''ހޫނ ފެށީ ދޯ... އަހަރެން ކުޑައިރުކޮޅަކަށް މަލްސާއާއި ވާހަކަދައްކާލަން މަޑުކުރީޔޭ، މިހާރު މިހިރީ ޝާންއަށް ވަގުތު ދީގެން، ހިލޭ މީހަކަށް ފެނިއްޖެއްޔާ ހީވާނީ ތީ އަހަރެންގެ ކޮންޓްރޯލިންގް ބޯއިފްރެންޑް ހެން... ސީރިޔަސްލީ!...'' މަލްސާއަށް ވަދާއުގެ ހިނިތުންވުމެއް ދެމުން ކައްޔިސް ބުނެލިއެވެ. އަދި އަޝްކާން ކޮނޑަށް އަތް ވައްޓާލަމުން ކެބިންއާއި ދިމާއަށް ހިނގައިގަތެވެ. މަލްސާއަށް އަވަސް ނަޒަރެއް ދިން އަޝްކާން ކައްޔިސްއާއެކު ހިނގައިގަތެވެ.\n''ހާދަ ރީތިކުއްޖެކޭ މިފަހަރަކު ތި ނެގީ، މަލްސާއަށް އުނދަގޫ ނުޖައްސައްޗޭ!... އެހާ އިނޮސެންޓް ކުއްޖަކަށް ބުރަ މައްސަކަތް ޖައްސާކަށް ވެސް ނުވާނެ!...'' ކެބިންއަށް ވަންނަމުން ކައްޔިސް ބުނެލިއެވެ. އެއާއެކު ހިތްހަމަނުޖެހެމުގެ ނަޒަރަކުން އަޝްކާން ބަލާލިއެވެ. މާގިނައިން ކައްޔިސް މަލްސާގެ ވާހަކަދެއްކުމުން އަޝްކާންއަށް ކަމަކުނުދިޔައެވެ.\n''ފައިން...'' އަޝްކާންގެ ބެލުމުގައިވި ނުރުހުންތެރިކަމުން ކައްޔިސް އަމާންކަން ދިނެވެ. އަޝްކާންއަށް އައި ކުއްލި ބަދަލުން އޭނައަށް ހައިރާންކަން ވެސް ލިބުނެވެ.\nކައްޔިސް އަޝްކާންއާއެކުގައި ގޮސް ސޯފާގައި އިށީނެވެ.\nއިރުކޮޅެއްގެ ހިމޭންކަމަކަށްފަހު ކައްޔިސްގެ އެހީ ބޭނުންވަނީ ކޮންކަމެއްގައިކަން އަޝްކާން ހާމަކުރިއެވެ. ކައްޔިސްއަކީ ނަފުސާނީ ޑޮކްޓަރަކަށް ވުމުން ދިމްނާގެ ނަފުސާނީ ދުޅަހެޔޮކަމާ މެދުގައި ވެފައި ހުރި ކަންބޮޑުވުންތަކާއި، އެހީވެވޭނެ ގޮތްތަކާ މެދުގައި މަޝްވަރާ ކުރަން ބޭނުންވީއެވެ. ހިލޭ މީހެއްގެ ގާތަށް ފަރުވާއަށް ދިއުމަށް ވުރެން އެންމެ ބޮޑަށް އިތުބާރުކުރެވޭ އެކުވެރިޔާގެ ފަރާތުން ދޮންތައަށް ފަރުވާ ލިބެން އަޝްކާން ބޭނުން ވިއެވެ. ހަމައެއާއެކު ހުރިހާ ގޮތަކުން ވެސް އޭނަގެ ދޮންތައަށް އުސައިދު ފަރާތުން ލިބިފައިވި އަނިޔާތަކާއި ވޭން ފަސޭހަކޮށްދޭން އަޝްކާން ބޭނުން ވިއެވެ. މަދަދުވެރިވުމުގެ ގޮތުން އޭނައަށް ކޮށްދެވެން މިހާރު އޮތް ހަމައެކަނި ކަމަކީ އެއީއެވެ. އެތައް ފަހަރެއްގެ މަތިން ވިސްނައިދީގެން ވެސް އުސައިދުއާއި މެދު ޤާނޫނީ ފިޔަވަޅުއަޅަން ދިމްނާ ވަނީ އިންކާރުކޮށްފައެވެ. ޢާއިލާގެ ތެރޭގައި ހިލިގެންދާނެ މައްސަލަތަކުގެ މައްޗަށް ވިސްނާފައެވެ. އެކަމާ ހުރެވެސް އަޝްކާން ރުޅިއައެވެ. އަމިއްލަ ނަފުސަށްވުރެން ބޮޑަށް އެހެންމީހުންނާ މެދު ދިމްނާ މާބޮޑަށް ވިސްނާތީއެވެ.\nއަޝްކާންގެ ވާހަކަތައް ނިމުމުން އިރުކޮޅެއް ވަންދެން ވިސްނަން ކައްޔިސްއަށް ހުރެވުނެވެ. ދިމްނާގެ ވޭނުން ފުރިގެންވި ދިރިއުޅުން ހާމަވެގެން ދިއުމުން އޭނަ ހުރީ ދެރަވެފައެވެ. ހިތުގައި ޖެހިފައެވެ. އެހީ ވާން ބޭނުން ވެފައެވެ.\nއަޝްކާންއާއި ކައްޔިސްގެ ދެމެދުގައި މަޝްވަރާތަކެއް ކުރެވުނެވެ. އެންމެ ފުރަތަމަވެސް ކައްޔިސް ދިން ލަފާ އަކީ އުސައިދުގެ ގާތުން ދިމްނާ ވަރިވުމެވެ. އޭރުން އައު ހަޔާތަކާއި ކުރިމަތިލުމަށް އުއްމީދާއި ހިތްވަރު ލިބިގެން ދާނެތީއެވެ.\nއޮފީސް ނިމުމުން މަލްސާ ބޭރަށް ނިކުތް އިރު ބޯކޮށް ވާރޭވެހެމުން ދިޔައެވެ. ވިވިއަން ރައްޓެހިވެގެން އުޅޭ ލޯބިވެރިޔާ ވިވިއަން ބަލާ އައުމުން މަލްސާ އެކަނި ވިއެވެ. ކުޑައެއްވެސް ނުލާ އާދެވުމުން ގެއަށް ދާނެ ގޮތެއް ނޭގި މަލްސާ ހުރީ އޮފީހުގައި ތާށިވެފައެވެ. މަގުން ދާ ޓެކްސީއެއް ވެސް ލިބޭ ގޮތެއް ނުވިއެވެ. ވާރެއާ ތެމިގެން ގޮސްފިނަމަ ބަލިވެދާނެތީ މަލްސާ ހުރީ ގޮތް ހުސްވެފައެވެ. އެހެން ހުއްޓާ އަޝްކާންއާއި ކައްޔިސް ނިކުތްތަން މަލްސާއަށް ފެނުނެވެ. އޭރުވެސް ދުއްވާއެއްޗެއް އަތުޖެހޭތޯ މަލްސާ މަސައްކަތްކުރަމުން ދިޔަ އެވެ. އެކަން ފާހަގަވި ކައްޔިސް ހިނގައިގަތީ މަލްސާ ކައިރިއަށް ދިއުމަށެވެ.\n''ކީއްކުރަން ތިއުޅެނީ؟...'' މަލްސާ ގާތަށް ދާން އުޅުނު ކައްޔިސްއާ އަޝްކާންއަށް ސުވާލުކުރިއެވެ.\n''ކިހިނެއްވީ؟...'' ކައްޔިސްއަށް ވެސް ކޮށްލެވުނީ ސުވާލެކެވެ. ''މިދަނީ އަހަރުމެންނާއެކު އަންނަން މަލްސާ ގާތު ބުނަން، އެހެން ހުއްޓާ ރޭވެގެން ދާއިރުގައި ވެސް ދުއްވާ އެއްޗެއް ނުލިބޭނެ، އަނެއްކޮޅުން ވާރޭ ހުއްޓާލާނެހެނެއް ވެސް ހިޔެއް ނުވޭ...''\nއަޝްކާންގެ އިތުރު ވާހަކައަކަށް މަޑުކުރުމެއް ނެތި ކައްޔިސް ކުރިއަށް ހިނގައިގަތެވެ. އިތުރަށް ކައްޔިސްއަށް މަނާ ކުރާކަށް ވެސް އަޝްކާން ބޭނުމެއް ނުވިއެވެ. ޖީބަށް އަތްޖަހާލައިގެން ހުރީ މަލްސާ ގޮވައިގެން ކައްޔިސް އަންނަން ދެކަށެވެ.\n''އަހަރުމެންނާ އެކީގަ ދާން ވީ އެއްނު...'' މަލްސާ ގާތަށް ހުއްޓެމުން ކައްޔިސް ބުނެލިއެވެ. އެވަގުތަކީ ގުގުރީގެ އަޑު ފަޒާގެ ތެރެއަށް ފެތުރުނު ވަގުތު ވެސް މެއެވެ. ސިހުން ގެނުވި އެއަޑަށް މަލްސާ ބިރުގަތެވެ. ހިތުގެ ތެޅުން ހަމައަކަށް އަޅުވަމުން ކައްޔިސްގެ ހުށަހެޅުމާ މަލްސާއަށް ދެކޮޅު ހަދާލެވުނެވެ. އޭރު އޮފީހުގެ އިތުރު މުވައްޒަފުންތައް ވެސް މަޑުކޮށްގެން ތިބިކަން މަލްސާއަށް ފާހަގަ ވިއެވެ. ވެރިމީހާގެ ކާރުގައި އޭނަ ދިއުމުން މީހުން ހީކޮށްފާނެ އެއްޗަކާ މެދު މަލްސާ ފިކުރުބޮޑުވިއެވެ. ވާހަކަ އެނބުރުމަކީ އާކަމެއް ނޫން ވިއްޔާއެވެ.\nމަލްސާ ނުތަނަވަސްކަމާއެކު މާހައުލަށް ދިން ނަޒަރު ކައްޔިސްއަށް ފާހަގަކުރެވުނެވެ. އެއާއެކު ދެފަރާތަށް ބޯހޫރާލަމުން އޭނަ ހިނިތުންވެލިއެވެ.\n''މީހުން ބުނާ އެއްޗަކަށް އަބަދު ވިސްނާކަށް ނުވާނެ، އެހެންނޫނީ އަބަދު ހުންނާނީ އެއްތަނެއްގައި ތާށިވެފައި...'' ކައްޔިސް ބުނެލިއެވެ. ''ރޭގަނޑު ވާއިރުވެސް ތިހެން ހުންނަން ކަންނޭގެ ޖެހޭނީ... ވާރޭގަ ތެމިއްޖެޔާ ފަހަރެއްގައި ބަލިވެދާނެ، ޝާން ވެސް ދެކޮޅެއް ނަހަދާނެ މަލްސާ އަހަރުމެންނާ އެކީގައި ދާން... ޔޫ ހޭވް ނަތިންގް ޓު ފިއާރ ފްރޮމް އަސް، ޔަޤީނުން ވެސް ރައްކާތެރިކަމާއެކު މަލްސާ ދާން ބޭނުންވާ މަންޒިލާ ހަމައަށް ގެންގޮސް ދޭނަން!...'' ޖިންސުގެ ޖީބަށް އަތް ޖަހާލަމުން ކައްޔިސް ބުނެލިއެވެ. އިރުކޮޅެއް ވަންދެން ކައްޔިސްގެ ހުށަހެޅުމާއި މެދު މަލްސާ ވިސްނާލިއެވެ. އެންމެފަހުން މަލްސާ ދާން ޤަބޫލުވީ ހުރިހާ މުވައްޒަފުން ވާރެއާ ތެމިގެން ވިޔަސް ހެޔޮކަމަށް އެތަނުން ދިޔަ ފަހުންނެވެ. އެއާއެކު ލުއިފިޔަވަޅުތަކެއްގައި ކައްޔިސްގެ ފަހަތުން މަލްސާ ހިނގައިގަތެވެ.\nކާރަށް އެރުމާއެކު މަލްސާއަށް ވަރަށް ފިނިވިއެވެ. އޭސީގެ ފިނިކަން ގަދަޔަށް ހިފާފައި ހުރުމުން ކާރުތެރޭ ހީވަނީ ފިނިގަނޑެއް ހެންނެވެ. ހަށަންބަނދެލެވުނީ ހަށިގަނޑަށް ވެރިވި ފިނިކަމުގެ ސަބަބުންނެވެ. ކާރުގެ ކުރީގައި ހުރި ލޯގަނޑުން މަލްސާއަށް އަޝްކާން ބަލާލިއެވެ. މަލްސާއަށް ފިނިވެފައި އިންކަން ރޭކާލި އަޝްކާން އޭސީ ނިއްވާލިއެވެ. އަދި ކާރު ދުއްވާލިއެވެ.\nއަޝްކާންގެ ފަރާތުން ހިމޭންކަން ފެނުނު އިރު ވާހަކަތައް ބަދަލުކުރެވެމުން ދިޔައީ ކައްޔިސްއާއި މަލްސާއާ ދެމެދުގައެވެ. މަންޒިލާ ހަމައަށް ދެވެންދެން އެތައް ވާހަކައެއް ދެކެވުނެވެ. މަލްސާއަށް އިރުއިރުކޮޅާ އަޝްކާންއަށް ބަލާލެވެނީ އަޝްކާން ވާހަކަދައްކަފާނެ ކަމުގެ އުއްމީދުގައެވެ. އެކަން ފާހަގަ ކުރެވުނު ހަމައެކަނި ފަރާތަކީ ކައްޔިސްއެވެ. އެއާއެކު އަޝްކާންއަށް ބަލާލަމުން އޭނަ ދެފަރާތަށް ބޯހޫރާލިއެވެ.\n''މި އާދެވުނީ...'' މަގު ކިޔައިދެމުން ގެއާ ހަމައަށް އާދެވުމާއެކު މަލްސާ ބުނެލިއެވެ. އަދި ޝުކުރު އަދާކުރަމުން ކާރުން ފޭބިއެވެ. މަލްސާ ހީކުރީ އޭނަ ދިރުއުޅޭ ހިސާބާއި ގެއާ ބެހޭ ގޮތުން ކައްޔިސްމެން ދިމާކުރުމުގެ އެއްޗެއް ބުނާނެ ކަމަށެވެ. ނަމަވެސް އެހެން ނުވުމުން ހިތަށް ހަމަޖެހުމެއް ލިބުނެވެ. މުއްސަނދި އަދި ފަގީރުކަން އަޅާކިޔުމާއި ބޮޑާކަން އެދެޒުވާނުންގެ ފަރާތުން މަލްސާއަކަށް ނުފެނުނެވެ. އަޝްކާންގެ އެސިފައާއި މަލްސާ ގަޔާ ވިއެވެ.\n''އައި ފީލް ޕިޓީ ފޯރ ޔޫ!...'' މަލްސާ ކާރުން ފައިބައިގެން ގޮސް ގެއަށް ވަން މަންޒަރު ބަލަން އިން ކައްޔިސް އަޝްކާންއަށް ބަލާލަމުން ބުނެލިއެވެ. ކައްޔިސްގެ ޖުމްލައިގެ މާނަ އަޝްކާންއަކަށް ނުވިސްނުނެވެ.\n''މިހާރު ކިހިނެއް ވީ...'' ކާރު ދުއްވާލަމުގެ ކުރިން މަލްސާ ދިރުއުޅޭ އިމާރަތަށް ފަރުވާތެރިކަމާއެކު އަޝްކާން ބަލާލިއެވެ.\n''ޔޫ ވިލް ލިވް އެންޑް ޑައި އެލޯން...'' ކައްޔިސް ހަމްދަރުދީގެ ރާގަކަށް ބުނެލިއެވެ.\n''މަށަށް ކިޔާ ތިބުނާ އެއްވެސް އެއްޗެއް ނުވިސްނޭ، ޔޫ އާރ ޓޯކިންގް އިން ރިޑްލްސް...'' އަޝްކާން މަގަށް ސަމާލުކަން ދެމުން ބުނެލިއެވެ.\nދެފަރާތަށް ބޯހޫރާލި ކައްޔިސް އިތުރު އެއްޗެއް ނުބުންޏެވެ.\nބެލްކަނީގައި ބަނޑު އަޅައިގެން މަގުން ކުރިއަށް ދިޔަ ކާރަން ބަލަން ޖަމީލާ އޮތެވެ. ކާރަށް ބަލާލުމުން ވެސް އެއީ މާލޭގެ މުއްސަނދިން ދުއްވާ ބްރޭންޑެޑް ކާރެއްކަން ޖަމީލާއަށް ނަގައިގަނެވުނެވެ. ވިސްނައިނުގަނެވުނީ އެފަދަ ހައިބަތު ހުރި ކާރެއްގައި މަލްސާ އަންނަން ޖެހުނު ސަބަބެވެ. މަގު އަނދިރިވެފައިވުމުން އެތެރޭގައި ތިބި ބަޔަކު ޖަމީލާއަކަށް ނުފެނުނެވެ. ފާޑެއްގެ ފޫހިކަމެއް އޭނަގެ ހިތުގައި އުފެދުނެވެ. އެންމެފަހުން އެކާރަކަށް ސަމާލުކަން ދޭން ހަދައިގެން ވާރެއާ ތެމުމުން އެކަމުގެ ރުޅިވެރިކަން ވެސް އޭނަ ހިތާހިތުން އަމާޒުކޮށްލީ މަލްސާ އަށެވެ. ހީވީ އެކުމައި ކުށްވެރިވީ މަލްސާ ހެންނެވެ.\n''އެކާކުތަ؟... މަލްސާ އެކާރުގަ އައީ ކީއްވެގެންތަ؟... ކޮންފަދަ ބޮޑު އުނދަގުލެއް، މި އަންހެން އެއްޗަކާ ހެދި ހުވާ ހާދަ ރުޅިއެއް ގަދަ ވެޔޭ...'' ތުންފަތް އަނބުރާލަމުން ޖަމީލާ ހިތާހިތުން ބުނެލިއެވެ. ''އެވަޒީފާއަކަށް ދާން ފެށި ފަހުން ވަކިން ފޮނި ބޮޑުވެފަ އެހުންނަނީ، އެނެއްކާ މުއްސަނދި މީހަކު އަތު އަޅުވާލީތަ؟... އެކަމަކު އޭނައަށް އެހާ ރީތި ޝުއައިބު ކަމަކު ނުދިޔަ، ކާކު ދެކެބާ އޭނައްކާ ގަޔާވެގެން މިއުޅެނީ؟....''\nގެއަށް ދިއުމުގެ ކުރިން އަޝްކާންއާއި ކައްޔިސް ދިޔައީ ކޮފީއެއް ބޯން ކެފޭ އަކަށެވެ. އެއީ ގިނަ ބައެއްގެ މެދުގައި މަޝްހޫރު ތަނެކެވެ. ދެޒުވާނުން އެތެރެއަށް ވަންނަން ދިޔަ ވަގުތު ކެފޭގެ ދޮރު ހުޅުވާލާފައި ނިކުތީ އުސައިދުއެވެ. އުސައިއާއި އެކުގައި ހުރި އަންހެންކުއްޖާއަށް އަޝްކާންގެ ސަމާލުކަން ހުއްޓުނެވެ. ވަރުގެ ކޮޅަށް ނަލަހެދިލައިގެން ހުރިއިރު ލައިގެން ހުރި ކުރު ހެދުމުން ކިރިޔާ ބުޑު ނިވާވާކަމެވެ. އެމީހުން ފެންނައިރަށް އެއަންހެންކުއްޖާއާއި ދުރަށް އުސައިދު ޖެހިލި ގޮތުން އެދެމެދުގައި ވަނީ ސަހަލު ގުޅުމެއް ނޫންކަން އެނގޭހާ ވެއެވެ.


Vazeefaage furusathu - Masahkathu (Miskiythakah)\nވަޒީފާގެ ފުރުސަތު - މަސައްކަތު (މިސްކިތްތަކަށް)\n29 ޖޫން 20195months ago\nއައްޑޫސިޓީގެ މިސްކިތްތަކަށް ވޭޖް އެމްޕުލޯއިމަންޓްގެ ދަށުން މަސައްކަތު މުވައްޒަފުން ހޯދުމަށް\nއައްޑޫސިޓީ މިސްކިތްތަކުގެ މަސައްކަތު މުވައްޒަފުން ޗުއްޓީ ނުވަތަ ސަލާމް ބުނުމުން، ބަދަލުގައި މުވައްޒަފުން ހަމަޖެއްސުމަށް ވޭޖް އެމްޕުލޯއިމަންޓް އުސޫލުން މަސައްކަތު މުވައްޒަފުން ބޭނުންވެއްޖެއެވެ. މި މަޤާމަށް ޝަޢުޤުވެރިވާ ފަރާތްތަކަށް މި ފުރުސަތު ހުޅުވާލަމެވެ.\n10 (ދިހައެއް) – ހިތަދޫ އަވަށުގެ މިސްކިތްތަކަށް\n05 (ފަހެއް) – މަރަދޫ އަވަށުގެ މިސްކިތްތަކަށް\n05 (ފަހެއް) – މަރަދޫފޭދޫ އަވަށުގެ މިސްކިތްތަކަށް\n05 (ފަހެއް) – ފޭދޫ އަވަށުގެ މިސްކިތްތަކަށް\n05 (ފަހެއް) – ހުޅުދޫ އަވަށުގެ މިސްކިތްތަކަށް\n05 (ފަހެއް) – މީދޫ އަވަށުގެ މިސްކިތްތަކަށް\nވަގުތީ ( 31 ޑިސެންބަރު 2019 ގެ ނިޔަލަށް )\nމަސައްކަތްކުރާ ކޮންމެ ގަޑިއިރަކަށް 45.00 ރުފިޔާ\nހިތަދޫ އަވަށު އޮފީސް، ހިތަދޫ / އައްޑޫ (ހިތަދޫ އަވަށުގެ މިސްކިތްތަކަށް ހޮވޭ މުވައްޒަފުން)\nމަރަދޫ އަވަށު އޮފީސް، މަރަދޫ / އައްޑޫ (މަރަދޫ އަވަށުގެ މިސްކިތްތަކަށް ހޮވޭ މުވައްޒަފުން)\nމަރަދޫފޭދޫ އަވަށު އޮފީސް، މަރަދޫފޭދޫ / އައްޑޫ (މަރަދޫފޭދޫ އަވަށުގެ މިސްކިތްތަކަށް ހޮވޭ މުވައްޒަފުން)\nފޭދޫ އަވަށު އޮފީސް، ފޭދޫ / އައްޑޫ (ފޭދޫ އަވަށުގެ މިސްކިތްތަކަށް ހޮވޭ މުވައްޒަފުން)\nހުޅުދޫ އަވަށު އޮފީސް، ހުޅުދޫ / އައްޑޫ (ހުޅުދޫ އަވަށުގެ މިސްކިތްތަކަށް ހޮވޭ މުވައްޒަފުން)\nމީދޫ އަވަށު އޮފީސް، މީދޫ / އައްޑޫ (މީދޫ އަވަށުގެ މިސްކިތްތަކަށް ހޮވޭ މުވައްޒަފުން)\nކޮންމެ ނަމާދު ވަގުތެއްގެ 30 މިނިޓު ކުރިން ނަމާދަށް މިސްކިތް ތައްޔާރުކުރުމުގެ ގޮތުން މިސްކިތުގެ ދޮރުތައް ހުޅުވުމާއި، ތަޅުންމަތި ސާފުކޮށް ލައިޓުތައް ދިއްލުމާއި ފަންކާ ޖެހުން އަދި ނަމާދުކޮށް ނިމިގެން މިސްކިތުން މީހުން ފޭބުމުން، ފަންކާތަކާއި ލައިޓުތައް ނިއްވައި ދޮރުތައް ލެއްޕުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 09 ޖުލައި 2019 ވާ އަންގާރަ ދުވަހު 14:00 ގެ ކުރިން، އެ އަވަށެއްގެ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ސިޓީ ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ޖުލައި 15 އާއި 2019 ޖުލައި 22 އާ ދެމެދު، އައްޑޫސިޓީ ކައުންސިލް އިދާރާ ނުވަތަ އަވަށު އޮފީސްތަކުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝް ކުރި ތާރީޚް: 29-06-2019


Corona virus: maruvi meehunge adhadhu 362, bali jehunu meehunge adhadhu 17,388 ah\nކޮރޯނާ ވައިރަސް: މަރުވި މީހުންގެ އަދަދު 362، ބަލި ޖެހުނު މީހުންގެ އަދަދު 17،388 އަށް!\n3 ފެބްރުއަރީ 2020\nކޮރޯނާ ވައިރަސް: ފޮޓޯ/ ބީބީސީ\nހަލުވިކަމާއެކު ދުނިޔޭގައި ފެތުރެމުންދާ ކޮރޯނާވައިރަސް ޖެހިގެން މަރުވި މީހުންގެ އަދަދު 362 އަށް އަރައި، މިބަލި ޖެހުނު މީހުންގެ އަދަދު 17،388 އަށް އަރައިފި ކަމަށް ތަފާސް ހިސާބުތަކުން ދައްކައިފިއެވެ.\nޗައިނާ އިން މިއަދު އާއްމުކުރި ތަފާސް ހިސާބަށް ބަލާއިރު ހަމައެކަނި މިއަދުވެސް ކޮރޯނާވައިރަސް ޖެހިގެން ޗައިނާ އިން ވަނީ 56 މީހަކު މަރުވެފައެވެ. އަދި އެ ޕްރޮވިންސުން އިތުރު 2103 މީހަކަށް މި ބަލި ޖެހިފައިވާ ކަމަށެވެ. ޗައިނާގެ ވުހާން ސިޓީ އިން ފުރަތަމަ ފެނުނު މި ވައިރަސް ވަނީ ޗައިނާގެ ހުރިހާ ހިސާބަކަށް ފެތުރިފައެވެ. ކޮރޯނާވައިރަސް ޖެހިގެން މިހާތަނަށް މަރުވި މީހުންގެ ތެރެއިން އެންމެ މީހަކު ފިޔަވައި އެންމެންނަކީ ޗައިނާ އިން މަރުވި މީހުންނެވެ.\nދުނިޔޭގެ ސިއްހަތާ ބެހޭ ޖަމިއްޔާއިން ވަނީ މި ވައިރަސް އާއި ގުޅިގެން ކުއްލި ހާލަތުވެސް އިއުލާންކޮށްފައެވެ. ދުނިޔޭގެ އެކި ކަންކޮޅުތަކުން 27 ގައުމަކާ ސަރަހައްދުތަކަކަށް މި ވައިރަސް ފެތުރިފައިވާއިރު، އެ ގައުމުތަކުން ދަނީ ޗައިނާއަށް ދަތުރުކުރުމާ ދެކޮޅަށް ހަރުކަށި ފިޔަވަޅުތަކެއް އަޅަމުންނެވެ.\nމި ބަލި އެންމެ ފުރަތަމަ ފެނިފައިވަނީ ޗައިނާގެ ވޫހާން ސިޓީން ކަމަށްވީ ނަމަވެސް މި ބަލި ޖެހިފައިވާ މީހުންތައް ޗައިނާގެ އެހެން ސިޓީތަކުންނާއި އަދި ބައެއް އެހެން ގައުމުތަކުން ވެސް މިހާރު އަންނަނީ ފެންނަމުންނެވެ. ޗައިނާގައި ހަލުވި ކަމާއެކު ފެތުރެމުން އަންނަ ކޮރޯނާ ވައިރަހުން އެގައުމު ސަލާމަތްނުވަނީސް ދޫނި ރޯގާވެސް ފެތުރެން ފަށާފައެވެ.


ފުވައްމުލަކުގައި އަޅާ 200 ހައުސިން ޔުނިޓް 18 މަސްދުވަސް ތެރޭ ނިމޭނެ – ހައުންސިން މިނިސްޓަރMikal News\nފުވައްމުލަކާއި ހުޅުމާލެއާއި ދެކުނު އަތޮޅު ތަކުގައި އަޅާ 1500 ހައުސިން ޔުނިޓްގެ ބިންގާ ހުޅުމާލޭގައި އަޅުއްވައި އަޅުއްވައިދެއްވަނީ. ފޮޓޯ:ރައީސުލްޖުމްހޫރިއްޔާގެ އޮފީސް\nފުވައްމުލަކުގައި އަޅާ 200 ހައުސިން ޔުނިޓް 18 މަސްދުވަސް ތެރޭ ނިމޭނެ – ހައުންސިން މިނިސްޓަރ\n11 ޑިސެމްބަރ 2014, 9:16 |\nއަންނަ އަހަރު ބަޖެޓްގައި ހިގަމުންދާ މަޝްރޫއެއްގެ ގޮތުގައި ހިމެނިފައިވާ ފުވައްމުލަކުގައި އަޅާ 200 ހައުސިން ޔުނިޓްގެ މަސައްކަތް ކުރިއަށް އޮތް 18 މަސް ދުވަހުގެ ތެރޭގައި ނިމޭނެކަމަށް ހައުސިން މިނިސްޓަރ ޑރ. މުހައްމަދު މުއިޒު ވިދާޅުވެއްޖެއެވެ. މިނިސްޓަރ މިހެން ވިދާޅުވީ ހުޅުމާލެ އާއި ފުވައްމުލަކާއި ދެކުނު އަނެއް ތިން އަތޮޅުގައި އަޅާ ޖުމްލަ 1500 ހައުސިން ޔުނިޓްގެ މަޝްރޫއު ފައްޓަވައި ދެއްވުމަށް މިދިޔަ އަންގާރަ ދުވަހު ހުޅުމާލޭގައި ބޭއްވުނު ރަސްމިއްޔާތެއްގައެވެ.\n“ދެކުނުގެ ހަތަރު އަތޮޅާއި ހުޅުމާލޭގައި އިމާރާތްކުރާ ހައުސިން ފްލެޓްތައް ކުރިއަށް އޮތް 18 މަސް ދުވަހުގެ ތެރޭގައި ނިމޭނެ ” މިރަސްމިއްޔާތުގައި ވާހަކަ ފުޅުދައްކަވަމުން ހައުސިން މިނިސްޓަރ ވިދާޅުވިއެވެ. މިނިސްޓަރ މިހެން ވިދާޅުވި އިރު 2015 ވަނަ އަހަރުގެ ބަޖެޓް ހިސާބުތަކުގައިވާ ގޮތުން މިމަސައްކަތް ނިމޭނީ ތިން އަހަރު ދުވަސްތެރޭ 2017 ގައެވެ.\n2012 ވަނަ އަހަރުން ފެށިގެން ކުރިއަށްދާ ކަމަށް ބަޖެޓްގައި ހިމެނިފައިވާ މިމަސައްކަތް ހުއްޓިފައި އޮތީ ކުރިން ރާއްޖެތެރޭގެ އެކި ސަރަހައްދުގައި އެޅުމަށް ނިންމާފައިވާ މި 1500 ހައުސިން ޔުނިޓްގެ ތެރެއިން 704 ޔުނިޓް މާލެ ސަރަހައްދަށް ބަދަލު ކޮށް ރައްޔިތުންގެ މަޖިލީހަށް ހުޅަހެޅުމުން ނެވެ. ނަމަވެސް، ރައީސް ޔާމީން ރައީސްކަމުގެ ހުވާކޮށް، މަޖިލީހުގެ އަޣުލަބިއްޔަތު ޕީޕީއެމް އަށް ލިބުމާއި އެކު އަލުން މިމަސައްކަތް ފެށުނީއެވެ.\nމިކަލް ނޫހަށް މައުލޫމާތު ލިބިފައިވާ ގޮތުން ފުވައްމުލަކުގައި އަޅާ ހައުސިން ޔުނިޓްތައް އެޅުމަށް ހަމަޖެހިފައިވަނީ ދެބުރިއަށެވެ. ފުވައްމުލަކަކީވެސް ބިމުގެ ޖާގައިގެ ދަތިކަން ކުރިމަތި ވަމުންދާ ރަށެއް ކަމަށް ވުމާއިއެކު މިފަދަ ފްލެޓްތަކެއް ދެބުރިއަށް އެޅުމުގެ ސަބަބުން ބިން އޭގެ އެންމެ ފުރިހަމަ ގޮތުގައި ބޭނުން ނުކުރެވޭނެ ކަމަށް ބެލެވޭތީވެ ބައެއް ފަރާތްތަކުން ހިތްހަމަ ނުޖެހުން ފާޅުކުރަމުން ދާކަމަށްވެސް މިކަލް ނޫހަށް މައުލޫމާތު ލިބެއެވެ.


"Lockdown gai meehaku magumathi vefau noannaane"\n"ލޮކްޑައުންގައި މީހަކު މަގުމަތި ވެފައި ނޯންނާނެ"\nމާލެ ސިޓީގެ ޑެޕިއުޓީ މޭޔަރު ޝަމާއު ޝަރީފު\nމާލީ ހާލަތު ދައްވެ، ގޭގެ ކުލި ނުދެއްކުމުގެ ސަބަބުން މީހުން ގެއިން ނެރެލާ ކަމަށް ބުނެ ޝަކުވާތައް ލިބުނު ކަމުގައި ވިޔަސް އެއްވެސް މީހަކު މަގުމަތިވިޔަ ނުދޭ ކަމަށް މާލެ ސިޓީގެ ޑެޕިއުޓީ މޭޔަރު ޝަމާއު ޝަރީފް ވިދާޅުވެއްޖެ އެވެ.\nނެޝަނަލް އެމާޖެންސީ އޮޕަރޭޝަންސް ސެންޓަރުގައި މިއަދު ބޭއްވި ނޫސްވެރިންގެ ބައްދަލުވުމެއްގައި، މާލެ ސިޓީގެ ޑެޕިއުޓީ މޭޔަރު ވިދާޅުވީ ދައުލަތުގެ އެކި އެކި އިދާރާތަކުން ހަމަޖައްސާފައި ހުރި އިންތިޒާމްތަކުގެ ތެރެއިން އެއްވެސް މީހަކު ބާކީ ކޮށްލާފައި ނުވާނެ ކަމަށެވެ. އެގޮތުން، އެކި ފެސިލިޓީތަކާއި ހިޔާވަހިކަން އިންތިޒާމް ކޮށްފައިވާ އިރު އެއްވެސް މީހަކު މަގުމަތި ވެގެން ނުދާނެ ކަމަށެވެ.\n"މި ލޮކްޑައުންއަށް ފަހު، އެއްވެސް މީހަކު މަގުމަތިވެގެން ބާކީވެގެން ނުދާނެ. ކޮންމެވެސް ގޮތެއް ކޮންމެވެސް އިދާރާއަކުން އެހީ ވެދޭނެ. ޖެންޑާ އިންނާއި ފުލުހުން ވެސް މަސައްކަތް ކޮށްދެއްވާ. އެކަހަލަ ހާދިސާ އެއް ދިމާވާ ފަރާތެއް އަޅުގަނޑުމެންގެ ތެރެއިން ކޮންމެ ބަޔަކާ ގުޅިޔަސް މިވަގުތު ދޫކޮށް ނުލާނެ. އެހީތެރިކަން ފޯރުކޮށް ދޭނެ"\nސިޓީ ކައުންސިލުން މިހެން ބުނި ނަމަވެސް، އޭޕްރީލް މަހުގެ ކުލި ނުދެއްކި 12 މީހަކު ގެއިން ނެރެފައިވާ ކަމަށް، ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) އިން މީގެ ކުރިން ވަނީ ބުނެފަ އެވެ. އަދި 25 މީހަކަށް ކުލި ދެއްކޭނެ ގޮތެއް ނެތުމުން ދިރިއުޅޭ ތަނުން ނެރެލާނެ ކަމަށް ގޭގެ ވެރިފަރާތުން އަންގާފައި ވާ ކަމަށް ވެސް އެޗްއާރްސީއެމަށް ފާހަގަވެފައިވާ ކަމަށް އެ ކޮމިޝަނުން ވަނީ ބުނެފަ އެވެ.\nޝަމާއު ވިދާޅުވީ، މާލީ ހާލަތު ދަށްވެ އަދި އިތުރު ސަބަބުތަކާ ހުރެ މާލެއިން ރަށަށް ދާން ބޭނުންވާ 5،000 ވުރެ ގިނަ މީހުން އެބަތިބި ކަމަށާއި ޖެންޑާ އާއި ކައުންސިލްތަކާއި ފުލުހުންނާ ގުޅިގެން އޭގެ ފައިނަލް ލިސްޓެއް ތައްޔާރު ކޮށްފައިވާ ކަމަށެވެ.\nކޮވިޑް-19 މާލޭ ސިޓީ މާލޭ ސިޓީ ކައުންސިލް + ކޮވިޑް-19 އިގެ ބަލާއާފާތް އެންއީއޯސީ އެކޮންމިކް ރިލީފް ޕެކެޖް\nމީހުން ފައިބާނަމަ ކެޕްޓަނު ޖޫރިމަނާ ކުރަނީ\nކޮވިޑު ހޭދަ 923.2 މިލިއަނަށް އުފުލިއްޖެ\nބޮޑެތި ފަރުވާ ހޯދަން ބޭރަށް ނުދެވޭ މައްސަލަ މަޖިލީހަށް


Malaysia in Rajje ai Dhivessaku Quarantine koffi\nމެލޭޝިއާއިން ރާއްޖެއައި ދިވެއްސަކު ކަރަންޓީންކޮށްފި\nމެލޭޝިއާގައި ކޮރޯނާއަށް ސްކްރީން ކުރަނީ/ ފޮޓޯ- ގޫގުލް\nކޮވިޑް19 އާއި ގުޅިގެން މެލޭޝިއާއިން ދިވެހިރާއްޖެއައި ދިވެއްސަކު ކަރަންޓީންކޮށްފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، ކޮވިޑް19 އަށް ޕޮިޓިވް ވެފައިވާ ފަރާތަކާއި އެއް އިމާރާތެއްގައި ދިރިއުޅުމަށްފަހު މެލޭޝިއާއިން ދިވެހިރާއްޖެއަށް އައި ދިވެއްސެއްގެ ގައިން ކޮވިޑް19އަށް ޝައްކުކުރެވޭ އަލާމާތްތައް ހުރެގެން އެފަރާތުގެ ސާމްޕަލް ނަގާ ޓެސްޓްކުރުމަށް ފަރުކޮޅު އައިސޮލޭޝަން ފެސިލިޓީއަށް ގެންދިއުމުގެ މަސައްކަތް ކުރަމުންދާ ކަމަށެވެ.\n#ކޯވިޑް19 އަށް ޕޮިޓިވް ވެފައިވާ ފަރާތަކާއި އެއް އިމާރާތެއްގައި ދިރިއުޅުމަށްފަހު މެލޭޝިއާއިން ދިވެހިރާއްޖެއަށް އައި ދިވެއްސެއް #ކޯވިޑް19 އަށް\nޝައްކުކުރެވޭ އަލާމާތްތައް ހުރެގެން ސާމްޕަލް ނަގާ ޓެސްޓްކުރުމަށް ފަރުކޮޅު އައިސޮލޭޝަން ފެސިލިޓީއަށް ގެންދިއުމުގެ މަސައްކަތްދަނީ ކުރަމުން.\n— Health Protection Agency (@HPA_MV) March 11, 2020\nމެލޭޝިއާއިން ރާއްޖެއައި ދިވެއްސަކު ކަރަންޓީން ކޮށްފައިވާއިރު، ބަންގްލަދޭޝްގައި ހުރުމަށްފަހު ރާއްޖެއައިި ދިވެއްސަކުވަނީ އިއްޔެ ކަރަންޓީން ކޮށްފައެވެ. މީގެ އިތުރުން ޗައިނާއިން ރާއްޖެއައި ދިވެއްސަކުވެސް އިއްޔެ ކަރަންޓީނު ކޮށްފައިވާއިރު، އިޓަލީގެ ރޯމްއިން އިއްޔެ ރާއްޖެއައި ދެ ދިވެއްސަކު ވެސްވަނީ ކަރަންޓީންކޮށްފައެވެ.\nކޮވިޑް19 ފެނިފައިވާ ގައުމުތަކުން އަންނަ ދިވެހިން ކަރަންޓީން ފެސިލިޓީއަށް ގެންދަނީ އެގައުމުތަކުން ރާއްޖެ އައިސް 14 ދުވަސް ފުރިހަމަ ނުވާ މީހުންނެވެ. ކޮވިޑް19 އަށް ރާއްޖޭގައި މިހާތަނަށް 8 މީހަކު ވަނީ ޕޮޒިޓިވް ވެފައެވެ.


ކިތާބުލް މުޤައްދަސް ތިމޮތީއަށް ފުރަތަމަ ސިޓީ 1\nތިމޮތީއަށް ފުރަތަމަ ސިޓީ\nތިމޮތީއަށް ފޮނުވުނު ފުރަތަމަ ސިޓީ\nތިމޮތީއަކީ އާސިޔާގެ ސަރަހައްދުން (މިހާރުގެ ތުރުކީ ވިލާތުގެ ހުޅަނގު ސަރަހައްދު) މަސީޙީންގެ ތެރެއިން ހިމެނިގެންވީ ޒުވާނެކެވެ. އޭނާގެ މަންމަ އަކީ ބަނީއިސްރާއީލުންގެ މީހެކެވެ. އަދި ބައްޕައަކީ ގުރީކު މީހެކެވެ. އޭނާ އަކީ ޕައުލްގެ އުނގަންނައިދިނުމުގެ ދަތުރުތަކުގައި ބައިވެރިވެ ޙަރަކާތްތެރިވި ޒުވާނެއްވެސްމެއެވެ. ޕައުލް ތިމޮތީއަށް ލިޔެ ފޮނުވި މިސިޓީގައި މުހިންމު ތިންކަމަކަށް އިޝާރާތްކޮށް އިރުޝާދު ދީފައިވެއެވެ. މިސިޓީގައި ފުރަތަމަ އިންޒާރުކޮށްފައި ވަނީ މަސީޙީ ޖަމާޢަތާއި ބެހޭގޮތުން އެފޭސަސްގައި އުނގަންނައިދެމުން ގެންދާ ދޮގު އުނގަންނައި ދިނުންތަކުގެ މައްޗަށެވެ. އެގޮތުން މި އުނގަންނައިދިނުންތައް އަމާޒުކޮށްފައި ވަނީ، ބަނީއިސްރާއީލުންނާއި ބަނީއިސްރާއީލުން ނޫން ދަރިކޮޅުގެ މެދުގައި އުފެދިދާނެ ޚިލާފުތަކުގެ މައްޗަށެވެ. އެއާއެކު، މި މާއްދީ ދުނިޔޭގައިވާ ނުބައި ރޫޙީ ބާރުތަކުގެ މައްޗަށާއި ދެންނެވުމާއި ތަފާތު ބައެއް ކަބޯތަކެތި ބޭނުން ކުރުމުގެ އާދަތަކުގެ އިތުރުން ކައިވެންޏާއި ބެހޭގޮތުންނެވެ. އަދި މި ސިޓީގައި މަސީޙީ ޖަމާޢަތް ހިންގުމުގެ އޮނިގަނޑާއި އަޅުކަން ކުރުމުގެ އިތުރުން މަސީޙީ ޖަމާޢަތުގެ ބޮޑުންގެ ގޮތުގައި ޢައްޔަނު ކުރެވޭ ފަރާތްތަކުގެ މިޒާޖާއި ޝަޚުސިއްޔަތުގައި ހުންނަންޖެހޭ ޝަރުތުތަކުގެ މައްޗަށް ތަފުސީލުކޮށް އިރުޝާދު ދީފައިވެއެވެ. އެންމެފަހު ކަމަކަށް ނަސޭހަތްތެރިވެފައި ވަނީ އީސާ އަލްމަސީޙުގެ އިޚުލާސްތެރި ޚާދިމެއްގެ ގޮތުގައި ތިމޮތީ ހުރުމަށެވެ. އެގޮތުން ފުރިހަމަ އީމާންތެރިކަމުގައި ދެމިހުރެ މި ޖަމާޢަތުގެ މަސްއޫލިއްޔަތާއިމެދުގައެވެ. މިގޮތުން މި ސިޓީގައި އެކުލެވިގެންވަނީ:\nމަސީޙީ ޖަމާޢަތުގައި ހިމެނޭ ބޮޑުންގެ ޝަރުތުތަކުގެ އިރުޝާދު (1:3—3:16)\nތިމޮތީގެ މަސްއޫލިއްޔަތާއި މަސައްކަތާއިމެދު ދީފައިވާ އިރުޝާދު (4:1—6:21)\n1 މި ސިޓީ އަކީ އީސާގެފާނުގެ މަންދޫބެއްގެ ގޮތުގައި މާތްރަސްކަލާނގެ އަދި އަހަރެމެން ހަމައެކަނި ދިންނަވާ ފަރާތުގެ އަމުރުފުޅަށް ހަމަޖެއްސެވި، އެކަލާނގެ މަންދޫބެއް ކަމުގައިވާ ޕައުލް ލިޔާ ސިޓީއެކެވެ. މި ހަމަޖެއްސެވުމަކީ އަހަރެމެންގެ އުންމީދު ކަމުގައިވާ އީސާ އަލްމަސީޙުގެ ހަމަޖެއްސެވުމެކެވެ.\n2 މި ސިޓީ އަހަރެން މި ލިޔަނީ ތެދުވެރި އީމާންތެރި ދަރިއެއް ކަމުގައިވާ ތިމޮތީ އަށެވެ.\nމާތްރަސްކަލާނގެ، އަހަރެމެންގެ ބައްޕާފުޅު އަދި މާތްސާހިބާ އީސާގެފާނު ތިބާއަށް ރަޙުމަތާއި ނިޢުމަތުގެ އިތުރުން ސުލްޙަވެރިކަން ދެއްވާށިއެވެ.\nދީނީ ދޮގު ފަތުވާތަކާ މެދު ކުރާ އިންޒާރު\n3 އަހަރެން މެސެޑޯނިޔާއަށް ފުރަމުން، އެފޭސުސްގައި ތިބާ މަޑުކޮށް އެތަނުގައި އަންގައިދެމުން ގެންދާ ދޮގު ފަތުވާތައް ހުއްޓުވުމަށް ތިބާގެ ގާތުގައި އެދެވިފައިވާނެއެވެ.4އެއްވެސް ޙާލަތެއްގައި މީސްތަކުންގެ ވަގުތުތައް ހުއްޓާނުލާ އެދައްކާ ފުލޯކު ވާހަކަތަކާއި ނަސްލީ ދަރަޖަތަކުގެ ވާހަކަތަކާއި ރޫޙާނީ ގޮތުން ވާހަކަތަކުގެ ތެރެއަށް ވަނަ ނުދޭށެވެ. މިފަދަ ކަންތައްތަކުގެ ސަބަބުން ދެބަސްވުން އުފެދި މާތްރަސްކަލާނގެ މަގުގައި އީމާންތެރި ޙަޔާތެއްގައި ވުމަށް މީސްތަކުންނަކަށް އެހީތެރިވެއެއް ނުދެއެވެ.5މިގޮތަށް އަހަރެންގެ މިއިރުޝާދު ދިނުމުގެ މަގްސަދަކީ އީމާންވާ އެންމެހައި މީހުންގެ ކިބައިގައި ސާފުތާހިރު ހިތަކުން އުފެދޭ ލޯތްބެއް އަށަގެންނެވުމަށެވެ. އަދި އެއީ ސާފު ޒަމީރަކުންނާއި ތެދުވެރި އީމާންތެރިކަމަކުން އުފެދޭ ލޯތްބެއް ވެސް މެއެވެ.\n6 އެކަމަކު ބައެއް އެދުރުން މި މުހިންމު ނުކުތާ އުނި ކުރެއެވެ. އެބައިމީހުން މިކަމުން އެއްކިބާވެތިބެ، އެބައިމީހުންގެ ވަގުތުތައް ދުއްވާލަނީ ތާކުންތާކު ނުޖެހޭ ވާހަކަތައް ދެއްކުމުގައެވެ.7އެފަދަ މީހުން ބޭނުންވަނީ މޫސާގެފާނު ގެނެސްދެއްވި ޤާނޫނުގެ އެދުރުންނަށް ވުމަށެވެ. ނަމަވެސް އެމީހުންނަށް ދެއްކޭ ވާހަކަ އެމީހުންނަށް އެނގިގެންނުވާ ޙާލުގައެވެ. އެބައިމީހުން ދެކޭ ގޮތުގައި އެބައިމީހުންނަކީ މިކަމުގެ އިތުބާރު ލިބިދެނިވި މީހުންނެވެ.\n8 އަހަރެމެންނަށް އެނގޭގޮތުގައި މާތްރަސްކަލާނގެ މަގުސަދަށް އެދޭ ބަޔަކަށް މި ޤާނޫނުތައް ރަނގަޅު ގޮތުގައި ބޭނުން ކުރެވޭނެއެވެ.9އެކަމަކު މި ޤާނޫނުތަކަކީ ހެޔޮލަފާ މީހުންނަށްޓަކައި ބިނާކުރެވިފައިވާ އެއްޗެއް ނޫނެވެ. މިއީ ނުކިޔަމަންތެރިކަމާއި އަމުރާ ޚިލާފުވާ މީހުންނަށާއި ކަލާނގެވަންތަކަން ގަބޫލު ނުކުރާ ނުބައި ފާފަވެރިންނަށް އޮތް އެއްޗެކެވެ. މާތްރަސްކަލާނގެއާއިމެދު ބިރުވެތިނުވާ ފަރާތްތަކަށާއި މައިންބަފައިންގެ އިތުރުން އެހެނިހެން މީހުން މަރަމުންދާ ފަރާތްތަކަށެވެ. 10 މި ޤާނޫނުތައް ހިފެހެއްޓިފައި ވަނީ އިންސާނުންގެ ތެރެއިން ފާޙިޝް އަމަލުތައްކުރާ މީހުންނާއި އެއްޖިންސުން ގުޅުންހިންގާ މީހުންނާއި އަޅުން ގަނެވިއްކާ ފަރާތްތަކާއި ދޮގުވެރިންނާއި ހުވަޔާ ޚިލާފުވާ ފަރާތްތަކަށެވެ. އަދި ތެދު އުނގަންނައިދިނުންތަކާއި ދެކޮޅުވެރިވާ މިނޫންވެސް ހުރިހާ ފަރާތްތަކަށެވެ. 11 މި ހެޔޮޚަބަރުފުޅުގެ އިލްމު އަހަރެންނާ މަތިކުރައްވާފައި ވަނީ އެ ބަރަކާތްތެރި ޖަލާލުވަންތަ ކަލާނގެ ކިބަފުޅުންނެވެ.\nމާތްރަސްކަލާނގެ ރަޙުމަތާއިމެދު ޕައުލްގެ ޝުކުރުވެރިކަން\n12 މާތްސާހިބާ، އީސާ އަލްމަސީޙު އަހަރެންނާއިމެދު ބައްލަވާ ވޮޑިގަންނަވާ އިތުބާރު ކުރައްވާ މާތް ސާހިބާއަށް ޚިދުމަތް ކުރެއްވުމުގެ ބާރު ދެއްވައި އަހަރެން ހޮއްވެވި ކަމަށްޓަކައި ޝުކުރު ކުރަމެވެ. 13 އަހަރެން އެކަލޭގެފާނުގެ އަބުރުފުޅަށް ކުފުރުބަސް ބުނީމެވެ. އެކަލޭގެފާނަށް އީމާންވީ ފަރާތްތައް ޝިކާރަކޮށް އަހަރެންނަށް ކުރެވެންހުރި ހުރިހާ އަނިޔާއެއް ކުރީމެވެ. އެހެނަސް މާތްރަސްކަލާނގެ ރަޙުމަތް އަހަރެންނާއެކު ވޮޑިގެންވި ސަބަބަކީ އެ ހުރިހާ ކަމެއް އަހަރެންނަށް ކުރެވުނީ ޖާހިލު ކަމާއި އީމާންތެރިކަމެއް ނެތް ޙާލުގައެވެ. 14 އަހަރެމެންގެ މާތްސާހިބު އީސާ އަލްމަސީޙުގެ މިންނުކުރެވޭ ނިޢުމަތްފުޅު އަހަރެންގެ މައްޗަށް އޮއްސަވާލެއްވިއެވެ. އަދި އެކަލޭގެފާނުގެ ކިބަފުޅުން އަންނަ އީމާނާއި ލޯބިން އަހަރެން ފުރާލެއްވިއެވެ.\n15 މިއީ ތެދު ބުނުމެކެވެ. އަދި ކޮންމެ މީހަކަށްވެސް ގަބޫލުކުރެވޭނެ ފަދަ ތެދު ޙަޤީޤަތެވެ. އީސާ އަލްމަސީޙު ދުނިޔެއަށް ވަޑައިގެންނެވީ ފާފަވެރިން ސަލާމަތް ކުރެއްވުމަށްޓަކައެވެ. އަދި އެފަދަ ފާފަވެރިންގެ ތެރެއިން އަހަރެންނަކީ އެންމެ ނުބައި ފާފަވެރިޔާއެވެ. 16 އަހަރެންނާއިމެދު މާތްރަސްކަލާނގެ ކޮޅެއްނެތްހާ ކެތްތެރިކަމާއެކު ބައްލަވާ ވޮޑިގެން އަހަރެންފަދަ އެންމެ ނުބައި ފާފަވެރިއަކަށް އެކަލާނގެ ރަޙުމަތްވަންތަކަން ދެއްވުމުގެ ބޭނުންފުޅަކީ އީސާ އަލްމަސީޙު އާއިމެދު ޢާންމު ނަމޫނާއެއްކަމުގައި އަހަރެން ލެއްވުމެވެ. ހަމައެހެންމެ، އެހެންމީހުން މިކަން ބަލައި އެނގި އެކަލޭގެފާނު ގަބޫލުކޮށް އީމާން ވުމުން ނިމުންނުވާ ޙަޔާތް ލިބުމެވެ. 17 އަހަރެންގެ ދުޢާއަކީ ޖަލާލަތާއި ޝަރަފު އަބަދަށްޓަކައި އަހަރެމެންގެ ހަމައެކަނި ކަލާނގެއަށް ލެއްވުމެވެ. އެކަލާނގެއީ އަބަދަށް ދެމިވޮޑިގެންވާ ޣައިބުވަންތަ ދާއިމަށް ރަސްކަމުގައި ވޮޑިގެންވާ ކަލާނގެއެވެ. އާމީން!\n18 ތިމޮތީ، މަގޭ ދަރިފުޅާއެވެ. ތިބާއަށް އަހަރެން މި ދޭ އިރުޝާދުތަކަކީ ކުރީގައި ތިބާއާމެދު އެންގެވިފައިވާ ޣައިބުގެ ބަސްފުޅުތަކާ އެއްގޮތްވާ ގޮތުގެ މަތިން ދެވޭ އިރުޝާދުތަކެކެވެ. މި އިރުޝާދުން ތިބާއަށް މާތްރަސްކަލާނގެ މަގުގައި ކުރެވޭ ރޫޙާނީ ހަނގުރާމަ ކުރުމުގެ ހިތްވަރު ލިބިދޭނެއެވެ.\n19 ނިމުމެއް ނުވާ ފަދައިން ތިބާގެ ހިތުގައިވާ އީމާންތެރިކަން ވަރުގަދައަށް ހިފަހައްޓާށެވެ. އަދި ތިބާގެ ޟަމީރު ސާފު ސީދާކޮށް ބަހައްޓާށެވެ. އެހެނަސް ބައެއްމީހުން އެމީހުންގެ އިޚުތިޔާރުގައި ޟަމީރާއި ދެކޮޅުވެއެވެ. އެފަދަ މީހުންގެ އީމާންތެރިކަމުގެ ނަތީޖާ ވަނީ ނަވެއް ފަރަކަށް އުރި ވީރާނާވާ ފަދައިންނެވެ. 20 ހިމެނޭހު އާއި އިސްކަންދަރު މިކަމުގެ ދެ މިސާލަކަށް ފުދޭނެއެވެ. އެ ދެމީހުން ޝައިތާނާގެ މަގުން ދިއުމަށް އަހަރެން ދޫކޮށްލީ މާތްރަސްކަލާނގެއަށް ކުފުރު ވުމުން ރަނގަޅު ފިލާވަޅެއް ދޭހަކޮށް ދިނުމަށްޓަކައެވެ.


Hashigan'dah Cardio Kasrathuge' Faidha - TrendingRED\n1 ނޮވެންބަރ 2017 - 12:00\nކަސްރަތަކީ ހަށިގަނޑަށް މުހިންމު އެއްޗެއްކަން ގިނަމީހުންނަށް އެނގެއެވެ. ތަފާތު ވައްތަރުގެ ކަސްރަތުތައް މަޝްހޫރުވަމުންދާއިރު ކާޑިއޯ ކަސްރަތަކީ އާންމުކޮށް އެންމެންގެ ތެރޭގައިވެސް މަޤުބޫލު ކަސްރަތެކެވެ. މިކަން ކުރަން ޖިމަކަށް ދާކަށް ކޮންމެހެން ބޭނުމެއްނޫނެވެ. އަދި ވަކި ޚާއްސަ މެޝިނެއް ނުވަތަ އާލާތެއް ބޭނުމެއް ނުވެއެވެ. ކާޑިއޯ ކަސްރަތަކީ އޭގެ ސަބަބުން ހިތުގެ ހިނގުން އަވަސްކޮށް ހަށިގަނޑުގައި ލޭދައުރުކުރުވާ ކަސްރަތެކެވެ. މިކަމަށް 20 ވަރަކަށް މިނެޓްވެސް ފުދެއެވެ. ދުވުން، ހިނގުން އަދި ނެށުން ފަދަ ކަންކަމަކީ އާންމުކޮށް ކޮށްއުޅޭ ކާޑިއޯ ކަސްރަތުތަކެވެ.\nއާދަވެގެން ކާޑިއޯ ކަސްރަތު ކުރާނަމަ ވިސްނުމުގެ ޤާބިލިއްޔަތުކަން އިތުރުވެ އަލްޒައިމާޒް ފަދަ ސިކުނޑީގެ ބަލިތަކުން ދިފާޢުކޮށްދެއެވެ. އަދި ހަށިގަނޑުގައި ހުންނަ ކޮލެސްޓްރޯލްގެ މިންވަރު ހިފަހައްޓައިފީ ސްޓްރޯކާއި ހިތުގެ ބަލިތަކުން މީހާ ސަލާމަތްކޮށްދެއެވެ. ކާޑިއޯ ކަސްރަތަކީ ހަންގަނޑާއި އިސްތަށިގަނޑަށްވެސް ނުހަނު ފައިދާހުރި ކަސްރަތެކެވެ. ސަބަބަކީ މިކަމުގެ ސަބަބުން ހަށިގަނޑުގައި ލޭދައުރުވުން އިތުރުވެ ބޮލާއި ހަންގަނޑަށް ކާނާ ފޯރުކޮށްދޭ މިންވަރު އިތުރުވުމެވެ. އަދި ހަށިގަނޑުގައި ހުންނަ ވިހަ މާއްދާތައް ބޭރުކޮށް ހަޖަމުކުރުމުގައި ކަސްރަތުކުރުމުގެ ސަބަބުން އެހީތެރިކަން ލިބޭތީއެވެ. ކާޑިއޯ އަކީ ޖިންސީ ބާރުވެސް ގަދަކޮށްދޭ ކަމެކެވެ. އަދި ޕުއްޕާމޭ ވަރުގަދަކޮށް ނޭވާ ކުރުވުމުން ދުރުހެލިކުރާ ކަސްރަތެކެވެ. ކާޑިއޯ ކަސްރަތަކީ ނިދުމުގަޔާއި ސްޓްރެސް ދަށްކުރުމުގައިވެސް އެހީވެދޭ ކަސްރަތެކެވެ. އަދި ކަށިތަކަށްވެސް މިކަމުގެ ސަބަބުން ފައިދާކުރެއެވެ. އާދަވެގެން ކާޑިއޯ ކަސްރަތުކުރާނަމަ އޮސްޓިއޯޕޮރޯސިސް ފަދަ ކަށީގެ ބަލިތަކުން މީހާ ދުރުކޮށްދެއެވެ. އެހެންކަމުން ނުކޮށް ދޫކޮށްލެވޭ ކަސްރަތެއް ނޫނެވެ.


Biya Tsunami Ehge Inzaaru Australia Ah Dheefi - Vaguthu\nބިޔަ ސުނާމީއެއްގެ އިންޒާރު އޮސްޓްރޭލިއާއަށް ދީފި\nއޮސްޓްރޭލިއާ އަށް ގެއްލުން ބޮޑު ބިޔަ ސުނާމީއެއް އަރާނެ ކަމުގެ އިންޒާރު ސައިސްވެރިން ދީފިއެވެ.\nސައިންސްވެރިން ލަފާކުރާގޮތުގައި ކައިރި މުސްތަގުބަލެއްގައި އިންޑިއާ ކަނޑަށް ގިނިހިލައެއް ވެއްޓި، އެއަށްފަހު އަންނަ ބިންހެލުން ތަކުގެ ސަބަބުން ބޮޑު ސުނާމީއެެއް އޮސްޓްރޭލިއާގެ އައްސޭރިފަށަށް އެރުމުގެ ފުރުސަތު ބޮޑުކަމަށެވެ.\nސައިންވެރިން ބުނާގޮތުން މީގެ ކުރިންވެސް ބޮޑެތި ސުނާމީ ތަކެއް އޮސްޓްރޭލިއާއަށް އަރާފައިވާކަމުގެ ހެކިތަށް ތާރީހުން ފެންނަކަމަށެވެ. އެގޮތުން 1491 އިފެދުނު 60 މީޑަރުގެ ބިޔަ ސުނާމީއެއް އެގައުމުގެ އަސޭރި ފަށުގެ 50 ކިލޯމީޑަރު އެތެރެއަށް އަރާފައިވާކަމަށެވެ.\nސައިންސްވެރިން ބުނާ ގޮތުގައި މި ފަދަ ހާދިސާއެއް ތަކުރާރުވުމުގެ ފުރުސަތު އަދިވެސް އެބައޮތެއެވެ. އިންޒާރެއް ނެތި އުފެދޭ މި ފަދަ ބިޔަ ސުނާމީގެ ސަބަބުން އޮސްޓްރިއާގެ އައްސޭރިފަށުގެ ސިޓީތަށް ސުންނާފަތި ކޮއްލާނެ ކަމަށް ސައިންވެރިން ބުނެއެވެ.\nފަހުގެ ތާރީހެއްގައި އުފެދުނު އެންމެ ބިޔަ ސުނާމީ އުފެދުނީ 2004 ވަނަ އަހަރު އިންޑޮނޭޝިއާގެ ސުމަޓްރާއަށް 9.0 ގެ ބާރުމިނުގައި އައި ބާރުގަދަ ބިންހެލުމާއި ގުޅިގެން މުޅި އިންޑިއާ ކަނޑަށް އައި ސުނާމީއެވެ. މި ބިންހެލުމުން އުފެދުނު ސުނާމީ 30 މީޓަރ ނުވަތަ 100 ފޫޓު ހުރިކަމަށް ރެކޯރޑް ކުރެވިފައި ވެއެވެ.\nމި ބާރުގަދަ ބިންހެލުމަކީ 1900 ވަނަ އަހަރުން ސުރެ މިހާތަނަށް5ވަނައަށް އެންމެ ބާރުގަދަ ބިންހެލުމެވެ. މި ބިންހެލުމާއި އަދި އޭގެ ސަބަބުން އުފެދުނު ސުނާމީގައި 200,000 މީހުން ވަނީ މަރުވެފައެވެ.\nބިންހެލުންތަކުގެ ސަބަބުން ކަނޑުގައި ބިޔަ ރާޅުތަކެއް އުފެދެއެވެ. މި ބާވަތުގެ ބޮޑުރާޅަށް ސުނާމީ އޭ ކިޔައެވެ. ''ސުނާމީ" މި ބަސް ނެގިފައިވަނީ ޖަޕާނުބަހުންނެވެ. ސުނާމީ ބައެއް ފަހަރު ކަޑު ހުރަސްކޮށް ގަޑިއަކު 500 ކިލޯމީޑަރު ބާރު މިނުގައިވެސް ދަތުރު ކުރެއެވެ.\nއޮކްޓޯބަރ 13, 2018 15:00\nތިޔަފަދަ ނުރައްކާތެރި ޙާދިޘާ ތަކުން އަޅަމެން ސަލާމަތް ކުރައްވާށި\nއޮކްޓޯބަރ 13, 2018 22:16


Pacta sunt servanda: Mifaharu jehunee boa baalan\nރިޕޯޓު - ބޯބޭލުން\nޕެކްޓާ ސަންޓް ސަރވެންޑާ- މިފަހަރު ޖެހުނީ ބޯބާލަން!\nގިނަ އަހަރުތަކެއް ވަންދެން ވަރަށް ލޯބިން ގެންގުޅު އިސްތަށިގަނޑެއް\nވަރަށް ގިނަބައެއްގެ އެއްބާރުލުން ލިބިފައިވޭ\nކ. މާލެ 19 ފެބުރުއަރީ 2020 | ބުދަ 17:45 4,139\nއާތިފްގެ ރައްޓެހިން އޭނާގެ ބޯ ބާލަނީ.. - ރާއްޖެއެމްވީ\nގޮޅި ޖެހި ގަމީހާއި، ޖީއެން ސައިކަލެވެ. ބޯދިގުކޮށްފައި ތިބޭ ފިރިހެނުންގެ ތަފާތު ވާހަކަތައް އަންނަނީ އަބަދު ވެސް ދައްކަމުންނެވެ. ދުވަހެއް ދުވަހަކަށް މިވާހަކަތަކުގެ އަޑު ގަދަވެއެވެ. ޚާއްސަ ގޮތެއްގައި ބޯދިގުކޮށްފައި ތިބޭ ފިރިހެނުންގެ ރީތި ވާހަކަ ބަހުސަކަށްވެގެންދާ ފަހަރު ވެސް އާދެއެވެ. ސަބަބުތަކެއް ވެސް ނެތިއެއް ނޫނެއެވެ. ގިނަ ދިވެހިންގެ ހިތްތަކުން ޖާގަ ހޯދި ލަވަކިޔުންތެރިޔާ އަލީ ރަމީޒާއި ޖޭސަން މޮމޯ (ކާލް ޑްރޮގޯ) މަޝްހޫރުވެގެންދިޔައިރު އެމީހުންގެ ދިގު ރީތި އިސްތަށިގަނޑަށް އަމާޒުވި ލޯތައް ގިނައެވެ. ޚާއްސަ އިސްކަމެއްދީގެން އިސްތަށިގަނޑު ބަލަހައްޓަމުންދާއިރު، އިސްތަށިގަނޑު ކޮށާލާނީ ކޮންއިރަކުންތޯ ކުރާ ސުވާލަކީ އެމީހުން އެންމެ ހިތްހަމަ ނުޖެހޭ އެއްސުވާލެވެ. ނަމަވެސް މިފަހަރު ދައްކަން މިއުޅެނީ ތަފާތު ވާހަކައެވެ.\nގިނަބައެއްގެ މަގުބޫލުކަން ހޯދާފައިވާ ޖޭސަން މޮމޯ\nއެއީ މެލޭޝިއާގެ ލިމްކޮކްވިންގް ޔުނިވަރސިޓީގައި މާސްޓަރސްއަށް ތައުލީމް ހާސިލްކުރަމުންދާ ޒުވާނެކެވެ. އާތިފް މޫސާ، އާއިލާއާ ދުރުގައި ކިޔެވުމަށް ހުންނަންޖެހުމުގެ ސަބަބުން ހިތަށް މާޔޫސްކަން ވެރިވި ނަމަވެސް ރައްޓެހިންނާއެކު މަޖާކުރުމާއި، ވަގުތު ހޭދަކުރުމަކީ އޭނާއަށް ލިބޭ ހިތްހަމަޖެހުމެކެވެ.\nސަކަ މިޒާޖުގެ މި ޒުވާނާއާއެކު އެކިއުމުރުފުރާގެ ދަރިވަރުންތަކެއް އެއް ކޮންޑޯއެއްގައި ތިބެގެން ކިޔަވަމުންދާއިރު މަޖާވާނެކަން އެކަން ތަޖުރިބާ ކޮށްފައިވާ އެންމެނަށް ވެސް އެނގޭނެއެވެ.\nތަފާތު ކަންކަން ކުރުމުގެ ޝައުގުވެރިކަން ހުންނަ އާތިފް ވަނީ މިދިޔަ މަހުގެ ރައްޓެހިންނާ ތަފާތު ޗެލެންޖެއް ކޮށްފައެވެ. އެއީ އޭނާގެ ޕޯސްޓަކަށް ވަކި ވަރަކަށް ކޮމެންޓް ލިބުމުން ބޯބާލާނެ ކަމަށް ބުނެމެވެ. އެ ޕޯސްޓުގައި ވެސް ބުނެފައިވަނީ 15 ހާހަށްވުރެން ގިނަ ކޮމެންޓް ލިބިއްޖެނަމަ އޭނާގެ ބޯ ތަލަކުރުނާ ކަމަށެވެ. އެގޮތުން މިކަންވީ އާތިފްގެ ރައްޓެހިންނަށް މަޖާ ކަމަކަށެވެ. އޭނާގެ ގިނަ ރަށްޓެހިން 15 ހާހަށްވުރެން ގިނަ ކޮމެންޓް ހަމަކުރުމަށްޓަކައި އެ ޕޯސްޓަށް ކޮމެންޓްކޮށް ހެދިއެވެ. ނަތީޖާއަކަށްވީ 24 ގަޑިއިރު ނުވަނީސް އާތިފް ޝެއަރ ކުރި އެ ޕޯސްޓަށް ޗެލަންޗުކުރި ވަރަށްވުރެން މާގިނައިން ކޮމެންޓް ލިބުމެވެ.\nއާތިފް ފޭސްބުކްގައި ޝެއަރ ކުރި ޕޯސްޓް\nއިންޓަނެޓްގައި ތަފާތު ޗެލެންޖުތައް މީހުން ކުރިނަމަވެސް އިސްތަށިގަނޑު ދިގުކޮށްގެން ގިނަ ދުވަހު ބަލަހައްޓަމުން އައި ޒުވާނަކު ބޯބާލާނެ ކަމަށް ގަބޫލުކުރާނެ މީހުން މަދުވާނެއެވެ. ނަމަވެސް އާތިފް މިވަނީ އޭނާގެ މިި ޗެލަންޖު ފުރިހަމަކޮށްފައެވެ. ރައްޓެހިން ކުރި މަސައްކަތުގެ ނަތީޖާއަކަށްވީ އޭނާ އިންތިހާއަށް ލޯބިން ގެންގުޅުނު އިސްތަށިގަނޑާ އަލްވަދާކިޔުމެވެ.\nއާތިފް ރާއްޖެއެމްވީއަށް ކިޔައިދިން ގޮތުގައި މިހާ ދުވަސް ވެގެން ދިޔައިރު ވެސް އޭނާއަށް އެ ޗެލެންޖް ފުރިހަމަކުރަން އުނދަގޫވިއެވެ. ސަބަބަކީ އިސްތަށިގަނޑު ކޮށާލަން އެ ހިތްވަރު ނުލިބުމެވެ. ނަމަވެސް ރައްޓެހިންގެ އެރުވި ފޯރާ ޖޯޝީގައި އެ ހިތްވަރު ފަހުން ލިބިގެންދިޔަ ކަމަށް އޭނާ ބުންޏެވެ.\nއާތިފް ބޯބޭލީ އޭނާގެ ރައްޓެހިންނާއެކު ބޭއްވި ކުޑަ ޕާޓީއެއްގައެވެ. އެ ޕާޓީގެ ކެއުމުގެ ކަންތައްތަކާއި ޑެކަރޭޝަންގެ ބައި ކުރިއަށް ގެންދިޔައީ އޭނާގެ ރައްޓެހިންނެވެ. ޕާޓީގައި ރައްޓެހިން ސައިބޮމުން ދިޔައިރު އާތިފް އިސްތަށިގަނޑު ބައެއް ބުރި ކުރުމަށް ބޭނުންވި ހުރިހާ ރައްޓެހިންނަށް އެ ފުރުސަތު ލިބިގެން ދިޔައެވެ. ޕާޓީއާއެކު އާތިފްގެ ބޯބޭލުން ކުރިއަށް ގެންދިޔައީ ވަރަށް މަޖާ މާހައުލެއްގައެވެ.\nއާތިފްގެ ބޯބެލުމުގެ ހަރަކާތުގެ ތެރެއިން\nމި ހަރަކާތުގައި އާތިފްއާ ދުރުގައި ދިރިއުޅެމުންދާ ރައްޓެހިންނާއި އާއިލާ މެމްބަރުން ވެސް ވަނީ ބައިވެރިވެފައެވެ. އާތިފް ކިޔާދިން ގޮތުގައި ގިނަ ބަޔަކު ބޯބޭލުމާއެކު އޭނާއަށް ގުޅާ ހެދިއެވެ. އޭނާ ބޯބެލުމަކީ ބައެއް އާއިލީ މެމްބަރުން ޚާއްސަކޮށް މަންމަ ބޭނުންވާ ގޮތް ކަމަށް އޭނާ ބުންޏެވެ. މީގެ އިތުރުން އާތިފް ވަނީ ބޯދިކޮށްފައިވާ ފޮޓާއާއެކު ބޯބާލާފައިވާ ފޮޓޯއެއް ވެސް ފޭސްބުކްގައި ހިއްސާ ކޮށްފައެވެ.\nހިއެއްނުކުރަން މި މީހުން މިހާ މަޖާކުރާނެ ކަމަކަށް. އެކަމަކު ޕޯސްޓުލުމާއެކު ހީވީ ހަމަ އީދެއް އައިހެން. ކުޑަ ރަސްމިއްޔާތެއް އެއީ ހަމަ. ބޯބާލަން ރައްޓެހިން ހަމަ ތިބީ ރެޑީގަ. ވަރަށް ހިތްވަރު ލިބުނު މިކަން ކުރަން ރައްޓެހިންގެ ސަބަބުން. އިސްތަށިގަނޑު ދިގުކުރާނެ ކަމެއް ނުވަތަ ނުކުރާނެ ކަމެއް އަދި ނޭނގެ ބުނާކަށް. އެކަމަކު އިސްތަށިގަނޑު ދެކެ ވަރަށް ލޯބިވޭ. އެކަމަކު ބޯބާލައިގެން ނުވޭ ދެރައެއް. ބޯބޭލުން މިއީ ގިނަ ބަޔަކަށް ލިބުނު އުފަލެއް.\n~ އާތިފް މޫސާ\nސޯޝަލް މީޑިއާގައި އެކި މީހުން ތަފާތު ޗެލެންޖުތައް ކުރަމުންދާއިރު، ކުރަން ނުކެރިފައި ހުންނަ ކަންކަމުން މިފަދަ ޗެލެންޖުތަކުން ދަނީ ހިތްވަރު ވެސް ލިބެމުންނެވެ. ރަނގަޅު ގޮތުގައި ކޮންމެ ކަމެއް ކުރި ނަމަވެސް އޭގެ ނަތީޖާ ފޮނިވާނެއެވެ. އިތުރަށް ހިތްވަރު ލިބެނީ ވެސް ކުރެވޭ ވައުދު ގާތްރައްޓެހިންނާއި، އާއިލާގެ މެމްބަރުންގެ އެއްބާރުލުމާއެކު އެކަމެއް ފުއްދޭތީއެވެ. ޕެކްޓާ ސަންޓް ސަރވެންޑާ ރޫލްއާ އެއްގޮތަށް ވައުދު ނުފުއްދާފިނަމަ، އެކަމާއި ހިތްހަމަ ނުޖެހޭ މީހުން ވެސް ތިބޭނެއެވެ.


Dho?! Shammoon saabithukodhdhinee hakuru bayyakee vazeefaa ah huraheh noonkan\nޝައްމޫން ސާބިތުކޮށްދެނީ ހަކުރުބައްޔަކީ ވަޒީފާއަށް ހުރަހެއް ނޫންކަން\nހަކުރު ބަލީގެ އެއްވެސް ވައްތަރަކަށް ޑައިގްނޯސްކޮށްފައި ހުރި މީހެއްގެ ދިރިއުޅުން އާންމު އެހެން މީހުންގެ ދިރިއުޅުމާ ތަފާތުވަނީ ކިހިނެއް ހެއްޔެވެ؟ އެހެން މީހުންނާ ހިލާފަށް ކޮންމެ ދުވަހަކު އިންސިއުލިން ޖަހާތީ ހެއްޔެވެ؟ ނުވަތަ ކެއިން ބުއިމުގައި އެހެން މީހުންނާ ކުޑަކޮށް ތަފާތުވީމާ ހެއްޔެވެ؟ އެހެންނޭ ކިޔާފައި އެއީ އެމީހުން "ބަލި" މީހުންގެ ގޮތުގައި ލޭބަލްކުރަންޖެހޭ ސަބަބެއް ހެއްޔެވެ؟\nއުމުރުން 31 އަހަރުގެ ޝައްމޫން މުހައްމަދު ކުރާ ސުވާލަކީ އެއީ އެވެ. ލ. މާބައިދޫއަށް އުފަން ޝައްމޫނަކީ އުމުރުން ދޮޅު އަހަރުގައި ޑައިބެޓިކް ޓައިޕް 1 އަށް ޑައިގްނޯޒްކޮށް ކޮންމެ ދުވަހަކު ވެސް އިންސިއުލިން ޖަހަމުން އަންނަ ޒުވާނެކެވެ.\nމިއަދު ޔޫފޯރިއާ ޖިމުގައި ފިޓްނެސް ޓްރެއިނަރެއްގެ ގޮތުގައި މަސައްކަތް ކުރިޔަސް މިހާ ހިސާބަށް އަންނަން ކުރަން ޖެހުނު ދަތުރު ފަސޭހައެއް ނޫނެވެ. މިހާރު ޝައްމޫނަކީ ފިޓްނަސް ޓްރެއިނަރެކެވެ. ފޮޓޯގްރާފަރެއް އަދި ވީޑިއޯގްރާފަރެއް ވެސްމެ އެވެ. އެކަމަކު މި ދަތުރުގައި، ބުލީކުރުމާއި ވަޒީފާއެއް ނުލިބުމާއި މިފަދަ އެތައް ކަމަކާ ކުރިމަތިލާން ޖެހުނެވެ.\n"ސްކޫލްގައި އުޅުނުއިރު ކުދިން ވަރަށް މަލާމާތްކުރާނެ، ކަލޭ ކޭ އެއްޗަކުންނޭ ތިހެންވަނީ އެކަހަލަ މިކަހަލަ އެއްޗެހި ކިޔާނެ، ބަލި ވީމާ މަންމަމެން އޮންނާނީ ސްކޫލަށް އިންފޯމްކޮށްފައި އެކަން، ދެން އެހެންވީމާ ޓީޗަރުންނަށް ވެސް އެނގޭނެތާ، ޓީޗަރުންގެ ފަރާތުން ވެސް ވަރަށް ދެރަވާ ކަހަލަ ބަސް ބަސް އިވިފަ ހުރީ،" ޝައްމޫން ކިޔައިދިނެވެ.\n"ވަޒީފާގެ މާހައުލުން ވެސް އެކަމާ ކުރިމަތިވި،"\nއެ ހުރިހާ އަޑަކަށް ބީރު ކަންފަތެއް ދީ، ރަށުން ގްރޭޑް 10 ނިންމުމަށްފަހު، ޝައްމޫން އައީ މާލެއަށެވެ. ހިއުމަން ރިސޯސް ދާއިރާއިން ޑިޕްލޮމާ ހާސިލްކޮށް ވަޒީފާގެ މައިދާނަށް ނުކުމެ އެތައް ތަނަކަށް ވަޒީފާއަށް ކުރިމަތިލައިގެން ވެސް ވަޒީފާއެއް ނުލިބުނެވެ.\nޝައްމޫން މިހާރު މަސައްކަތް ކުރަނީ ފުލްޓައިމް ފިޓްނެސް ޓްރެއިނަރެއްގެ ގޮތުގައި.\nމައްސަލައަކަށްވީ ހަކުރު ބަލި ހުރުމެވެ. އެ ބައްޔާ ދޭތެރޭ މުޖުތަމައު ދެކެމުން އަންނަ ގޮތެވެ. އޭނާ 30 ތަނަކަށް ވަޒީފާއަށް ކުރިމަތިލައިގެން ވެސް ވަޒީފާއެއް ނުލިބުނެވެ.\n"ކޮންމެ ތަނެއްގެ އިންޓަވިއުގައި ވެސް ބައްޔެއް ހުރެހޭ އެހީމާ ޑައިބެޓިކް ވާހަކަ ބުނީމާ އެޔާ ބެހޭ ބޮޑު ކޮންވަޒޭޝަނެއް ދާނެ، އެކަމަކު އެއްވެސް ތަނަކުން ވަޒީފާއެއް ނުދިން،"\nއެންމެ ފަހުން ހަކުރު ބަލީގެ ވާހަކަ ޝައްމޫން ދެއްކުން ހުއްޓާލީ އެވެ. ވަޒީފާގެ ފުރުސަތުތައް ލިބެން ފެށީ އޭގެ ފަހުންނެވެ.\n"ދެން ހިތަށްއެރީ އަމިއްލަކަމެކޭ ކުރަން ބޭނުމީ، އެހެން އުޅެނިކޮށް ރައްޓެއްސަކު ބުނީ ފޮޓޯ ސްޓޫޑިއޯއެއްގައި އެބައިނޭ ސްލޮޓެއް، އެއީ ކިރަމްގެ ސްޓޫޑިއޯ، އެތަނަށް ދިޔައިމަ ކިރަމް ބުނީ މިއޮތީއޭ ކެމެރާ ދަސްކުރާށޭ އަމިއްލައަށް، ދެން ކިރަމްގެ އެހީތެރިކަމާ އެކު ފޮޓޯނަގަން ދަސްކޮށް ފޮޓޯގްރާފަރަކަށްވީ."\nއެތަނުގައި ދެ އަހަރެއްހާ ދުވަހު އުޅުމަށް ފަހު ދެން ޝައްމޫން ބޭނުންވީ ކެބިން ކްރޫއެއްގެ ގޮތުގައި ކެރިއާއެއް ބިލްޑުކުރާށެވެ. އެކަމަކު ނަސީބު އަތުގައި ހިފީ ހަތް ފަހަރު "މެގަ މޯލްޑިވްސް" އަށް އެޕްލައިކުރި ފަހުންނެވެ.\nޝައްމޫން ކެބިންކްރޫއެއްގެ ގޮތުގައި: ދެ އަހަރާއި ބައި މެގަ މޯލްޑިވްސްގައި މަސައްކަތް ކުރި\n"އޭރު ވެސް ވީ ގޮތަކީ ޑައިބެޓިކްގެ ވާހަކަ ބުނާ ހިސާބުން ފުރުސަތު މި ނުލިބެނީ، އެންމެ ފަހު ފަހަރު ނުބުނަން، އެފަހަރު ލިބުނު ޖޮބް،"\nއެކަމަކު ވަޒީފާގައި އުޅޭތާ ދެ އަހަރު ފަހުން އެވާހަކަ ދެއްކުންވީ ވަޒީފާ ކިރިޔާ ނުގެއްލުނު ކަމަކަށެވެ.\n"ދެން ޑޮކްޓަރަށް ދައްކައި، މި ބުނީ މިދިޔަ ދެ އަހަރު ވެސް ހަމަ މި މަސައްކަތްކުރީ ނޫންހޭ ނޯމަލް މީހެއްހެން، ބައްޔޭ ކިޔާފައި ސިކް ލީވް ވަކި ނުނަގަމޭ، އެންމެ ފަހުން ވަރަށް މަސައްކަތުން ލައިސަންސްގައި ވެސް ޑައިބެޓިކް ވާހަކަ ޖެހިން،"\nއެކަމަކު އޭގެ ދުވަސްކޮޅެއް ފަހުން ކެބިން ކްރޫގެ ވަޒީފާއިން ވަކިވެ އަނެއްކާ ވެސް ފޮޓޯގްރަފީގެ ތެރެއަށް ވަނީ އެވެ. މިިދިޔަ ހައެއްކަ އަހަރު ފޮޓޯގްރާފަރެއް އަދި ވީޑިއޯ ގްރާފަރެއްގެ ގޮތުގައި ރިސޯޓުތަކުގައި މަސައްކަތް ކުރި އެވެ.\n"ހަބޭސް ބޮޑުބެރު ގްރޫޕްގައި މަސައްކަތް ކުރަމުން ވީޑިއޯ ދަސްކުރީ، އޭގެފަހުން ދެކަން ވެސް ކުރަން، ދެން ފަހުން އުޅުނިން ޓްރީޓޮޕް ހޮސްޕިޓަލްގެ ޕްރޮކިއުމަންޓްގައި ވެސް،"\nA post shared by Shammoon Mohamed (@shammoon_mohamed)\nޝައްމޫން ނަގާފައިވާ ފޮޓޯއެއް\nއެކަމަކު މިހާރު ކެރިއާގެ ގޮތުގައި ވަގުތު ހުސްކޮށްގެން ހުރީ ފިޓްނެސް ޓްރެއިނަރެއްގެ ގޮތުގަ އެވެ.\n"އެންމެ ފުރަތަމަ ފިޓްނެސް ޓްރެއިނިން ހެދީ 2012 ވަނަ އަހަރު ޑައިބެޓިކް އެސޯސިއޭޝަނުން ދިން ފުރުސަތެއްގައި، ގްލޯފިޓް އިން އޭރު އެ އެސޯސިއޭޝަންގެ ކުދިންނަށް ޓްރެއިނިން ދިނިން އެކަމު ކެރިއާގެ ގޮތުގައި އަނެއްހެން ނުކުރަން، ދެން ފަހުން ފީލްޑްގައި އުޅެމުން އައިއެސްއެސްއޭ އިން ވެސް ޓްރެއިނިން ހެދިން،"\nޝައްމޫން ބުނީ އެކި ފީލްޑްތަކުގައި މަސައްކަތްކޮށް ތަޖުރިބާ ހޯދީ ހަކުރު ބަލި ހުރުމަކުން ވަކި ނުކުރެވޭނެ ކަމެއް ނެތްކަން މީހުންނަށް ސާބިތުކޮށްދޭން ކަމަށެވެ. އަދި އެކަމުގެ ސަބަބުން ޝައްމޫނަށް ކުރިމަތިވި ކަންކަން އެހެން މީހަކަށް ކުރިމަތިވިޔަ ނުދޭން ކަމަށެވެ.\nއެކަމަކު އެންމެ ކުރިއަށް ދާން ބޭންވި ދާއިރާއިން ކުރިއަށްދާން ފުރުސަތު ނުލިބުނު ކަމަށް ޝައްމޫން ބުންޏެވެ.\n"އަބަދު ވެސް ބޭނުންވި ސިފައިންގެ މީހަކަށް ވާން، އެކަމަކު އެކަމެއް ނުވި،"\nއެންމެ ފުރަތަމަ ދުވާލަކު ދެ ފަހަރު އިންސިއުލިން ޖަހަން ޖެހުނަސް މިހާރު ދުވާލަކު ހަތަރު ފަހަރު އިންސިއުލިން ޖަހަން ޖެހެ އެވެ.\nޝައްމޫން ފޮޓޯ ނަގަނީ: މިހާރު އޭނާ އަކީ ވީޑިއޯގްރާފަރެއްވެސްމެ\n"ބައެއް ދުވަސް ދުވަހަކީ ވަރަށް ވީކް ދުވަސްތައް. އެވަރު އަންޑަސްޓޭންޑް ވެގެން ބައްޔާ އެއްކޮށް އުޅެން ޖެހޭނީ، އެއްވެސް ކުއްޖަކު ގިވްއަޕް ނުކުރާތި، ބަލި، މީހާ ކޮންޓްރޯލް ކުރިޔަ ނުދީ ހިތްވަރާ އެކު ކުރިއަށްދާން ޖެހޭނީ،" ޝައްމޫން ބުންޏެވެ.\nޝައްމޫންގެ އެއްބަނޑު އެއްބަފާ ހަތަރު ކުދިން ތިބިއިރު، ޝައްމޫނާއި އެންމެ ހަގު ކޮއްކޮ އަދި ދެބެއިންގެ ދެދަރި ކުއްޖަކު ޑައިބެޓިކް ހުރެ އެވެ.\nރާއްޖޭގައި ޑައިބެޓިކް ޕޭޝަންޓުންގެ އަދަދު ގިނަ ނަމަވެސް ރާއްޖެއިން އިންސިއުލިން ގަންނަން ލިބެންފެށީ 2013ގައި ކަމަށް ޝައްމޫން ބުންޏެވެ. އަދި އެއަށް އާސަންދައިގެ ހިދުމަތް ވެސް ލިބެން ފެށީ ވަރަށް ފަހުންނެވެ.


Bandun ove nidhumun libey gehlun egeytha ބަންޑުން އޮވެ ނިދުމުން ލިބޭ ގެއްލުން އެނގޭތަ؟ – Ilm Bandun ove nidhumun libey gehlun egeytha\nބަންޑުން އޮވެ ނިދުމަކީ މާތް ﷲ ނުރުއްސަވާކަމެކެވެ. އިމާމް އަޙްމަދާއި އަބޫދާއޫދު ރިވާކުރައްވާފައިވެއެވެ. ޠަޙްފާ ބުން ޤައިސް އަލްޣިފާރީ ވިދާޅުވިއެވެ. ފަތިސް ނަމާދު ވަގުތުވުމުގެ ކުރިން ތިމަންކަލޭގެފާނު މިސްކިތުގައި ބަންޑުން އޮންނެވީމެވެ. އަދި މިހެން އޮއްވާ މީހަކު އައިސް އޭނާގެ ފައިން ތިމަންކަލޭގެފާނު ކުޑަކޮށް ކޮށްޕަވާލައްވަމުން ވިދާޅުވިއެވެ. “މިގޮތަށް އޮށޯވެ އޮތުމަކީ މާތް ﷲ ނުރުއްސަވާ ކަމެކެވެ.” އެހިނދު ތިމަންކަލޭގެފާނު އެއީ ކޮން ބޭފުޅެއްތޯ ބައްލަވާ ލެއްވި އިރު އެއީ މާތް ނަބިއްޔާ ޞައްލަﷲ ޢަލައިހި ވަސައްލަމައެވެ.\nއިބްނު މާޖާ އިބްނު ޠިޚްފަތަލް ޣިފާރީގެ ކިބައިން ރިވާކުރައްވާފައިވެއެވެ. އަބޫ ޛައްރު ވިދާޅުވިއެވެ. ތިމަންކަލޭގެފާނު ބަންޑުން އޮށޯވެ އޮންނަވަނިކޮށް އެތަނުން ރަސޫލާ ޞައްލަﷲ ޢަލައިހި ވަސައްލަމް ވަޑައިގަންނަވަމުން އެކަލޭގެފާނުގެ ފައިންޕުޅުން ތިމަންކަލޭގެފާނުގެ ގައިގާ ޖައްސަވާފައި ޙަދީޘްކުރެއްވިއެވެ. “އޭ ޖުނައިބެވެ. ހަމަކަށަވަރުން މިއީ ނަރަކައިގެ އަހުލުވެރިން އޮންނަ ގޮތެވެ.”\nޞިއްޙި ދިރާސާތައް ދައްކާ ގޮތުގައި ޞިއްޙި ގޮތުން ހަށިގަނޑަށް އެންމެ ފައިދާހުރި ގޮތަކީ ކަނާއަތް ފަރާތުގެ އަރިމައްޗަށް އޮވެ ނިދުމެވެ. ސަބަބަކީ ވާއަތް ފަރާތުގެ ފުއްޕާމޭ ކަނާއަތް ފަރާތުގެ ފުއްޕާމެއަށް ވުރެ ކުޑަވުމެވެ. މިކަމުގެ ސަބަބުން ހިތަށް ކުރާ ބާރު ކުޑަވެގެންދެއެވެ. އަދި މޭ އޮންނާނީ އޭގެ ޖާގައިގާ ހަމަޖެހިފައެވެ. އަދި މީގެ އިތުރުން ބަނޑު އޮންނާނީ “އަރާމު ކުރާ ހާލުގައެވެ.” ސަބަބަކަށް ވެގެންދަނީ ކާނާ ހަޖަމު ކުރުމުގައި ފަސޭހަވެގެން ދިއުމެވެ.\nޢިލްމުވެރިން ވިދާޅުވާ ގޮތުގައި ބަންޑުން އޮވެ ނިދުމަކީ މަކްރޫޙަކަމެކެވެ. އެހެނީ އަބޫދާއުދު ރިވާކުރައްވާފައިވެއެވެ. ޠަޙްފާ ބުން ޤައިސް އަލްޣިފާރީ ވިދާޅުވިއެވެ. ފަތިސް ނަމާދު ވަގުތުވުމުގެ ކުރިން ތިމަންކަލޭގެފާނު މިސްކިތުގައި ބަންޑުން އޮންނެވީމެވެ. އަދި މިހެން އޮއްވާ މީހަކު އައިސް އޭނާގެ ފައިން ތިމަންކަލޭގެފާނު ކުޑަކޮށް ކޮށްޕަވާލައްވަމުން ވިދާޅުވިއެވެ. “މިގޮތަށް އޮށޯވެ އޮތުމަކީ މާތް ﷲ ނުރުއްސަވާ ކަމެކެވެ.” އެހިނދު ތިމަންކަލޭގެފާނު އެއީ ކޮން ބޭފުޅެއްތޯ ބައްލަވާ ލެއްވި އިރު އެއީ މާތް ނަބިއްޔާ ޞައްލަﷲ ޢަލައިހި ވަސައްލަމައެވެ.


Atholhu thereygai handball ge foari gadha kurun, kulhivarah...\nރިޕޯޓު - ހޭންޑްބޯލް\nއަތޮޅުތެރޭގައި ހޭންޑްބޯޅައިގެ ފޯރިގަދަކުރުން، ކުޅިވަރަށް ލިބޭނެ އިތުރު ކުރިއެރުމެއް\nއަތޮޅު ތެރޭގައި ގައުމީ ފެންވަރުގެ ހޭންޑްބޯޅަ މުބާރާތެއް\nގިނަ ސަރަހައްދުތަކެއްގައި މި ކުޅިވަރު ފުޅާ ކުރަން މަސައްކަތްކުރަނީ\nކ. މާލެ 26 މާރޗް 2017 | އާދީއްތަ 16:05 5,859\nހޭންޑްބޯޅައިގެ ހުނަރުތައް އަތޮޅު ތެރޭގައި ދަސްކޮށްދެނީ - ހޭންޑްބޯލް އެސޯސިއޭޝަން\nރާއްޖޭގައި ޒަމާނުއްސުރެ ކުޅެމުން އަންނަ ގިނަ ކުޅިވަރުތަކެއް މިއަދު ވެސް ފެންނަމުންދަނީ އެ ކުޅިވަރުތައް އެންމެ ފުޅާ ދާއިރާއެއްގައި ހިންގާ ކުރިއަށްގެންދާ މަންޒަރެވެ. ގިނަ މުބާރާތްތަކެއް ބާއްވައި ގިނަ ހަރަކާތްތަކެއް ހިންގަމުންދާ މަންޒަރެވެ. ނަމަވެސް އެ ކުޅިވަރެއް ހިންގައި އެއިން އެންމެ ރަނގަޅު ނަތީޖާ ފެންނަމުން ނުދާކަން އެއީވެސް ފާހަގަކޮށްލަންޖެހޭ ބޮޑު ހަގީގަތެކެވެ.\nކޮންމެ ކުޅިވަރަކަށް ވެސް ބޮޑު ހަރަދުތަކެއް ކޮށް އެ ކުޅިވަރެއް ހިންގުމުގައި ހުރިހާ ފަރާތްތަކެއް ޝާމިލް ވެގެން އުޅޭއިރު، ކުޅިވަރުން އެންމެ ފުރިހަމަ ކާމިޔާބީއެއް ހޯދުނު ކަމަށްވާނީ އެ ކުޅިވަރު ކުޅޭނެ ފަރާތްތަކެއް ވުޖޫދުކޮށް ރަނގަޅު ނަތީޖާތަކެއް ހާސިލް ކުރުމެވެ.\nރާއްޖޭގައި މިވަގުތު އޮތް އެންމެ ޅަ ނުވަތަ ޒުވާން ކުޅިވަރަކީ ހޭންޑްބޯޅަ އެވެ. އުމުރުން އެންމެ ޅަ ކުޅިވަރުގެ ގޮތުގައި މި ކުޅިވަރު އޮތް އިރު، ކުޅިވަރަށް ސަމާލުކަންދޭ ނުވަތަ ކުޅިވަރު ކުޅެން ބޭނުންވާ އެތަށް ފަރާތްތަކެއް މިއަދު އެބަތިއްބެވެ. އަލަށް ނަމަވެސް މި ކުޅިވަރު ކުޅެ އޭގެ ތަޖުރިބާ ކުރަން ބޭނުންވާ އެތައް ބަޔަކު އެބައުޅެ އެވެ.\nފުރަ މާލޭގައި މި ކުޅިވަރަށް އޮތް ތަރުހީބު އެހާމެ ބޮޑެވެ. ގިނަ މުބާރާތްތަކެއް ބާއްވައި އެތައް ބަޔަކު ވަނީ މި ކުޅިވަރަށް ނުކުމެފަ އެވެ. ހަމައެހެންމެ މި ކުޅިވަރުގައި ޝާމިލްނުވާ އެންމެ އޮފީހެއް ނުވަތަ ކުންފުންޏެއް ނެތޭ ބުންޏަސް ދޮގަކަށް ނުވާނެ އެވެ.\nސްކޫލް މުބާރާތުން ފެށިގެން އޮފީސްތަކުގެ މުބާރާތާއި ގައުމީ މުބާރާތްތައް ވެސް ބާއްވާއިރު، އެއް އަހަރުން އަނެއް އަހަރަށް ނުކުންނަ ޓީމުތައް އިތުރުވެ އެވެ. އަތޮޅުތަކުގެ ސްކޫލްތައް ވެސް ބައިވެރިވާ އަދަދު ވަނީ އިތުރުވެފަ އެވެ.\nދެން އޮތީ މި ކުޅިވަރު މާލެއިން ބޭރަށް އަތޮޅު ތެރެއަށް ފޯރުކޮށްދިނުމެވެ. ކޯޗިން ކޯހެއް، ރެފްރީސް ކޯހެއް ނުވަތަ މި ކުޅިވަރު ކުޅޭނެ ގޮތް ދަސްކޮށްދިނުމަކުން އަދި ނިންމާލެވޭކަށް ނެތެވެ. އެކި ފަންތީގެ މުބާރާތްތައް ވެސް އަތޮޅު ތެރޭގައި ބާއްވަން އެބަޖެހެ އެވެ. ކުޅިވަރަށް އިތުރު ސަމާލުކަމެއް ލިބިގެންދާނީ ވެސް އެއިރުންނެވެ.\nމިއަހަރަކީ ހޭންޑްބޯޅައަށް އެންމެ ބޮޑު ބަޖެޓެއް ފާސްކުރެވުނު އަހަރަށްވީ އިރު، މިއަހަރު އެންމެ ބޮޑު އިސްކަމެއް ދީގެން ހޭންޑްބޯލް މޯލްޑިވްސް އިން ކުރަން ރާވާފައިވާ މަސައްކަތަކީ އެއްވެސް އިންޓަނޭޝަނަލް މުބާރާތެއްގައި ވާދަނުކޮށް އަތޮޅު ތެރޭގައި ގައުމީ ލެވެލްގެ މުބާރާތެއް ބޭއްވުމެވެ. މިއީ ކުރަން އެހާ ފަސޭހަކަމެއް ނޫން ނަމަވެސް މިއީ ކޮންމެހެންވެސް ކުރަންޖެހޭ ކަމެކެވެ.\n1.9 މިލިއަންގެ ބަޖެޓަކާއެކު ހޭންޑްބޯލް މޯލްޑިވްސް އިން މިއަހަރު ގިނަ ހަރަކާތްތަކެއް ކުރިއަށް ގެންދަން ރާވާފައިވާ އިރު، އަތޮޅު ތެރޭގައި މީގެން ބޮޑު ހޭދައެއް ކުރުމަކީ މި ކުޅިވަރަށް ލިބިގެންދާނެ ކުރިއެރުމެކެވެ.\n"މިއަރު ހޭންޑްބޯޅަ އަތޮޅު ތެރެއަށް ފުޅާ ކުރުމަށްޓަކައި މުހިންމު މަސައްކަތްތަކެއް ކުރެވޭނެ، އަތޮޅު ތެރޭގައި ގައުމީ ފެންވަރުގެ މުބާރާތަކާ ރެފްރީންނާއި ކޯޗުން ތަމްރީނު ކުރުމަށް މަސައްކަތް ކުރެވޭނެ، މި ކުޅިވަރު އެންމެ ފުޅާ ދާއިރާއެއްގައި ކުރިއަށްގެންދެވޭނީ އަތޮޅު ތެރެއަށް ވެސް އިސްކަމެއް ދީގެން، އަޅުގަނޑުމެންގެ އެންމެ ބޮޑު ބޭނުމަކީ ރާއްޖޭގެ ހުރިހާ ސަރަހައްދެއްގައި ކުޅިވަރު ކުޅޭނެ ފަރާތްތަކެއް ވުޖޫދުކުރުން، އިރާދަ ކުރެއްވިއްޔާ މިއަހަރަކީ ކާމިޔާބު އަހަރެއްގެ ގޮތުގައި ހެދުމަށް މަސައްކަތްކުރާނަން." ހޭންޑްބޯލް މޯލްޑިވްސްގެ ޖެނެރަލް ސެކްރެޓަރީ މުހައްމަދު ޖައުޝަން ޝަރީފް ވިދާޅުވި އެވެ.\nމިއީ އަތޮޅު ތެރޭގައި ދިރިއުޅުއްވާ ފަރާތްތަކަށް ލިބިގެންދާނެ އުންމީދީ ހަބަރެކެވެ. ރާއްޖޭގެ އުތުރާއި ދެކުނުގައި މިފަދަ ބޮޑު މުބާރާތެއް ބޭއްވޭއިރު މިއީ ހޭންޑްބޯޅައަށް ނުކުންނަން ބޭނުންވާ ފަރާތްތަކެއް ލިބިގެންދާނެ ރަނުގެ ފުރުސަތަކަށް ވާނެ އެވެ. މިހެން ކަންތައްވެއްޖެ ނަމަ މި ކުޅިވަރު ކުޅޭނެ ކުޅުންތެރިންނާއި ރެފްރީން އަދި ކޯޗުންތަކެއް ވުޖޫދު ވެގެންދާނެ އެވެ. އަދި މި ކަމުގެ ސަބަބުން އެ އަތޮޅުތެރޭގައި މި ކުޅިވަރުގެ ފޯރި އިތުރަށް ވަރުގަދަވެ ރަށު ފެންވުރުގައާއި އަތޮޅު ފެންވަރުގައި ކުޅޭނެ މޮޅު ކުޅުންތެރިން އުފެދިގެންދާނެ އެވެ. އަދި އެ ކުޅުންތެރިންނަކީ ގައުމީ ޓީމުން ވެސް ޖާގަ ހޯދާ ގައުމަށް ރީތި ނަން ހޯދައިދޭ ކުޅުންތެރިންނަށް ވެސް ވާނެ އެވެ.\nމި ހުރިހާ ކަމެއް މިހެން ހުރި އިރު އުފެދޭ ސުވާލެއް ވެސް އެބައޮތެވެ. ކުޅިވަރަށް ބޭނުންވާ ހުރިހާ އެހީތެރިކަމެއް އެސޯސިއޭޝަނުން ފުރިހަމައަށް ދޭން އޮތްއިރު، އަތޮޅުތަކުން މި ކުޅިވަރަށް ދެވޭނީ ކިހާ ވަރެއްގެ ތަރުހީބެއްތޯ އެވެ؟ ކިތަށް އޮފީސް ނުވަތަ ކިތަށް ޖިމިއްޔާއިން ޓީމުތައް ނެރެވިދާނެތޯ އެވެ؟ ކިތަށް ސްކޫލުން ކިތަށް ދަރިވަރުން މި ކުޅިވަރަށް ނެރެދެވިދޭނެތޯ އެވެ؟\nމި ސުވާލުތަކަށް ފުރިހަމަ ޖަވާބެއް ދެވޭނީ އަތޮޅު ތެރޭގައި ދިރިއުޅެއްވާ ރައްޔިތުންނަށެވެ. ހަމަ ޔަގީނުން ވެސް މިއަހަރު އަތޮޅު ތެރޭގައި މި ކުޅިވަރު ވިދާލާނެ އެވެ. ކުޅުންތެރިންތަކެއް އުފެދިގެންދާނެ އެވެ. ކޯޗުންނާއި ރެފްރީންތަކަކަށް ބައިނަލް އަގްވާމީ ސެޓްފިކެޓްތަކެއް ލިބިގެންދާނެ އެވެ.\nމިހުރިހާ ވާހަކައެއް ދެކެވުނު ނަމަވެސް، އަދި ފާހަގަކޮށްލަންޖެހޭ މުހިންމު ކަމެއް ވެސް އެބައޮތެވެ. ހޭންޑްބޯޅަ އަކީ ގައުމީ އަދި ބައިނަލްއަގްވާމީ ފެންވަރުގެ ކުޅިވަރެއްގެ ގޮތުގައި ރަސްމީ ހައިސިއްޔަތު ލިބިފައިވާ ކުޅިވަރެކެވެ. އެހެން ނަމަވެސް މި ކުޅިވަރު ކުޅުމަށްޓަކައި ރަސްމީ ބިމެއް އަދި މިހާތަނަށް ދައުލަތުން ފޯރުކޮށްދެވިފައެއް ނުވެ އެވެ.\nމާލޭގައި ގިނަ މުބާރާތްތަކެއް ކުރިއަށްގެންދާ އިރު އެކި ފަހަރު އެކި މުބާރާތްތައް ބާއްވައި ފަރިތަކުރުންތައް ކުރިއަށްގެންދަން ޖެހެނީ ވެސް ދަތި ހާލުގަ އެވެ. މިކަމަށް އަވަސް ހައްލެއް ލިބިގެން ނުދާއިރު، ސަރުކާރުން އަދިވެސް މަސައްކަތް ކުރަމުންދަނީ ފުޓްސަލް ދަނޑުތަކާއި ބަށި ކޯޓުތައް ރާއްޖޭގެ އެކި ކަންކޮޅުތަކާއި މާލޭގައި އެޅުމަށެވެ. އެހެން ނަމަވެސް ކުރެވޭ އުންމީދުތަކަށް އަވަސް ހައްލެއް ލިބިގެންދާނެ ކަމަށް މި ކުޅިވަރަށް ލޯބިކުރާ ފަރާތްތައް ތިބީ ކެތްމަދުވެފަ އެވެ. އަވަސް ފުރުސަތެއްގައި ހޭންޑްބޯޅަ ކުޅޭނެ ރަސްމީ ބިމެއް މާލޭގެ ކޮންމެ ވެސް ސަރަހައްދަކުން ލިބޭނެ ދުވަހަކަށެވެ.


Umarge Running Matakah Iskan Dheynee Governancege Dhairaain Thajuribaa Huri Meehakah\n23 ޖުލައި 20189ކޮމެންޓް\nއުމަރު ރަނިންމޭޓުކަން ދޭނީ ގަވަނެންސްގެ ދާއިރާއިން ތަޖުރިބާ ހުރި މީހަކަށް\nކުރިއަށް އޮތް ރިޔާސީ އިންތިހާބުގައި ވާދަ ކުރައްވާނެކަން އިއުލާން ކުރައްވާފައިވާ އުމަރު ނަސީރު ރަނިންމޭޓަކު ކަނޑައެޅުމުގައި އިސްކަން ދޭނީ ގަވަނެންސްގެ ދާއިރާ ނުވަތަ ހިންގުމުގެ ދާއިރާއިން ތަޖުރިބާ ހުރި ފަރާތަކަށް ކަމަށް ވިދާޅުވެއްޖެއެވެ.\nވީއެފްޕީން ދެންނެވު ސުވާލަކަށް ޖަވާބު ދެއްވަމުން އުމަރު ވިދާޅުވީ ރަނިންމޭޓަކު ކަނޑައެޅުމުގެ މަސައްކަތް މިހާރު ކުރަމުން ގެންދާ ކަމަށާއި އިންތިހާބަށް ކުރިމަތިލުމަށް ފޯމު ހުށަހެޅުމަށްފަހު ހާމަ ކުރައްވާނެ ކަމަށެވެ.\nއުމަރު ވިދާޅުވީ ރަނިންމޭޓަކު ކަނޑައެޅުމުގައި ބައްލަވާނީ މައިގަނޑު ދެ ސިފައަކަށް ކަމަށެވެ. އެއީ ގަވަނެންސްގެ ދާއިރާގެ ތަޖުރިބާއާއި، ކެމްޕޭންކޮށްގެން "ވިން" ކުރުމުގެ ސިފަ ކަމަށް އުމަރު ވިދާޅުވިއެވެ. އޭގެތެރެއިން ކެމްޕޭންކޮށްގެން "ވިން" ކުރުމުގެ ސިފަ އުމަރުގެ ގައިގައި ހުންނާނެ ކަމަށް ވެސް އޭނާ ވިދާޅުވިއެވެ.\nއުމަރު ވިދާޅުވި ގޮތުގައި ރައީސް ނަޝީދާއި ރައީސް ޔާމީންގެ ވެސް އެންމެ ބޮޑު ފެއިލިއާއަކީ ގަވަނެންސްގެ ދާއިރާގައި ތަޖުރިބާ ނެތް ރަނިންމޭޓުންނެވެ.\nއުމަރުވަނީ ރާއްޖެއަށް ކުރިމަތިވެފައިވާ ބޮޑެތި މައްސަލަތަކަށް އިދިކޮޅު ފަރާތްތަކުން ވެސް ހައްލެއް ހުށަހަޅާފައި ނުވާ ކަމަށް ވިދާޅުވެފައެވެ.\nއުމަރު ރިޔާސީ އިންތިހާބު 2018\nއުމަރަށް ނޭންގޭތަ ނަޝީދު ކިފަހަރު ކުރިމަތި ނުލާކަމެއްވެސް.. ހާދަ ފަހަތުގައޭދޯ ތިއުޅެނީ\nއުމަރާ ކަލޭ ކުރާނެ ކަމެއް ނެތިގެން އަޅެ ފަހެ ތި އުޅެނީ! އަހަރުމެންގޭ ފެންވަޅު ދިޔަ ހިއްކާލަ ދޭން އައިސް ދޭންވީނު އަޅެ، ތި ގަނޑަ ނުތެޅި!\nހެހެހެ ހަމަ އެންބުރެނީ ގޮތް ހުސް ވެގެން ހަމަ ކިރިޔިޔާ ވެސް ބަހެއް ބުނާއިރައް މައް\nސަލަ އޮތީ ބާއް ވާފަ ވަގުތުން ދައުވާ ކުރާނެ ހެހެ .ހަމަ ތިގޮތަށް މަރުގެ ހުކުމް ވެސް\nތަންފީޒު ކުރަން އުޅުނު ކޮބާ އެކަން،،،،ހަމަ އެގޮތަށް ޓެގް ވެސް އެޅުވި ކޮބާ ޓެގް\nއަޅޭ ތިހުދުވާ ހިފައިގެން ގޭގަ އޮވެބަލަ! މޮޔަ ނުވެ! މީހުން ހާދަ މަލާމާތެއް އެބަ ކުރެޔޭ އުމަރު ނަސީރު އަށް.\nއެހެރީނު ގުޑްގަވަރނާސްގެ ދޮނބަފާ ވަހިއްދީނު ހަަހަހަހަހަ\nމަ އުމަރަށް ތާއީދު ކުރަނީ މިގައުމުގެ ގޭންގުގެ ވަބާ، އޭގެ މޫތައް ބާނާފަ ހުރި ފުންމިނުން ނެރެ އެއްލާލަން ސިޔާސަތު ހަދާފައޮތީ އުމަރު އެކަނި ކަމަށް ވާތީ. މިކުޑަ ދުވަސްކޮޅުތެރޭ4ވެރިކަމެެއް ފެނުން. އެންމެންވސް އެމީހުން ދޮންފުތު ކުރި. ނަތީޖާ މިއަދު މިލަނީ ކަރުބުޑުން. ހިތި ޒަހަރު\nރަނިންމޭޓަކަށް ވާނެ މީހަކު ވާނެބާ. ހީހީހަލާކުވެއްޖެ.\nއަހަންނަށްފެންނަނީ މިފަހަރު އުމަރު ކުޅިބަލަންގޭގާހުންނަން .. ދެން ރަނިންމޭޓަކަށް ނިހާނުގެންދޭ .. ނިހާނުއެހުންނަނީ ރަނިންމޭޓުކަންކުރާހިތުން ކުޅުދިޔާވެފަ. މިފަހަރު ޔާމީނުވެސް އެމަގާމުދޭނެކަމަށްއިންތިޒާރުކުރިވަހަކަ ކޮންމެވެސްވަރަކަށް ރަހުމަތްތެރިންކައިރީގަ ދެއްކިކަމަށްވޭ ..\nމީ ދެން ކާކުތަ އަޅެ ފަހެ؟ ވަޓް އަ ވޭސްޓް އޮފް ޕްރެޝަސް ހިޔުމަން ސްޕޭސް!


މޫސުމީ ބަދަލުތަކާ ކުރިމަތިލުމުގައި ރާއްޖެ ނަމޫނާއަކަށް ބަލަން ޖެހޭ:ރައީސް | | Sangu News\nމޫސުމީ ބަދަލުތަކާ ކުރިމަތިލުމުގައި ރާއްޖެ ނަމޫނާއަކަށް ބަލަން ޖެހޭ:ރައީސް\n23 ސެޕްޓެމްބަރ 2019 - 19:19\nފޮޓޯ: ރައީސް އޮފީސް / މޫސުމީ ބަދަލުތަކާ ކުރިމަތިލުމުގައި ރާއްޖެ ނަމޫނާއަކަށް ބެލުމަށް ރައީސް ގޮވާލައްވައިފި\nމޫސުމަށް އަންނަ ބަދަލުތަކާ ކުރިމަތިލުމުގައި ރާއްޖޭގެ "ކްލައިމެޓް ސްމާޓް ރެސިލިއަންޓް އައިލެންޑް އިނިޝިއޭޓިވް" މޮޑެލް ނުވަތަ މޫސުމީ ބަދަލުތަކުން ރަށްރަށަށް ކުރިމަތިވާ ގެއްލުން އެންމެ ކުޑަކުރެވޭނެ އެންމެ ޒަމާނީ ގޮތަށް، އެހެން ޤައުމުތަކުންވެސް ޢަމަލުކުރުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ގޮވާލައްވައިފިއެވެ.\nއެމަނިކުފާނު މިކަމަށް ގޮވާލެއްވީ މިހާރު އެމެރިކާގެ ނިއުޔޯކްގައި ކުރިޔަށްދާ 74ވަނަ އދ.ގެ ޢާންމު މަޖިލީހުގެ ތެރެއިން، އދ.ގެ ސެކްރެޓަރީ ޖެނެރަލް އެންޓޯނިއޯ ގުޓާރޭޒް ބޭއްވެވި ކްލައިމެޓް އެކްޝަން ސަމިޓްގައި ވާހަކަފުޅުދައްކަވަމުންނެވެ.\nއެމެރިކާގެ ނިއުޔޯކްގައި ކުރިއަށްދިޔަ "ކްލައިމެޓް އެކްޝަން ސަމިޓް" އަކީ ޕެރިސް އެގްރީމެންޓުގެ ދަށުން މޫސުމަށް އަންނަ ބަދަލުތަކާގުޅޭ ކަންކަން އެންމެ ހަރުދަނާގޮތެއްގައި ތަންފީޒުކުރެވިގެންދާނެ ގޮތްތައް ހޯދުމާއި ދެމެހެއްޓެނިވި ތަރައްޤީގެ އަމާޒަށް ވާޞިލުވުމަށް ޤައުމުތައް ގުޅިގެން ކުރަންހުރި ކަންކަން ދެނެގަތުމަށް ބޭއްވެވި ސަމިޓެކެވެ.\nމި ސަމިޓުގައި ތަޤްރީރްކުރައްވަމުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅުގައި، ދިވެހިރާއްޖެއިން ޢަމަލު ކުރަމުން ގެންދާ "ކްލައިމެޓް ސްމާޓް ރެސިލިއަންޓް އައިލެންޑް އިނިޝިއޭޓިވް" މޮޑެލަކީ މޫސުމަށް އަންނަމުންދާ ބަދަލުތަކާއި ކުރިމަތިލުމަށް ސްމޯލް އައިލެންޑް ޑިވެލޮޕިންގ ސްޓޭޓްސް (ސިޑްސް)ނުވަތަ ތަރައްޤީވަމުން އަންނަ ކުދި ޖަޒީރާ ޤައުމުތަކަށް ހާސިލުކުރެވޭނެ ފަދަ ވަށާޖެހޭ ފިޔަވަޅުތަކެއްގެ މައްޗަށް ބިނާވެފައިވާ މޮޑެލެއް ކަމަށެވެ. އަދި، މިފަދަ މޮޑެލެއް އިޙުތިޔާރު ކުރުމުގެ މައިގަނޑު ބޭނުމަކީ ޤުދުރަތީ ވެށްޓާއި ގުޅި ލާމެހިފައިވާ ދެމެހެއްޓެނިވި މުޖުތަމަޢެއް ބިނާކުރުން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމީގެ އިތުރުން ރައީސުލްޖުމްހޫރިއްޔާ ވަނީ މޫސުމަށް އަންނަ ބަދަލުތަކާ ކުރިމަތިލުމުގައި ކުދި ޖަޒީރާ ޤައުމުތައް ޙިއްޞާވާ އެލަޔަންސް އޮފް ސްމޯލް އައިލެންޑް ސްޓޭޓްސް (އެއޯސިސް) ފަދަ ޖަމާޢަތްތަކުގެ އެހީއާއެކު ކުދި ޖަޒީރާ ޤައުމުތަކުން އެންމެ ރަނގަޅަށް މަސައްކަތްކުރެވޭނެ ގޮތް ޙިއްޞާކުރައްވާފައެވެ.\nއެގޮތުން މޫސުމަށް އަންނަ ބަދަލުތަކުގެ ނޭދެވޭ އަސަރުތައް ކުޑަކުރުމަށް ޢަމަލުކުރަން އެންމެ ރަނގަޅު ޕްލޭނަކީ ރާއްޖޭގެ "ކްލައިމެޓް ސްމާޓް ރެސިލިއަންޓް އައިލެންޑް އިނިޝިއޭޓިވް" މޮޑެލްކަން ފާހަގަކުރައްވައި އެއީ ކުދި ޖަޒީރާ ޤައުމުތަކަށް އެކަށޭނަ އަދި ގުޅިގެން ހާސިލުކުރެވޭނެ ފިޔަވަޅުތަކެއް ހިމެނޭ މޮޑެލެއްކަން ރައީސުލްޖުމްހޫރިއްޔާގެ ވާހަކަފުޅުގައި ފާހަގަކުރެއްވިއެވެ.\n"އަޅުގަނޑުމެން މިހާރު ޢަމަލުރަމުން އަންނަ މޫސުމީ ހާދިސާތަކުން ގެއްލުން އެންމެ ކުޑަވާގޮތަށް ޢަމަލުކުރާ އުސޫލް އެހެން ޤައުމުތަކުންވެސް ކުރިއަށްއޮތް ތަނުގައި ޢަމަލުކުރުމަށް އަޅުގަނޑު ގޮވާލަން." ރައީސް ވިދާޅުވިއެވެ.\n"ކްލައިމެޓް ސްމާޓް ރެސިލިއަންޓް އައިލެންޑް އިނިޝިއޭޓިވް" މޮޑެލް މައިގަނޑު ގޮތެއްގައި އަމާޒުހިފާފައި ވާނީ ތިމާވެއްޓާބެހޭ މައިގަނޑު އެގާރަ ދާއިރާއަކުން ޙާސިލުކުރާނެ ކަންތައްތަކެއްގެ މައްޗަށެވެ. އޭގެ ތެރޭގައި ޙިމާޔަތްކޮށްފައިވާ ސަރަޙައްދުތަކެއް ކަނޑައެޅުމާއި، އެއްފަހަރު ބޭނުންކޮށްފައިވާ އުކާލެވޭ ޕްލާސްޓިކުގެ ބޭނުންކުރުން ހުއްޓާލުމާއި އައު އީޖާދުތަކުގެ އެހީހޯދުމާއި، އެއް ރަށާއި އަނެއް ރަށާ ދަތުރުފަތުރުން ގުޅުވާލުމާއި ކާބޯތަކެތީގެ ރައްކާތެރިކަން ކަށަވަރު ކުރުމާއި ތިމާވެއްޓާ ރަޙުމަތްތެރި ފަތުރުވެރިކަން ކުރިއެރުވުމާއި މޫސުމަށް އަންނަ ބަދަލުތަކުގެ ގެއްލުންތައް ކުޑަވާނެގޮތަކަށް އުމުރާނީ ތަރައްޤީ ގެނައުމާއި އިޢާދަކުރަނިވި ހަކަތައިގެ ބޭނުން ހިފުމާއި، ދެމެހެއްޓެނިވި ގޮތެއްގައި ކުނި މެނޭޖްކުރުމުގެ ނިޒާމާއި އަދި މިފަދަ އިތުރު ބައެއްކަންކަން ހިމެނެއެވެ.\nމިބައްދަލުވުމުގައި ރާއްޖެއިން ތަންފީޒު ކުރަމުންދާ "ކްލައިމެޓް ސްމާޓް ރެސިލިއަންޓް އައިލެންޑް އިނިޝިއޭޓިވް" ފަދަ މޮޑެލެއްގެ ބޭނުން ހިފުމަށް ތަރައްޤީވަމުން އަންނަ ކުދި ޖަޒީރާ ޤައުމުތަކަށް ގޮވާލައްވައި ރައީސުލްޖުމްހޫރިއްޔާ ވަނީ މިއީ، ކާބަން ބޭނުންކުރާ މިންވަރު މަދު އިޤްތިޞާދެއް ބިނާކުރުމާއި، މޫސުމަށް އަންނަމުންދާ ބަދަލުތަކުގެ ނުރައްކާތެރިކަން ކުޑަ ކުރުމަށް އެޅިދާނެ ހަރުދަނާ ފިޔަވަޅެއްގެ ގޮތުގައި ސިފަ ކުރައްވާފައެވެ. މީގެ އިތުރުން، ރައީސުލްޖުމްހޫރިއްޔާ ވަނީ، މޫސުމަށް އަންނަ ބަދަލުތަކުގެ ގެއްލުން ބޮޑުކަމާއި އޭގެ ނުރާއްކާތެރިކަން ފާހަގަކުރައްވައި މޫސުމަށް އަންނަ ބަދަލުތަކުގެ ނޭދެވޭ އަސަރުތަކުން ދުނިޔެ ސަލާމަތްކުރުމަށް ބައިނަލްއަޤުވާމީ މުޖުތަމަޢުން މަސައްކަތްކޮށްދެއްވުމަށް އިލްތިމާސް ކުރައްވާފައެވެ.


Supreme Court Ge Fandiyaarun Ge Adhadhu7Ah Ithuru Kuran Hushahalhaifi - Vaguthu\nސުޕްރީމް ކޯޓު ފަނޑިޔާރުންގެ އަދަދު ހަތަކަށް އިތުރުކުރަން ހުށަހަޅައިފި\nސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް އިތުރުކުރަން ކޯޓުތަކުގެ ގާނޫނަށް އިސްލާހު ގެނައުމަށް ސަރުކާރުން ރައްޔިތުންގެ މަޖިލީހަށް ހުށަހަޅައިފި އެވެ.\nސަރުކާރުގެ ފަރާތުން މަޖިލީހަށް މިއިސްލާހު ހުށަހެޅުއްވީ މެދު ހެންވޭރު ދާއިރާގެ މެމްބަރު އަލީ އާޒިމް އެވެ. އާޒިމް ހުށަހެޅުއްވި އިސްލާހުގެ ފުރަތަމަ ކިޔުން މިއަދުގެ މަޖިލީހުގައި ވަނީ އިއްވާފައެވެ.\nއާޒިމް ކޯޓުތަކުގެ ގާނޫނަށް ހުށަހެޅުއްވި އިސްލާހުގައިވަނީ ސުޕްރީމް ކޯޓުގެ ފަނޑިޔާރުންގެ އަދަދަކީ އުއްތަމަ ފަނޑިޔާރު ހިމެނޭ ގޮތުން ހަތް ފަނޑިޔާރުން ކަމަށް ކަނޑައަޅުމަށެވެ.\nސުޕްރީމް ކޯޓުގެ ފަނޑިޔާރުގެ އަދަދު ފަހަކުން ހަތަކަށް އިތުރު ކުރަން ހުށަހެޅީ 2010 ވަނަ އަހަރު ސުޕްރީމް ކޯޓު އެކުލަވާލިއިރު ހަތް ފަނޑިޔާރުން ތިއްބަވަނިކޮށް 2014 ވަނަ އަހަރު ސިޔާސީ މަގްސަދެއްގައި ކޯޓުތަކުގެ ގާނޫނަށް އިސްލާހު ގެނެސް، ދެ ފަނޑިޔާރު ވަކި ކޮށްފައިވާތީ ކުރިން އޮތްގޮތަށް އިއާދަ ކުރުމަށެވެ.\nސުޕްރީމް ކޯޓު ފަނޑިޔާރުންގެ އަދަދު ހަތަކަށް އިތުރުކުރާއިރު މިހާރު ތިބި ފަސް ފަނޑިޔާރުންގެ ނަމާއި އެކު އަލުން ހަތް ފަނޑިޔާރުން އައްޔަން ކުރާނީ ކަމެއް ނުވަތަ ނޫންކަމެއް އާޒިމް ހުށަހެޅުއްވި ބިލްގައި ބަޔާން ކުރައްވާފައެއް ނުވެއެވެ.\n2014 ވަނަ އަހަރު ފަނޑިޔާރުންގެ ޤާނޫނަށް ބަދަލު ގެނެސް އޭރުގެ އުއްތަމަ ފަނޑިޔާރު އަހުމަދު ފާއިޒް ހުސައިނާއި ފަނޑިޔާރު އަހުމަދު މުއުތަސިމް އަދުނާން ފަނޑިޔާރު ކަމުން ވަކިކުރިއެވެ.\nމިދަނީ ނަމުން ރިޔާސީ، ކަމުން ބަރުލަމާނީ ނިޒާމަކަށް؟\nޖުލައި 1, 2019 12:36\nސާބަސް. މިހާރު ތިޔަގެނަދަވަނީ، ރަނގަޅަށް. ދުވަސްކޮޅަކަށް ބައްލަވާފައި، އެއްބާރުލުން ނުދެއްވާ ބޭފުޅުން ވަކިކުރުމަށް ބެންޗުން ޢަދަދު މަދުކުރައްވާ، ދެއަތަށް ކެނޑޭ މެމްބަރުން ވަކިކުރަންވީ. ސަރުކާރު ހިންގޭނީ ހިންގޭގޮތް ހަދައިގެން.\nޖުލައި 1, 2019 13:07\nސުޕްރިންކޯޓަށް7ފަނޑިޔާރުން ހަމަކުރުމަށް ބޭނުންވެގެންއޫޅެނީ ފެބުރުއަރީ 1ގައި ޚުދުމުޚުތާރު އަނމުރުނެރެގެން ވަކިވެފައިވާ ޢަލީޙަމީދުއާއި އެއިރުގެ އުއްތަމަ ޢަބުޅޯސަޢީދުއަށް އަނބުރާ މަގާމު ދޭންވެގެންނެވެ. ޢެ ޢައްދާރު ފަނޑިޔާރުންންނަށް ރިޝްވަތުދީގެން އރއަމުރުނެރުވީ މިހާރުގެ ސަރުކާރުގެ އިސް ބޭކަލުންނެވެ. ޥީއިރު އެދެފަނޑިޔާރުންނަށް އެ ބޭނުންގޮތަށް އިތުރަށް ވައްދަންއުޅޭ22ފަނޑިޔާރުންނަކީ އިތުރުކުރަން ބޭނުންވެގެން\nޖުލައި 1, 2019 14:36\nފަހަކަށް ހެދީވެސް ކަލޭމެން ހުށަހަޅައިގެން. ވަޒީފާ ދޭންވާ މީހުން ގިނަވީމަ 12 އަށް ހަދާލުންވެސް އޯކޭ. ރާޓީވީގަ އުޅުނު "އަނގައޮރި" އާއި "އާގަންނަ" އާއި "ގާރޫނުގެ ބައްޕަ" ފަނޑިޔަރުންނަށް ލާތި ކޮންމެހެންވެސް.


Thijoori falhaali meehun hayyaru kuree vagah nagaafa oiy dinghy ehga dhathuru kuranikoh!\nމަގޫދޫ ކައުންސިލްގެ އިދާރާ--\n2 ޖުލައި 2019 1 ކޮމެންޓް\nތިޖޫރި ފަޅާލި މީހުން ހައްޔަރު ކުރީ ވަގަށް ނަގާފައި އޮތް ޑިންގީއެއްގައި ދަތުރު ކުރަނިކޮށް!\nފ. މަގޫދޫ ކައުންސިލް އިދާރާގެ ސެކިއުރިޓީ ގާޑު ބަނދެ، އެ އިދާރާގެ ތިޖޫރީތަކުން ވައްކަން ކުރި މައްސަލާގައި ނުވަ މީހަކު ހައްޔަރުކޮށްފައިވާ އިރު، އެމީހުން ދަތުރުކުރަމުން ދިޔައީ ވަގަށް ނަގާފައިވާ ޑިންގީއެއްގައި ކަަމަށް ފުލުހުން ބުނެފި އެވެ.\nފުލުހުން މައުލޫމާތު ދިން ގޮތުގައި މަގޫދޫ ކައިރިން އެމީހުން ހައްޔަރު ކުރިއިރު، ދަތުރު ކުރަމުން ދިޔައީ ވަގަށް ނަގައިގެން ފުލުހުންނަށް ރިޕޯޓްކޮށްފައިވާ ޑިންގީއެއްގަ އެވެ.\nހައްޔަރުކޮށްފައިވާ މީހުންގެ ތެރޭގައި ގިނަީ މާލެ އަށް ނިސްބަތްވާ މީހުން ކަމަށް ވެސް ފުލުހުން ބުނެފައި ވެއެވެ. އެމީހުން ހައްޔަރު ކުރީ މަގޫދޫ ކައިރިން ޑިންގީއަކާއި ދޯންޏެއްގައި ދަތުރު ކުރަމުން ދަނިކޮށެވެ.\nއެ މައްސަލާގައި ފުލުހުން ހައްޔަރުކޮށްފައިވަނީ 23 އަހަރުގެ ދެ މީހުން، 24 އަހަރުގެ ދެމީހުންނެވެ އޭގެ އިތުރުން 26 އަހަރުގެ މީހަކާއި، 32 އަހަރުގެ މީހަކާއި، 33 އަހަރުގެ މީހަކާއި، 36 އަހަރުގެ މީހަކާއި 38 އަހަރުގެ މީހަކު ވެސް ހައްޔަރު ކުރި އެވެ.\nއެމީހުންގެ ބަންދުގެ މުއްދަތު ނުވަ ދުވަހަށް އިތުރު ކުރުމަށް ނިލަންދޫ މެޖިސްޓްރޭޓް ކޯޓުން ވަނީ ނިންމާފަ އެވެ.\nއާދީއްތަ ދުވަހުގެ ރޭ މެންދަމު 03:00 ހާއިރު އެމީހުން ވަނީ މަގޫދޫ ކައުންސިލް އިދާރާގެ ސެކުރިޓީ ގާޑު ބަނުމަށްފަހު އިދާރާގައި ހުރި ދެ ތިޖޫރީއެއް ފަޅާލާ ފައިސާތައް ވަގަށް ނަގާފަ އެވެ. އަދި އެ އިދާރާގައި ހުރި ވަތްގަނޑުތަކާއި މޭޒުތަކަށް ވަނީ ގެއްލުންދީފަ އެވެ.\nފުލުހުން ދަނީ އެމައްސަލަ އިތުރަށް ތަހުގީގު ކުރަމުންނެވެ.\nޕޮލިސް ވައްކަން ފ. މަގޫދޫ\nމިހާރުދެން މާލެއިން ގޮސް ރައްރަށައްއަރާ ވައްކަން ކުރާ ހިސާބަށް ދިޔައީދޯ